Inthihaabu Observe kuran Russia in hushahelhumun America in dhekolhu\nއިންތިހާބު އޮބްޒާވް ކުރަން ރަޝިޔާއިން ހުށަހެޅުމުން އެމެރިކާއިން ދެކޮޅު\nއަންނަ މަހު އަށް ވަނަ ދުވަހު ބާއްވާ އެމެރިކާގެ ރިޔާސީ އިންތިހާބު އޮބްޒާވް ކުރަން ރަޝިޔާއިން ހުށަހެޅުމުން، އެމެރިކާއިން އެކަމާ ދެކޮޅު ހަދައިފި އެވެ.\n"ވޯޓިން ސްޓޭޝަންތަކަށް ޒިޔާރަތް ކުރުމުގެ ކަންކަން ހަމަޖައްސައި ދެވޭކަށް އަހަރެމެންނަކަށް ނެތް،" ރަޝިޔާއިން ހުށަހެޅުމުން އެމެރިކާގެ ޓެކްސަސްގެ ސެކެޓްރީ އޮފް ސްޓޭޓް ކާލޯސް ކެސްކޮސް ޖަވާބުގައި ލިޔުއްވާފައިވެއެވެ. ރަޝިޔާގެ ހޮސްޓަންގެ ކައުންސިލް ޖެނަރަލުން އިންތިހާބު އޮބްޒާވް ކުރުމަށް ހުށަހަޅާފައިވަނީ މި ދިޔަ މަހުއެވެ.\nޓެކްސްގެ ޓްރިބިއުން ނޫހުން ބުނީ ހޮސްޓަންގެ ކައުންސިލް ޖެނެރަލް އެލެގްޒެންޑާ ކޭ ޒަކްހަރޯވް މިދިޔަ މަހުގެ 24 ވަނަ ދުވަހު ހުށަހަޅާފައިވަނީ އެމެރިކާގެ އިންތިހާބުގައި ވޯޓްގެ މަރުހަލާތައް ކުރިއަށް ގެންދާ ގޮތް ދިރާސާ ކުރުމަށް ކަމަށެވެ.\nއެ ނޫހުން ބުނީ ޓެކްސަސްގެ އިތުރުން ލުއިޒިއާނާ އާއި އޮކްލަހޯމާ ސްޓޭޓަށް ވެސް ހުށަހެޅި ކަމަށާއި ނަމަވެސް އެ ދެ ސްޓޭޓުން ވެސް އެކަމާ ދެކޮޅު ހަދާފައިވާ ކަމަށެވެ.\nއެމެރިކާގެ ރިޔާސީ ގަނޑުވަރު ވައިޓް ހައުސް އިން ބުނީ، އިންތިހާބު އޮބްޒާވް ކުރުން ހުށަހެޅުމުގައި ރަޝިޔާގެ މަގްސަދު ސާފް ނުވާ ކަމަށެވެ.\nއެމެރިކާގެ ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓަރްމްޕް ވަނީ އެމެރިކާގެ އިންތިހާބުގެ ސައްހަ ކަމާ ބެހޭގޮތުން މިހާރު ވެސް ސުވާލު އުފައްދާފައެވެ. އަދި އޭނާ ވިދާޅުވީ އިންތިހާބު ނަތީޖާ ބަލައި ނުގަންނާނެ ސަބަބުތައް އެބަހުރި ކަމަށާއި ނާކާމިޔާބު ވެއްޖެނަމަ ކޯޓަށް ވަޑައި ގަންނަވާނެ ކަމަށެވެ.\nއެމެރިކާގެ ރިޔާސީ އިންތިހާބު 2016 އެމެރިކާ ރަޝިޔާ


“Avashu Maguthah Rangalhu Nukuranees Kaivenyeh Nukuraanan” - Vaguthu\nކޮވިޑްގެ މަރުތަކުގެ އަދަދު މައްޗަށް - 21 ގަޑިއިރު ކުރިން\nދުނިޔޭގެ އެކި ކަންކޮޅުތަކުގެ ބައެއް ހިސާބުތަކުގަައި ރައްޔިތުން އެންމެ ކަންބޮޑުވާ ކަންތައްތަކުގެ ގޮތުގައި މަގުތައް ރަނގަޅު ފެންވަރަކަށް ހަދާފައިނުވާ މަަައްސަލަައަކީ ބޮޑު މައްސަލައެެކެވެ. އެތައް ބަޔަކު މިކަމާއި ވާހަކަދައްކަައި ހައްލުނުވާ މައްސަލައެއް ކަމަށް ބުނެ ހަދައެވެ.\nއެކަމަކު ތަފާތު ގޮތަކަށް އެ ވާހަކަދެއްކި ޒުވާނަކީ މިއީއެވެ. އިންޑިއާގެ އެޗް ރަމްޕުރާ ވިލޭޖަށް ނިސްބަތްވާ އަންހެނަކު މަގުތަކުގެ މައްސަލަ ސްޓޭޓްގެ ޗީފް މިނިސްޓަރ ބަސަވަރަޖާ ބޮމްމައިއާ ހަމައަށް ގެންދިޔައެވެ.\n26 އަހަރުގެ ބިންޑޫ އާރް ޑީ ބުނީ އޭނާ ދިރިއުޅެމުންދާ އަވަށުގައި އެންމެ އާއްމު ހިދުމަތްތައްވެސް ލިބެން ނުހުންނަ ކަމަށެވެ. އެގޮތުން މަގުގެ ހާލަތާއި، އެ އަވަށަށް ބަސް ދަތުރު ނުކުރާކަން އޭނާ ފާހަގަކުރިއެވެ. އަދި މި ހިދުމަތްތައް ނުލިބޭނަމަ ކައިވެނި ނުކުރާނެ ކަމަށްވެސް ބުންޏެވެ.\nބިންޑޫ އެދުނު އެ ކަންކަމާއި ގުޅިގެން އެޑްމިނިސްޓްރޭޓިވްގެ އޮފިޝަލުން ވަނީ ވިލޭޖަށް ގޮސް ބިންޑޫ އެދުނު ކަންކަން ވަރަށް އަވަހަށް ކޮށްދޭނެ ކަމަށް ބުންޏެވެ.\nބިންޑޫގެ އެ ސިޓީގައި ބުނެފައި ވަނީ އޭނާއަކީ އެ އަވަށުން ހަމައެކަނި މާސްޓާސް ހަދަމުންދާ މީހާ ކަމަށާއި، އޭނާ އެެ ޝަކުވާތަކުގެ އަޑުގަދަ ނުކުރާނަމަ އެކަން ކުރާނެ ބަޔަކު ނުވާނެ ކަމަށެވެ.\nއަދި އެ ވިލޭޖްގައި ކިޔެވެނީ ހަމައެކަނި ގްރޭޑް ފަހަކާއި ހަމައަށް ކަމަށާއި އިތުރަށް ކިޔަވަން ދިއުމަށް 14 ކިލޯ މީޓަރުގެ ދަތުރެއް ކުރަން ޖެހޭ ކަމަށް އޭނާ ބުނެފައިވެއެވެ. އޭނާ ވަނީ މިކަމުގެ ސަބަބުން އެތައް އަންހެން ކުދިން ސްކޫލަށް ދިއުން ހުއްޓާލިކަން ފާހަގަކޮށްފައެވެ. އަދި އޭނާ ކިޔެވުން ނިންމާލުމަށް މަޑުކުރަން ޖެހިފައި ވަނީ ހޮސްޓެލްއެއްގައި ކަމަށް ބުނެފައި ވެއެވެ.\nއެ އަވަށަކީ 300 މީހުން ދިރިއުޅެމުންދާ އަވަށެކެވެ.\nތިޔަ 300 މީހުން ހުޅުމާލެއައް ބަދަލު ކޮއްދިނުމައް ބޮޑުވަޒީރު ނަޝީދު ކައިރީ ދަނނަވާ.\nސެޕްޓެމްބަރު 17, 2021 23:57


ގުޅީފަޅަކީ މީހުން ދިރިއުޅެން ކަމުދާ ތަނެއް ނޫނޭ ބުނީ އޭރުގެ ޕޮލިސީ އޮތް ގޮތުން: މުއިއްޒު – Haftha\nFri, 21 January, 2022, 6:34 am\nޕީޕީއެމްގެ ޖަލްސާއެއްގައި ކުރީގެ ހައުސިން މިނިސްޓަރު އަދި އެޕާޓީގެ ނައިބު ރައީސް ޑރ. މުއިއްޒު --- ފޮޓޯ/ ޕީޕީއެމް\nގުޅީފަޅަކީ މީހުން ދިރިއުޅެން ކަމުދާ ތަނެއް ނޫނޭ ބުނީ އޭރުގެ ޕޮލިސީ އޮތް ގޮތުން: މުއިއްޒު\nގުޅީފަޅަކީ މީހުން ދިރިއުޅެން ކަމުދާ ތަކެއް ނޫނޭ ބުނީ އޭރުގެ ޕޮލިސީ އޮތް ގޮތުން ކަމަށް މާލޭ ސިޓީގެ މޭޔަރު ޑރ. މުހައްމަދު މުއިއްޒު ވިދާޅުވެއްޖެއެވެ.\n“އަވަސް” ނޫހުގެ ޕްރޮގްރާމެއްގައި ވާހަކަ ދައްކަވަމުން މުއިއްޒު ވަނީ ރައީސް އިބްރަހީމް މުހައްމަދު ސޯލިހުއާއެކު ބޭއްވި މަޝްވަރާ ބައްދަލުވުންތަކުގައި ދެކެވުނު ބައެއް ވާހަކަތަކަށް އަލިއަޅުއްވާލައްވާފައެވެ. އެގޮތުން މުއިއްޒު ވިދާޅުވީ، ގުޅީފަޅަކީ ޕޯޓު އަޅަން އެކަށީގެންވާ ތަނެއް ނޫން ކަމަށް ރައީސްގެ އަރިހުގައި ދެންނެވި ކަމަށެވެ. އަދި މާލޭގެ ރައްޔިތުންނަށް އެންމެ ބޮޑަށް ދިމާވެފައިވާ މައްސަލައަކީ ބޯހިޔާވަހިކަމުގެ ދަތިކަމަށް ވެފައި، އެކަން ހައްލުކުރެވޭނެ ގޮތަކީ ގުޅީފަޅުން މާލޭގެ ރައްޔިތުންނަށް ގޯއްޗާއި ފްލެޓު ދިނުން ކަމުގައި ރައީސްއަށް ދެންނެވި ކަމަށް ވިދާޅުވިއެވެ.\nމުއިއްޒު ވިދާޅުވީ، މުއިއްޒު ހައުސިން މިނިސްޓަރު ކަމުގައި ހުންނެވި ދުވަސްވަހު، ގުޅީފަޅަކީ މީހުން ދިރިއުޅެން ކަމުދާ ތަނެއް ނޫންކަމަށް ވިދާޅޫވެ 2015ގައި ރައީސް އަބްދުﷲ ޔާމީނަށް ސިޓީއެއް ފޮނުއްވާފައި ވާކަން ރައީސް ސޯލިހު ފާހަގަ ކުރެއްވި ކަމަށެވެ. އަދި އޭރު އެހެން ބުނީ އޭރުގެ ޕޮލިސީ އޮތް ގޮތުން ކަމަށް މުއިއްޒު ވިދާޅުވިއެވެ.\nއެގޮތުން، އޭރުގެ ޕޮލިސީއަކީ ގުޅީފަޅަކީ “ލައިޓް އިންޑަސްޓްރިއަލް ޒޯން”އަކަށް ހެދުން ކަމަށާއި، އެގޮތަށް ނިންމީ ކައިރީގައި އޮތް ތިލަފުއްޓަކީ ކުނި އަންދާ ތަނަކަށް ވުމުން، ގުޅީފަޅުގައި އުޅޭ މީހުންނަށް އެކަމުގެ އުނދަގުލާ ކުރިމަތިލާން ޖެހިދާނެ ކަމަށް ބަލައި ކަމަށް މުއިއްޒު ވިދާޅުވިއެވެ. އަދި ކުނި އެންދުމުގެ މައްސަލައަށް އޭރު ހައްލެއް ނެތް ކަމަށާއި، އިންސިނެރޭޓަރު ބަހައްޓައިގެން ދުން ނާރާގޮތަށް ކުނި އަންދަން ނިންމައި ކުނީގެ މައްސަލައަށް ހައްލެއް ފެނުނީ 2018 ވަނަ އަހަރު ކަމަށް މުއިއްޒު ވިދާޅުވިއެވެ.\nއެކަން ފާހަގަ ކުރައްވައި މުއިއްޒު ވިދާޅުވީ، އެ ހައްލު ހޯދުމާއެކު ޕޮލިސީ ބަދަލުވިކަމަށެވެ. އަދި ގުޅީފަޅަކީ މާލޭގެ ރައްޔިތުންގެ ބޯހިޔާވަހިކަމުގެ މައްސަލަ ހައްލުކުރުމަށް އެންމެ އެކަށީގެންވާ ތަނެއް ކަމަށް ނިންމި ކަމަށް މުއިއްޒު ވިދާޅުވިއެވެ.\n“ޕޮލިސީ ބަދަލުވީމަ އެ ބަދަލޭ ދެން އައީ. އެހެންވީމަ އެއީކީ އަޅުގަނޑުމެން ކަމެއް އޮޅުވާލީކީއެއް ނޫނޭ. ހާލަތު ބަދަލުވީއޭ. ހާލަތު ބަދަލުވީމަ ދެން އެ ބަދަލާއެކީ ކުރިއަށް ދިއުމެއް ނޫންހޭ އޮންނާނީ” މުއިއްޒު ވިދާޅުވިއެވެ.\nމުއިއްޒު ވިދާޅުވީ ގުޅީފަޅުގައި ބޮޑެތި ވެއާހައުސްތަކަށް ޖާގަ ދޭން ނުޖެހޭ ކަމަށެވެ. އަދި އެ ވެއާހައުސްތައް ތިލަފުއްޓަށް ބަދަލު ކުރެވޭތޯ ބައްލަވާނެ ކަމަށާއި ފަޅުގެ ބާކީ އޮތް ބައި ގެދޮރުގެ މައްސަލަ ހައްލު ކުރުމަށް ބޭނުން ކުރެވޭނެ ގޮތަކަށް ޕްލޭން ބަދަލު ކުރެވޭތޯ މަސައްކަތް ކުރައްވާނެ ކަމަށް ރައީސް ވިދާޅުވި ކަމަށް މުއިއްޒު ވިދާޅުވިއެވެ.\nފާހަގަ: ގުޅީފަޅު, ޑރ. މުހައްމަދު މުއިއްޒު


Oatizam hunna kudhinnah dheynjehey samaalukan adhives nudhevey!\nއޯޓިޒަމް ހުންނަ ކުދިންނަށް ދޭންޖެހޭ ސަމާލުކަން އަދިވެސް ނުދެވޭ!\nއޯޓިޒަމް އަކީ މިހާރަކަށް އައިސް ވަރަށް ގިނައިން އިވޭ ބަހެކެވެ. އޯޓިޒަމްއާ ބެހޭގޮތުން ހޭލުންތެރި ކުރުވުމާއި އެކަމާ ބެހޭ ދިރާސާ ހިންގާ ވާހަކަ އަކީ ވަރަށް އާންމު ވާހަކަ އެކެވެ. ނަމަވެސް ހިތާމަ ކުރަން ޖެހޭ ކަމަކީ އަދިވެސް ކުޅުދުއްފުށީގެ ގިނަ ރައްޔިތުން އޯޓިޒަމްއާ ބެހޭގޮތުން ހޭލުންތެރި ނުވެ ވާކަމެވެ.\nކުޑަ ދަރިފުޅުގެ ފުރަތަމަ ތިން އަހަރުގެ ތެރޭގައި ފާހަގަ ކުރެވޭ އޯޓިޒަމް އަކީ ނުކުޅެދުންތެރި ކަމެކެވެ. ސިކުނޑި ތަރައްގީވުމަށް ދަތިތަކެއް މެދުވެރިވާ ކަމެކެވެ. މިކަމުގެ ސަބަބުން ކުއްޖާއަށް މުއާމަލާތު ކުރުމަށާއި އެހެން ކުދިންނާއި މީހުން ތެރޭ އާންމު ދިރިއުޅުމެއް އުޅުމަކީ ވަރަށް އުނދަގޫ ކަމެކެވެ. އޯޓިޒަމްގެ ސަބަބުން ކުއްޖާ އެހެން މީހުންނާ މުއާމަލާތު ކުރާ ގޮތް ވަރަށް ތަފާތު ވާނެ އެވެ. ގަދަ އައްޔާއި ބާރު އަޑުތަކުން ބައެއް ކުދިންނަށް އުނދަގޫ ތަކެއް އިހުސާސް ކުރެވޭނެ އެވެ. އެހެން މީހުންގެ އިހުސާސްތައް ދެނެގަތުމަކީވެސް އެކުދިންނަށް ވަރަށް އުނދަގޫ ކަމެކެވެ.\n“ގިނަ ފަހަރަށް ގޮވާލީމަ ސަމާލުކަމެއް ނުދޭ. އެތައް އިރަކު ގޮވާ އިރުވެސް ހުންނަނީ އަމިއްލަ ދުނިޔެއަކަށް ގެއްލިފަ.” އޯޓިޒަމް މަންމަ އަކު ބުންޏެވެ. ސަމާލުކަން ނުދިނުމާއި ވާހަކަ ދައްކާއިރު ލޮލަށް ނުބެލުމަކީ އޯޓިޒަމް ކުދިންގެ އާންމު ސިފަ އެއް ކަމަށް ސައިކޮލޮޖިސްޓުން ބުނެއެވެ.\nއޯޓިޒަމް ކުއްޖަކާ ވާހަކަ ދައްކާއިރު ދެން ދިމާވާ އެންމެ ބޮޑު އެއް މައްސަލައަކީ އޭނާ ބުނާ އެއްޗެއް ދޭހަ ނުވުމެވެ. ބުނަން ބޭނުންވާ ވާހަކައެއް ކުއްޖާއަށް ނުބުނެވުމެވެ. ބަސްތައް ބުނުމުގައި ދަތިތަކާއި ކުރިމަތިލާން ޖެހުމެވެ. ތިން އަހަރުގެ އޯޓިޒަމް ކުއްޖަކާ ވާހަކަ ދައްކާލުމުން އެކުއްޖާ ދެއްކި ގިނަ ވާހަކަތަކެއް އަޅުގަނޑަށް ނަގައިގަންނާކަށް ނޭނގުނެވެ. އެ ކުއްޖާގެ މަންމަ ކައިރީ އަހާލުމުން ބައެއް ވާހަކަތައް ފަހުމް ކުރަން އެނގުނެވެ. އަދި އޭނާ އާންމުކޮށް ބޭނުންވާ ކަންތައްތަކަށް އަމިއްލަ ބަސްބަސް ހަދާފައިވާ ކަން ވެސް ފާހަގަ ކުރެވުނެވެ. އެކުއްޖާ އަހަރެން ކައިރީ އުރާލާށޭ ބުނަންވީމައި ބުނަނީ “އަޕީ އަޕީ” މިފަދައިންނެވެ. އަދި އޭނާ ގޮވައިގެން ބޭރަށް ދާންވުމުން އަތުގައި ހިފައިގެން ދަމާކަން ވެސް ފާހަގަ ކުރެވުނެވެ.\nއެކުއްޖާގެ މަންމަ ބުނާ ގޮތުންނަމަ އޭނާ އަކީ ވަރަށް ވިސްނުންތޫނު ކުއްޖެކެވެ. އެކުއްޖާގެ މާމައާއި ދައްތަމެން ގޭތެރޭގައި ދައްކާ ވާހަކަތައް “ކޮޕީ” ކުރުމަކީ އެކުއްޖާގެ އާދަ އެކެވެ. މީހަކު ބުނެލާ ބަހެއް ނުވަތަ ޖުމުލަ އެއް ހަމަ އެގޮތަށް އޭނާ ބޭނުން ކުރަން މަސައްކަތް ކުރެ އެވެ.\n“އިރުކޮޅެއް ނަގާ އަހަރެމެންނަށް ވެސް ކޮއްކޮ ބުނާ އެއްޗެއް ދޭހަ ކުރަން. ފަހުން އެނގެނީ އަހަރެމެން ދައްކާ ވާހަކަތައް އޭނާ ކޮޕީ ކުރަނީ ކަން.” އެކުއްޖާގެ ދައްތަ އަކު ބުންޏެވެ. “ކޮއްކޮ ޓީވީއިން ދައްކާ ކާޓޫނު ތަކުގައި ބުނާ އެއްޗެހިވެސް ކިޔާނެ. ހައު އާ ޔޫ، ބައި ބާއި ލަވް ޔޫ ކަހަލަ ޖުމުލަތައް އަހަރެމެން އޭނާއަށް ދަސްކޮށްދިނީ. ވަރަށް އަވަހަށް ދަސްކޮށްލާނެ. އެކަމަކު ދިވެހިން ބަސްތައް ދަސްކޮށްދޭން ތަންކޮޅެއް އުނދަގު.”\nއޯޓިޒަމް ކުދިންނާމެދު މަދުން ނަމަވެސް ބައެއް މީހުން ދެކޭ ގޮތް ރަނގަޅު ނޫންކަން އަޅުގަނޑަށް ފާހަގަ ކުރެވުނެވެ. އާއިލާ މީހުންގެ އެއްބާރުލުން ލިބުނަސް ބައެއްފަހަރު ދަރިފުޅު ކުރާ ކަންތައްތަކާ ރުޅި އިސްވެގެން އެއްޗެހި ބުނާ ކަމަށާ އެމިހުން ބުނެލާ އެއްޗެހިން ބައެއްފަހަރު ވަރަށް ހިތުގައި ޖެހޭ ކަމަށް އެކުއްޖާގެ މަންމަ ބުނެ އެވެ.\n“އަހަރެމެން ގޭގައި ތިބޭނެ ދައްތަގެ ކުދިން. ދޮށީ ކުއްޖާއަކީ އޯޓިޒަމް ކުއްޖެއް. އެންމެ ހަގު ކުއްޖާވެސް އޭނައަށްވުރެ ރަނގަޅު. އޭނަ ވަރަށް މޮޔަވާނެ.” އަހަރެންގެ ރަހުމަތްތެރިޔަކު މިހެން ބުނުމުން އަހަރެން އޭނާގެ މޮޔަކަމާ މެދު ހިތުން ޝަކުވާ ކުރީމެވެ.\nއެބުނާ ކުއްޖާގެ އަމަލުތަކާއި ބަހުރުވަ އަހަރެންނަށް ވަރަށް މައުސޫމެވެ. އެކުއްޖާ އެކަނިމާ އެކަނި ވެލިގަނޑު މަތީ އިނދެ ދައްކާ ވާހަކަތަކާއި ކުރާ އަމަލުތަކުން އެހެން ކުދިންނަށްވުރެ އެކުއްޖާ އަހަރެންނަށް މާ ހާއްސަވި އެވެ.\nއަހަރެމެން އާންމު ދިރިއުޅުމުގައި ކުރާ އެންމެ އާދައިގެ ކަންތައްތަކަކީ އޯޓިޒަމް ކުދިންނަށް ކުރަން ކިހާ އުނދަގު ކަންތައްތައްކަމެއް އަހަރެމެންނަށް ހިތަށް ގެންނަން ވެސް އުނދަގޫވާނެ އެވެ. އެކުދިންގެ މައިން ބަފައިން އުފުލާ ބުރައާ ތަހައްމަލު ކުރަން ޖެހޭ ވޭނަކީ ކޮބައިކަން އެންމެ ރަނގަޅަށް އެނގޭނީ ހަމައެކަނި އެފަދަ ދަރިއަކު ގެންގުޅެން ޖެހިފައިވާ މަޔަކަށެވެ.\nމުޖުތަމައުގެ ލޯތްބާ އަޅާލުން މިފަދަ ކޮންމެ ކުއްޖަކަށް ވަރަށް ބޮޑަށް ބޭނުންވެ އެވެ. އެހެން ނަމަވެސް އަޅުގަނޑުމެންގެ މިމުޖުތަމައު މިކުދިންނާމެދު އަޅާލެވޭތަން ފެންނަނީ މަދުފަހަރަކު އެވެ. ކުޅުދުއްފުށީގައި އޯޓިޒަމް ހަފްތާ އަންނަ އެޕްރީލް މަހު ފާހަގަ ކުރަން ނިންމާފައި ވާއިރު އެކަމުގެ ފުރަތަމަ ފިޔަވަޅެއްގެ ގޮތުން ގައުމީ ޓީމުގެ ކެޕްޓަން ދަނގަޑޭގެ ޖާޒީއެއް ނީލަމަށް ހުޅުވާލެވިފައިވެ އެވެ. އެހެން ނަމަވެސް އެކަމަށް އާންމުންނާއި ވިޔަފާރި ކުންފުނިތަކުން ވަނީ ބީރު ކަންފަތެއް ދީފަ އެވެ.


ދިގިހެރަ، އައްޑޫ ސިޓީ - ފޮޓޯ: ޢާއިޝަތު ފަތުޙީ (އޭއޯނިއުސް)\nއެގޮތުން މޫސުމާބެހޭ ޤައުމީ އިދާރާއިން ވަނީ ހއ. އަތޮޅުން ފެށިގެން އައްޑޫ ސިޓީއާއި ދެމެދުގެ ރަށްތަކަށް، މިއަދު 10:45 އިން ފެށިގެން 15:00 އާއި ހަމައަށް ހުދު ސަމާލު ނެރެފައެވެ. މެޓް އޮފީހުން ލަފާކުރާ ގޮތުގައި ކަނޑުތައް ގަދަވުމާއެކު މި ވަގުތުތަކުގައި ބައެއް ރަށްތަކަށް އުދަ އަރާނެ ކަމަށް ލަފާކުރެވެއެވެ.\nމީގެ އިތުރުން މެޓް އޮފީހުން ވަނީ ގއ. އަތޮޅުން އައްޑޫ ސިޓީ އާއި ހަމައަށް ގުގުރުމާއެކު ބޯކޮށް ވާރޭވެހޭނެ ކަމަށާއި، ވިލާގަނޑުގައި ގަޑިއަކު 45 މޭލަށް ވައި ގަދަވާނެ ކަމަށް ލަފާކޮށް 10:10 އިން 15:00 އަށްވެސް ހުދު ސަމާލު ނެރެފައެވެ.\nއަދި ގުގުރުމާއެކު ބޯކޮށް ވާރޭވެހި، ގަޑިއަކު 22 މޭލާއި 27 މޭލާ ދެމެދުގެ ބާރުމިނުގައި ވައިޖެހި، ވިލާގަނޑުގައި ގަޑިއަކު 45 މޭލަށް ވައި ގަދަވާނެ ކަމަށް ލަފާކޮށް ބ. އަތޮޅުން ލ. އަތޮޅާއި ހަމައަށްވެސް 09:45 އިން 15:00 ދެމެދަށް ހުދު ސަމާލު ވަނީ ނެރެފައެވެ.\nމެޓް އޮފީހުން ރާއްޖޭގެ މޫސުން ކުރިއަށް ލަފާކުރާ ގޮތަށް ބަލާއިރު، މިއަދު ހެނދުނު 10:00 އިން މާދަމާ ހެނދުނު 10:00 އާއި ހަމައަށް ރާއްޖޭގެ ބޮޑު ބަޔަކަށް ވިއްސާރަކުރާނެ އަދި ބައެއް ރަށްތަކަށް ގުގުރުމާއެކު ބޯކޮށް ވާރޭ ވެހޭނެ ކަމަށް ލަފާކުރެވެއެވެ.\nމީގެ އިތުރުން ހުޅަނގުއުތުރާއި އުތުރުން، އުތުރާއި މެދުރާއްޖެތެރޭގެ އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރު މިނުގައި، އަދި ދެކުނުގެ އަތޮޅުތަކަށް ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ވައި ޖެހޭނެ ކަމަށާއި، ވިލާގަނޑުގައި ގަޑިއަކު ގާތްގަނޑަކަށް 45 މޭލުގެ ބާރުމިނަށް ވައި ގަދަވުން އެކަށީގެން ވާ ކަމަށްވެސް މެޓް އޮފީހުން ބުނެއެވެ.\nއަދި ކަނޑުތައް އުތުރާއި މެދުރާއްޖެތެރޭގައި ގަދަ ވާނެ ކަމަށާއި، ދެކުނުގައި އާދައިގެވަރަކަށް ގަދަވެފައި ވިލާގަނޑުގައި ގަދަވާނެ ކަމަށް މެޓް އޮފީހުން ލަފާކުރެއެވެ.\nދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދަ އެރުުމުގެ ފުރުސަތު ބޮޑު ކަމަށް ލަފާކޮށް މެޓް އޮފީހުން ވަނީ ހުރިހާ ފަރާތްތަކުންވެސް މޫސުމަށް ސަމާލުވުމަށް އިލްތިމާސްކޮށްފަ އެވެ.


ފަޤީރު ޤައުމުތަކަށް ފައިޒަރ ވެކްސިންގެ 40 މިލިއަން ޑޯޒް ދެނީ - DhiDaily\nފައިޒަރ އާއި ޖަރުމަނުވިލާތުގެ ބައޯއެންޓެކު ކުންފުނިން އުފައްދާފައިވާ ކޯވިޑް ވެކްސިންގެ 40 މިލިއަން ޑޯޒްގެ ފަޤީރު ޤައުމުތަކަށް ދިނުމަށް ނިންމައިިފއެވެ.\nދުނިޔޭގެ ޞިއްޙަތު ޖަމިއްޔާ އިން ހަމަކުރާގޮތުގައި ވެކްސިން ފޯރުކޮށްދިނުމަށް ހަމަޖެހިފައި ވަނީ ކޮވެކްސްގެ ނަމުގައި ވެކްސިން ހަމަހަމަކަމާއެކު ޤައުމުތަކަށް ލިބޭނެ ގޮތް މަގުފަހި ކުރުމުގެ މަސައްކަތުގެ ދަށުން ކަމަށެވެ.\nޑަބްލިޔުއެޗްއޯގެ ޑިރެކްޓަރ ޖެނެރަލް ޓެޑްރޯސް އަދަނޮމް ގެބްރިޔޭސަސް ވިދާޅުވީ އެ ޕްރޮގްރާމްގައި ބައިވެރިވާ ޤައުމުތަކަށް އަންނަ ފެބްރުއަރީ މަހުގެ ތެރޭގައި ވެކްސިން ފޯރުކޮށްދިނުމުގެ މަސައްކަތް ފަށާނެ ކަމަށާއި އަމާޒަކީ އެ ޕްރޮގްރާމްގެ ދަށުން އެންމެ ފަޤީރު އަދި މެދުފަންތީގެ ޤައުމުތަކަށް2ބިލިއަން ޑޯޒްގެ ވެކްސިން ފޯރުކޮށްދިނުން ކަމަށެވެ.\n49 މުއްސަނދި ޤައުމަކަށް 39 މިލިއަން ޑޯޒް ވެކްސިން ދިން އިރު ފަޤީރު އެންމެ ޤައުމަަކަށް ދީފައި ވަނީ 25 ޑޯޒް ވެކްސިން އެކަނި ކަމަށް ދުނިޔޭގެ ޞިއްޙަތު ޖަމިއްޔާ އިން ހަމަކުރެއެވެ.\nޓެޑްރޯސް އަދަނޮމް ގެބްރިޔޭސަސް ވިދާޅުވީ މުއްސަނދި ޤައުމުތަކުގެ ޒުވާން ޞިއްޙަތުން ރަނގަޅު މީހުންނަށް ވެކްސިން ލިބިފައި، ފަޤީރު ޤައުމުތަކުގެ ނާޒުކު މީހުންނަށް ވެކްސިން ނުލިބުމަކީ އިންސާފުވެރި ގޮތެއް ނޫން ކަމަށެވެ.\nޑަބްލިޔުއެޗްއޯގެ އެގްޒެކްޓިވް ބޯޑް ޝެޝަންގައި ވާހަކަ ދައްކަވަމުން ޓެޑްރޯސް ވިދާޅުވީ ވެކްސިން ޑޯޒް ފޯރުކޮށްދިނުމުގެ ކަންތައްތައް ކުރިއަށްނުދާ ކަމަށާއި މިކަމުގެ އަގު ފަޤީރު ޤައުމުތަކުގެ މީހުންނަށް އަދާކުރަން ޖެހޭ ކަމަށެވެ.\nވެކްސިން އުފެއްދުމުގެ ރޭހުގައި އަމަލުކުރި ގޮތަށް ވެކްސިން ހަމަހަމަކަމާއެކު ފޯރުކޮށްދިނުމުގައި ވެސް އަވަސް ކުރަން ޖެހޭ ކަމަށް ޓެޑްރޯސް ވިދާޅުވެފައިވެއެވެ.\nވެކްސިން ރޭހުގެ އެންމެ ކުރީގައި އުޅެނީ އެމެރިކާގެ ފައިޒަރ ވެކްސިނާއި، ޖަރުމަނުވިލާތުގެ ބައޯއެންޓެކް ވެކްސިނެވެ. މީގެ ތެރެއިން ފިޒަރ ވެކްސިންގެ 95 އިންސައްތަ ރައްކާތެރިކަން ކަށަވަރު ކުރެވިފައިވާ އިރު، ބައޯއެންޓެކް ވެކްސިންގެ 90 އިންސައްތަ ރައްކާތެރިކަން ވަނީ ކަށަވަރު ކުރެވިފައެވެ.


300 މޭލު ބާރުމިނުގައި ދުއްވޭ "ބުގާޓީ ބޮލައިޑް" ތަޢާރަފްކޮށްފި 300 މޭލު ބާރުމިނުގައި ދުއްވޭ "ބުގާޓީ ބޮލައިޑް" ތަޢާރަފްކޮށްފި\nގަޑިއަކު 300 މޭލު ބާރު މިނުގައި ދުއްވޭ ބުގާޓީގެ ސުޕަރ ލައިޓް ހައިޕަރ ކާރު "ބުގާޓީ ބޮލައިޑް" ތަޢާރަފްކޮށްފިއެވެ.\n"ބުގާޓީ ބޮލައިޑް"ގެ ނަން ދީފައިވާ މި ކާރަކީ 1800 ހޯސްޕަވަރުގެ ހައިޕަރ ކާރެއްކަމަށް ބުގާޓީން ބުނެއެވެ.\nބުގާޓީގެ އައު ކާރުގެ މަޢުލޫމާތު ހިއްސާކުރައްވަމުން ކުންފުނީގެ ރައީސް ސްޓެފަން ވިންކަލްމަން ވަނީ މިކާރަކީ އާންމު ދިރިއުޅުމުގައި ބޭނުންކުރުމުގެ ބަދަލުގައި ރޭސްޖެހުމަށް ޚާއްސަ ކާރެއްކަމުގައިވާއިރު، މިކާރަކީ މި ދާއިރާއަށް އިންޤިލާބީ ބަދަލެއް ގެނުވާނެ ކާރެއްކަމަށް ވިދާޅުވެފައެވެ.\nވިންކަލްމަން ވިދާޅުވީ، މިކާރުގައި 8 ލީޓަރުގެ ތެޔޮ ރައްކާކުރެވޭ 16 ސިލިންޑަރުގެ އިންޖީނެއް ހުންނައިރު، މިކާރުގެ ބަރުދަން ލުއިވުުމުގެ ސަބަބުން ދުވެލި ގަޑިއަކު 300 މޭލަށް އިތުރުކުރެވޭނެކަމަށެވެ. ދެ މީހުންގެ ޖާގައިގެ މިކާރުގެ އުސް މިނުގައި3ފޫޓު ހުންނައިރު، މިކާރުގެ ކުރިން ބުގާޓީއިން ނެރުނު ޗިރޮންއަށްވުރެ މިކާރުގެ ދިގުމިން ތަންކޮޅެއް ކުޑަވާނެއެވެ.\nވިންކަލްމަން ވަނީ، ކާރު އުފެއްދިއިރު ކާރުގެ ބަރުދަން ލުއިކޮށް އެއިރޯ ޑައިނަމިކްސް އިތުރުކުރުމަށް އިސްކަންދީފައިވާކަމަށް ވިދާޅުވެފައެވެ. އެގޮތުން ކާރުގެ ބޭރު ކަވަރުގައި ބްލިސްޓަރ ބަބްލްސްގެ ޒަމާނީ ފަށަލައެއް ލާފައިވުމުން އެހެންކާރުތަކަށްވުރެ މި ކާރުގެ އެއިރޯ ޑައިނަމިކްސް 17 އިންސަތަ އިތުރުވާނެކަމަށް ބުގާޓީގެ ރައީސް ވިދާޅުވިއެވެ. ކާރުގެ ބަރުދަނުގައި ދެހާސް ހަތް ސަތޭކަ ޕައުންޑް ހުންނައިރު، މި ކާރުގެ ބަރުދަން ލުއިކުރުމަށްޓަކައި ކާރުގެ ސްޕެއަރ ޕާޓްތައް ހަދާފައިވަނީ ޓައިޓޭނިއަމުންނެވެ. އަދި ކާރުގެ ކަވަރު ހަދާފައިވަނީ ބަރުދަން ލުއި ކާބަން ފައިބަރއިންނެވެ.\nވިންކަލްމަން ވިދާޅުވީ ބުގާާޓީގެ އައު ކާރު ބާޒާރަށް ނެރޭނީ މިކާރު ގަންނާނެ ކަސްޓަމަރުން ލިބޭކަމުގެ ޔަޤީންކަން ލިބުމުންކަމަށެވެ.\nރޭސިންގްއަށް ޚާއްސަ މިފަދަ ކާރުތަކަކީ، ސަލާމަތީ ފީޗަރސްތައް މަދު ކާރުތަކެއްކަމުން މި ކާރުތަކަށް އާންމުންގެ ޑިމާން ބޮޑު ނޫންކަމަށް ތަޖުރިބާކާރުން ބުނެއެވެ. އެގޮތުން ބުގާޓީއާއި، ލަމްބޯގިނީ މީގެ ކުރިން އުފެއްދި މި ފަދަ ކާރުތަކުގައި އެއަރ ބޭގާއި، ސޭފްޓީ ގިއަރުތައް ނެތުމުން ވިޔަފާރިވާނެކަމަށް ލަފާކުރިވަރަށްވުރެ ވިޔަފާރި ވަނީ ދަށްވެފައެވެ.\nބުގާޓީގެ ރައީސް ވަނީ "ބުގާޓީ ބޮލައިޑް"ގެ އަގުހެޔޮ ސީރީޒްއެއް އުފެއްދުމުގެ މަސައްކަތް ކުރަމުންދާކަންވެސް ހާމަކުރައްވާފައެވެ. އެގޮތުން ކޯވިޑްގެ ޙާލަތުން އަރައިގަތުމަށްފަހު ބުގާޓީގެ އަގުހެޔޮ ކާރު ސީރީޒެއް ނެރޭނެކަމަށް އޭނާ ވަނީ ވިދާޅުވެފައެވެ.


Naaummeedhaai maayooskan: mi meehun thibee falhaigen dhaavaru vefai! | Mihaaru\nކަނޑުހުޅުދޫ މީހަކު "މިހާރު"އާ ވާހަކަ ދައްކަނީ: މުއައްސަސާތަކުގެ އަޅާލުން ކުޑަ ކަމުގެ ޝަކުވާ ބޮޑު: --ފޮޓޯ: ނިޝާން އަލީ/މިހާރު\nނާއުއްމީދާއި މާޔޫސްކަން: މި މީހުން ތިބީ ފަޅައިގެންދާ ވަރުވެފައި!\n21 ޖެނުއަރީ 2020 - 10:46 33 comments\nދެ އަހަރު ނުވާ އަންހެން ކުއްޖަކު، އަމިއްލަ ލޭ ހިނގާ އާއިލާގެ ތެރެއިން ޝިކާރަކުރި ކަމުގެ ކަންބޮޑުވުމާއި ސީރިއަސްކަން އެ މީހުން ގުޅުވީ މާ ކުރީގެ ތާރީޚުތަކުގައި މި ރަށުގައި ހިނގި އެކި ކުށްތަކާ އެވެ. ބޮޑެތި ކުށްތަކުގައި އިންސާފު ލިބުނީ މަދު ފަހަރަކު އެވެ. ނޫން ނަމަ، ފެންނަނީ ކޮންމެވެސް ބާގަނޑަކުން ދެމިގަނެ، ކުށްވެރިޔާ ހިމާޔަތް ހޯދައި މިނިވަންވާ ތަނެވެ!\nމަސްތުވާތަކެތީގެ ޝިކާރައަކަށް ވެފައިވާ ބައްޕަ އާއި މަންމަގެ އިހުމާލު އޮވެ، ކާފަ އާއި މުނިކާފަ، އެއް އަހަރާއި ނުވަ މަހުގެ ކުއްޖާއަށް ޖިންސީ ގޯނާކުރި މައްސަލައާ ގުޅޭ ގޮތުން ސުވާލުކުރި މި ރަށުގެ ގިނަ ބަޔަކު ބުނީ މިހެންނެވެ.\n"މިއަދަކު އިއްޔެއަކު ކަމެއް ނޫން ތީ. އެ [ދެ އަހަރު ނުވާ] ކުއްޖާއާ ހަމައަށް އެ ދެވުނީ ފިޔަވަޅު ނޭޅި ލައްކަ ދުވަސް ފަހުން. ކޮން ފަދަ މުޑުދާރު ހުތުރު އަމަލެއް، އެ ކުއްޖާއާ މެދު އެ ހިންގީ. ދެން ބަލާ އެ މީހުން ތި އަމަލުތައް ހިންގަން ފެށި ހިސާބު."\nކުޑަކުއްޖަކު މަގުމަތީގައި ހިނގާފައި ދަނީ: ޖިންސީ ގޯނާކުރާ ބައެއްގެ ނުރައްކަލަކަށް ހުށަހެޅި އެތައް ކުދިންނެއްގެ ރައްކާތެރިކަން މި ރަށުގައި ނިގުޅައިގަނެވުނު. --ފޮޓޯ: ނިޝާން އަލީ/މިހާރު\nއެއީ، ރަނގަޅު ވާހަކައެކެވެ: ޖިންސީ ގޯނާގެ ރެކޯޑު 82 އަހަރުގެ މުނި ކާފަގެ އެބަ އޮތެވެ. އެންމެ މައްސަލައެއް ނޫނެވެ. ދެ އަހަރުގެ ކުއްޖާގެ މައްސަލަ ފެންމަތިވީ، 2018 ގައި ތިން އަހަރުގެ ކުއްޖަކާ ބެހެން އުޅުނު މައްސަލަ މުއައްސަސާތަކުގެ ތެރޭގައި ތާށިކޮށްފައި އޮއްވަ އެވެ. އުމުރަށް ބަލައި ވީ ހަމްދަރުދީން ފުލުހުން ދޫކޮށްލާފައި ހުރި އޭނާގެ ބިރުވެރިކަން މުޅި ރަށަށް އޮތެވެ. ފައިސާ އާއި މެޓާ ބަހައި ކުދިން ހައްލައިގެން ޖިންސީ ގޯނާކުރުމާއި އެކަނި ކުއްޖަކު ހުއްޓައި ފެނިއްޖެ ނަމަ މުންޑު އެ ކުދިންގެ ބޮލުގައި އެޅުން ފަދަ މުޑުދާރު އެތައް އަމަލެއް އޭނާ ހިންގާފައިވެ އެވެ.\nއޭނާގެ ނުރައްކާ ރަށުގެ އެންމެންނާއި މުއައްސަސާތަކަށް އެނގެ އެވެ. ހޭލުންތެރި، މީހުން އޭނާގެ ކިބައިން ކުދިން ރައްކާތެރި ކުރީ ގޭތެރެއަށް ލައި ފޮރުވައިގެންނެވެ.\n"ސަލާމަތްތެރިކަން އަހަރެމެން އަމިއްލަ އަށް ހޯދައިގެން ތިބެނީ. ދަރިންނަށް ކިޔައިދީފައި އަހަރެމެން އޮންނަނީ، އޭނާ ދޭ އެއްޗެހީގައި ނުހިފަން. އެ ހިސާބުގަނޑަކަށް ނުވެސް ފޮނުވަން. އަަހަރެމެން ވެސް ނުދަން. ކިތަންމެ އަވަހަށް އެއްޗެއް ބޭނުންވިއަސް އެގޭ ފިހާރައަކަށް ވެސް ނުވަންނަން،" މި ރަށުގެ ޒިންމާދާރު މަގާމެއްގައި ހުންނެވި ބޭފުޅަކު، ނަން ނުޖަހާ ގޮތަށް، ވިދާޅުވި އެވެ.\nAniyaa libunu3aharu ge kujjaa2aharu "bandhugai!"\nދެ އަހަރުގެ ކުއްޖާގެ ކާފަގެ އެފަދަ ރެކޯޑު ނެތަސް އޭނާ އަށް ވެސް ޖިންސީ ގޯނާގެ ތުހުމަތުކުރެ އެވެ. އަމިއްލަ ދަރިއަކާ ބެހެން އުޅުމުގެ ތުހުމަތު ވެސް، ބައެއް މީހުން އޭނާ އަށް ކުރެ އެވެ.\n"މި މީހުންގެ މައްސަލަ ޖެއްސިއަސް އެޅޭނެ ފިޔަވަޅެއް ނޯވޭ، ޕޮލިހާއި ކައުންސިލާއި ކޯޓުތަކުގައި ތިބެނީ މި މީހުންގެ އާއިލީ މީހުން. އެ މީހުންގެ ނުފޫޒާއި ބާރުވެރިކަން މުއައްސަސާތަކަށް ގަދަ،" މި ރަށުގެ އެހެން މީހަކު ބުންޏެވެ.\nދެ އަހަރުގެ ކުއްޖާ އަށް ޖިންސީ ގޯނާކުރި ކަމަށް ތުހުމަކުރާ ތިން މީހުން ދިރިއުޅު ގެ --ފޮޓޯ: ނިޝާން އަލީ/މިހާރު\nމުއައްސަސާތަކަށް މި ރަށުގެ ގިނަ ރައްޔިތުންގެ އިތުބާރެއް ނެތެވެ. ގިނަ މީހުން ދެކޭ ގޮތުގައި މައްސަލައެއް ރިޕޯޓްކޮށްފި ނަމަ އަވަހަށް ބަލައި އިންސާފާ ހަމައަށް ވާސިލްވާން މުއައްސަސާތަކުން މަސައްކަތެއް ނުކުރެ އެވެ. ކުޑަ ރަށަކަށް ވާތީ، މާ ބޮޑު ސަމާލުކަމެއް އިދާރާތަކުން ނުދެނީ ކަމަށް ވެސް މި ރައްޔިތުން ދެކެ އެވެ.\nމި ރަށުގެ ކައުންސިލުން މައްސަލަަތަކުގައި އަމަލުކުރާ ގޮތް އެ މީހުން އޮތީ ރައްޔިތުންގެ މަޖިލީހުގެ ޖެންޑާ އެންޑް ހިއުމަން ރައިޓްސް ކޮމިޓީގައި ހާމަކޮށްފަ އެވެ.\nރައްޔިތުންގެ ތެރޭގައި ހުންނަ ސީރިއަސް މައްސަލަތަކާއި ކަންބޮޑުވުންތައް ކައުންސިލަށް އަޑު އިވެ އެވެ. އެކަމަކު އެ ވާހަކަތައް ސިޓީގައި ލިޔެ، ހިފައިގެން ގޮސް ކައުންސިލްގެ އިދާރާއާ ހަވާލުނުކުރާ ނަމަ، ފެންނަ ކަމަކަށް، އެނގޭ ކަމަކަށް ވެސް ނުވެ އެވެ.\nރަށު ތެރޭގައި އަދި ވާހަކަ ދެކެވުނަސް ރަސްމީ ސިފައެއްގައި ޝަކުވާ ހުށަނާޅާ ނަމަ ކައުންސިލްގެ ޒިންމާއެއް އޮތް ކަމަކަށް ގިނަ ފަހަރަށް ނުދެކެ އެވެ.\nއަމުދުން، ކުޑަކުދިންނަށް ޖިންސީ ގޯނާކުރުން ފަދަ އެހެން މުއައްސަސާއަކުން ބަލަން ޖެހޭ ކަމެއްގެ ތެރެއަށް ރޮނގު ހުރަސްކޮށްފައި ނުވަންނަން، އަޅާނުލައި ތިބޭ ފަހަރުތައް މަދެއް ނޫނެވެ. ކަން ހިނގަނީ މި އުސޫލުން ކަމަށް، ބުނެ އެ މީހުންނާ ދިމާލަށް އިނގިލި ދިއްކުރިއަސް މި ވާހަކައަށް ކައުންސިލުން އެއްބަހެއް ނުވެ އެވެ.\nރައްޔިތުންގެ ކަންބޮޑުވުންތައް، ކައުންސިލަށް އަމިއްލަ އަށް ފެނިގެން ހައްލުކުރަން މަސައްކަތް ކޮށްފައިވާނެ ކަމަށް މި ރަށު ކައުންސިލްގެ ރައީސާއި ނައިބު ރައީސް ވިދާޅުވި އެވެ. ފުލުހުންނާއި ޖެންޑާ އިން ބަލަން ޖެހޭ މައްސަލަތަކުގައި ރައްޔިތުންނާ ގާތުން މަސައްކަތްކޮށްފައިވާނެ ކަމަށް ވެސް ކައުންސިލަރުން ވިދާޅުވެ އެވެ.\nކުޑަކުއްޖަކާ މެދު ޖިންސީ ގޯނާގެ އަމަލެއް ހިންގައިފި ނަމަ، މި ރަށުގައި މައްސަލަ ހުށަހަޅަން ޖެހެނީ ޕޮލިހަށް ނުވަތަ ކައުންސިލަށެވެ. މައްސަލަ ބަލަނީ އެ އިދާރާތަކުން ޖެންޑާ އަށް ރިޕޯޓްކުރުމުން، ގއ. ނުވަތަ ގދ. އަތޮޅު ރަށަކުން ޖެންޑާ މިނިސްޓްރީގެ ކޭސްވޯކަރުން އައިސްގެންނެވެ.\nޖިންސީ ގޯނާގެ މައްސަލަތައް ރިޕޯޓްކުރާތާ ދުވަސްތަކެއް ފަހުން ވެސް މައްސަލަ ތަހުގީގު ކުރަން ފަށާފައި އެބަ ހުއްޓެވެ. ދެ އަހަރު ނުފުރޭ ކުއްޖާއާ ބެހުނު މުނި ކާފަ، މި ރަށުގެ ތިން އަހަރުގެ ކުއްޖަކާ 2018 ގައި ބެހެން އުޅުނު މައްސަލަ ރިޕޯޓްކުރުމުން އެކަން ތަހުގީގުކުރަން މިނިސްޓްރީގެ ޓީމު އައީ އެއް ދުވަސް ފަހުންނެވެ. އެކަމަކު، މި ފަހުން، ދިމާވި ކޭސްގައި ގާތްގަނޑަކަށް ދެ ގަޑިއިރުގެ ތެރޭގައި މި ރަށަށް އައިސް މައޫލޫމާތު ސާފުކޮށް، މައްސަލަ ބަލަން ފެށި ކަމަށް އާއިލާ އިން ބުންޏެވެ.\nގިނައީ، މައުލޫމާތު ސާފުކޮށް ތަހުގީގު ފަށާ މައްސަލަތަކުގައި އިންސާފުގެ އިންތިޒާރުގައި ވާނުވާ ނޭނގި ތިބެން ޖެހޭ ފަހަރުތަކެވެ. އެފަދަ މައްސަލަތަކުގައި ފަހުން އެ ކުދިންގެ ހާލަތު ޖެންޑާ މިނިސްޓްރީން ނުބެލުމުގެ ކަންބޮޑުވުން ވެސް އޮތީ އިންތިހާ ދަރަޖައިގަ އެވެ. ތަހުގީގު ފަށާ ހިސާބުން "ނިންމާލަނީ" އެވެ. އެ ކުއްޖަކަށް ރައްކާތެރި މާހައުލެއް ކަށަވަރުވެފައިވޭތޯ ފަހުން ބެލުމެއް ނޯވެ އެވެ!\nމިކަމަށް އޮތް ހައްލެއްގެ ގޮތުގައި، ކައުންސިލަށް ފެންނަނީ، މި ރަށުގައި ޖެންޑާ މިނިސްޓްރީގެ މުވައްޒަފަކު އަބަދު ހުރުމެވެ. ދެން ރާއްޖޭގެ ރަށްތަކުގެ އާބާދީގެ ނިސްބަތުން މިހާ ކުޑަ ރަށަކަށް، އެހާ ބޮޑު އަހައްމިއްޔަތު ކަމެއް ލިބިދާނެތޯ އެއީ އުފައްދާ ސުވާލެކެވެ.\nއަތޮޅުގެ ގިނަ ރަށްތަކެކޭ އެއްގޮތަށް ރައްޔިތުންނަށް ރައްކާތެރިކަމާއި ސަލާމަތްތެރިކަން ގާއިމްކޮށްދޭން މި ރަށުގައި ވެސް ފުލުހުންގެ ޑެސްކެއް ހުރެ އެވެ. އެ ތަނުގައި ދެތިން ފުލުހަކު ތިއްބަސް ތަހުގީގުތަކެއް ނުހިންގަ އެވެ. ރައްޔިތުން ހުށަހަޅާ މައްސަލަތައް ނޯޓްކުރުމަށް ފަހު، ޖެހެނީ ކައިރި ރަށަކުން ތަހުގީގު އޮފިސަރު ގެންނާށެވެ. އޭގެ ކުރިން އެ މީހުންނަށް ކުރެވޭ ކަމެއް އޮންނަ ކަމަކަށް ނުވެ އެވެ. އެ މައްސަލަތައް އެކަށީގެންވާ ގޮތެއްގައި އެތަނުގައި ތަހުގީގެއް ނުކުރެވެ އެވެ. ބޮޑު މައްސަލަތަކުގައި ކޯޓު އަމުރު ހޯދުން ވެސް އޮންނަނީ ބޮޑު ކަމަކަށް ވެފަ އެވެ.\nމި ރަށުން ފާހަގަވި އެންމެ ބޮޑު އެއް ކަންބޮޑުވުމަކީ ފުލުހުންގެ މި ޑެސްކަށް ރައްޔިތުންގެ އިތުބާރު ނެތުމެވެ. މައްސަލަތައް އެކަށީގެންވާ ގޮތެއްގައި ތަހުގީގުކުރާނެ ކަމަށް ގަބޫލެއް ނުކުރެ އެވެ. މައްސަލަ ހުށަހަޅަނީ އެ ނޫން ގޮތެއް ނެތީމަ އެވެ.\n"ދެ އަހަރުގެ ކުއްޖާ އށް އަނިޔާ ލިބޭ ވާހަކަ އެ ކުއްޖާގެ މަންމަ މި ރަށުގައި ހުންނަ ފުލުހުންގެ މީހަކަށް ގުޅައިގެން ރިޕޯޓްކުރި ކަމަށް ބުނި. އެ ހިސާބުން ކީއްވެ ނުބެލީ؟" އެކަކު ބުންޏެވެ.\nއެކަމަކު މި ބޮޑު ތުހުމަތުގެ ހަގީގަތެއް ނޭނގެ އެވެ. މިކަން އެނގޭނީ މަންމަ އާއި މުއައްސަސާތަކުގެ ޖަވާބުންނެވެ.\nކަނޑުހުޅުދޫގައި ހުންނަ ޕޮލިސް ޑެސްކް: މި ތަނަށް ރިޕޯޓްކުރާ މައްސަލަ ތަހުގީގު ކުރަނީ ކައިރި ރަށަކުން އައިއޯ އަކު އައިސްގެން. --ފޮޓޯ: ނިޝާން އަލީ/މިހާރު\nހުށަހަޅާ މައްސަލަތައް ނުބެލި ދިގުލައިގެން ދާތީ އެ މައްސަލަތަކުގެ ފަހަތުން ދުވާ މީހާ ލަދުގަންނަން ޖެހިފައި އެބަ ހުއްޓެވެ. ޚާއްސަކޮށް ޖިންސީ ގޯނާގެ މައްސަލަތަކުގަ އެވެ. ޖިންސީ ގޯނާ އަށް ނުވަތަ ފުރައްސާރަ އަށް ފެތޭ ބަހެއް ބުނެގެން ނުވަތަ ކަމެއް ކޮށްގެން ޕޮލިހަށް ރިޕޯޓްކޮށްފި ނަމަ، "އެއީ އެވަރުގެ ކަމެއްހޭ" ބުނެ މަލާމާތާއި ފުރައްސާރަ ރައްދުވަނީ ހުށަހެޅި މީހާ އަށެވެ. އެއީ، ފުލުހުންނަށް ހުށަހެޅި ނަމަވެސް އެކަން ބެލި އެ މީހަކަށް އަދަބު ނުލިބޭނެ ކަމަށް އޮންނަ ޔަގީން ކަމެއްގެ ބޮޑުކަމުންނެވެ.\nAvahtterin thibee bireh gai: kudhin hallailan bahanee faisaa!\nމަސްތުވާތަކެތީގެ މައްސަލަ މި ރަށުގައި ވެސް އިންތިހާ އަށް ބޮޑެވެ. ގއ. އަތޮޅުގައި އެހެން ރަށްތަކާ އެންމެ ދުރުގައި އޮންނަ މި ރަށަކީ މަސްތުވާތަކެތީގެ ހަބެކެވެ. ޑިންގީތަކުގައި މި ރަށަށް ބޭނުން ކޮންމެ އިރަކު ކައިރިކޮށް މަސްތުވާތަކެތި ވިއްކައި، ގްރޫޕް ހަދައިގެން ބޭނުންކުރެ އެވެ.\nKanduhulhudhoo masthuvaathakethee ge "Hubakah" hadhaafai oiy massala bodu!\n"އެ މީހުންނަށް ޔަގީންކަން އޮވޭ ފުލުހުން އަޅައެއް ނުލާނެ ކަން. އަދި ބޮޑު ކަމެއް ވެގެން ހައްޔަރުކުރިއަސް އަނެއް ދުވަހު ދޫކޮށްލާނެ ކަން. އެހެންވެ ކުށްވެރިންނަށް ހާސްކަމެއް ނޯވޭ."\nމިގޮތަށް ކަން ހިނގާ ހިނދަކު، މައްސަލަތައް ހައްލުވާނެ ހެއްޔެވެ؟\n"ކިތަންމެ ގިނަ ފަހަރަކު ވެސް މައްސަލަަތައް ރިޕޯޓް ކުރެވިދާނެ. އެކަމަކު ފިޔަވަޅު ނޭޅެންޏާ ކޮބާ ބޭނުމަކީ؟" ފަރުދީ ޒިންމާއާ ގުޅޭ ގޮތުން އެހި ސުވާލަކަށް އެކަކު ބުންޏެވެ.\nގއ. ކަނޑުހުޅުދޫގައި ކުޑަކުއްޖަކު ގޮވައިގެން އޭނާގެ މަންމަ ސްކޫލަށް ދަނީ: އެ ރަށުގައި ތުއްތު ކުއްޖަކު ރޭޕްކުރި މައްސަލައެއް ވަނީ ފެންމަތިވެފައި-- ފޮޓޯ: ނިޝާން އަލީ/މިހާރު\nމި ރަށުގެ ގިނަ ބައެއްގެ ހުރި މި މާޔޫސްކަމަށް ހައްލު އޮތީ މުއައްސަސާތަކާ ގުޅިފަ އެވެ. ފަރުދީ ޒިންމާ އަދާކުރަން މި މީހުން ތައްޔާރެވެ. އިންސާފާއި އަމާންކަމާއި ރައްކާތެރިކަން ގާއިމްކޮށްދިނުގެ ޒިންމާ ފުރިހަމަ އަށް އުފުލައި އިތުބާރު ހޯދަން ޖެހިފައި އޮތީ މުއައްސަސާތަކަށެވެ.\nއިތުރު ލިޔުންތައް ގއ. ކަނޑުހުޅުދޫ ކުށްކުރުން ފުލުހުން ކުޑަކުދިންނަށް އަނިޔާކުރުން ކޯޓް ޖުޑީޝަރީ


ޕަބުޖީ އާއި ޝައިތާނާގެ ހުރި ތަފާތަކީ ކޮބާހެއްޔެވެ؟ – Faanooz\nޕަބުޖީ އާއި ޝައިތާނާގެ ހުރި ތަފާތަކީ ކޮބާހެއްޔެވެ؟\nMay 26, 2019 | ޒިދާން މުޙައްމަދު\nޕަބްޖީއަކީ ހަނގުރާމަތީ ސްޓައިލަކަށް ދާ ވީޑިއޯ ގޭމެކެވެ. ބައެއް ފަހަރު މިގޭމުގެ އެންމެ ގަނޑެއް ޖަހާލުމަށް އެއް ގަޑިއިރު ނުވަތަ ދެ ގަޑިއިރެއް ހާއިރު އެބަ ހޭދަވެއެވެ. މިފަދައިން ޕަބްޖީގައި ވަގުތުތައް ބޭކާރުކޮށްލާއިރު ވެވޭ ވަރަށް ބޮޑު އިހްމާލެއް އެބައޮވެއެވެ. އެއިޙްމާލަކީ ކޮބާހެއްޔެވެ؟ ރަނގަޅެވެ. ނަމާދު އެޅުމެވެ.\nއާދޭހެވެ. އެއީ ބަންގީގެ ވަގުތުގައި ބަންގީގެ އަޑުން މުޅި ތަން ގުގުމާލައިރު، ކަންފަތައް ހެޑްސެޓް ޖަހައިގެން ނުވަތަ “حي على الصلاة (ނަމާދަށް އަވަހަށް އަންނާށެވެ)” ގޮވަގޮވާ އޮއްވާ އެގޮވެއްޔަށް ބީރުކަންފަތެއް ދެވުމެވެ. “حي على الفلاح (ފަލާހާއި ކާމިޔާބީއަަށް އެދޭނަމަ އަންނާށެވެ)” މިގޮވުމަށް އިޖާބަނުދެވުމެވެ. ކީއްވެބާއެވެ؟ އެއްކަލަ ޕަބްޖީގެ އަވައިގައި ޖެހިގެންނެވެ. ނުވަތަ ކުޅެން އިން މެޗު ޑިޗްކޮށްލާފައި ދާން ބޭނުން ނުވީތީއެވެ. ނަމާދުގެ މައްޗަށް ޕަބުޖީ އިސްކުރީތީއެވެ.\nދަންނާށެވެ. ނަމާދަކީ މާތްވެގެންވާ އިސްލާމްދީނުގެ މައި ތަނބުކަން ހަނދާން ކުރާށެވެ. ކާމިޔާބާއި ނަސީބު ލިބިގެންވަނީ އޭރުންނެވެ. ނަމާދަކީ އޭގެ ވަގުތުގައި ކުރުން މޮޅުއިތުރުވެގެންވާ އަޅުކަމެކެވެ. އަދި ޝަރުއީ އުޒުރެއް ނެތި (ނިދުމާއި، ހަނދާން) ނެތުން ފިޔަވައި ގަސްތުގައި ނަމާދު އަޅައިފިނަމަ އެމީހަކު ދީނުގެ ތަނބު މުގުރާލައިފިއެވެ. މިއަަށްވުރެ ވަކި ނުބައި ކަމެއް ކުރެވޭނެތޯއެވެ؟\nދީނުގެ ތަނބު މުގުރާލުމަށް ނުވަތަ އެމީހަކު ނަމާދު އެޅުމަށް ވާގިވެރިވާނީ ނުބައިވެގެންވާ ޝައިތާނާއެވެ. އެޝައިތާނާއަށް މިކަމުގައި އެހީތެރިވާނެ އަދި ވާގިވެރިވާނެ އެޖެންޓަކަށް މިއަދު ޕަބުޖީވެސް އެވަނީ ވެފައެވެ. ކަން މިހެން ވުމާއެކު ޝައިތާނާއާ ޕަބުޖީއާ ހުރި ތަފާތަކީ ކޮބާހެއްޔެވެ؟\nނަމާދު އެޅުން ޝައިތާނަ ޕަބްޖީ\nނަން ހާމަކޮށްގެން ވާނެ ފައިދާއެއް ނެތް\nޕަބުޖީ ކުޅޭ އެންމެން ތިގޮތަށް ޝާމިލް ކޮށް ލިޔުމެއް ހެދީތީ ދެރަވަން. ސަބަބަކީ ބައެއް މީހުން ތިގޭމް އަށް ދެވިހިފައިގެން އަބަދު ކުޅެން ތިއްބަސް ހަމައެކަނި ހުސްގަޑީގައި ފޫހި ފިުވާލުމަށް ތި ގޭމް ކުޅޭ މީހުން ވެސް އެބަ އުޅޭ. ވިސްނާލާ ހަމަ ތިމާ ކުޅޭ ގޭމް އަކަށް ނުވީތީ ތިފާޑަށް ލިޔުންތައް ތި ނެރެނީ. ކިހާ ނާއިންސާފު.\nއަޅުގަނޑުވެސް ތިގޭމް ކުޅުން އެކަމަކު އިރާދަ ކުރެއްވީތީ އެންމެ ނަމާދެއްވެސް ދޫކޮއްނުލަން.\nމިލިޔުން މީހަކު އެބަހުރި މި ގޭމް ވަރަށް ރަނގަަށް ކުޅެފަ. ނޫނީ ދިރާސާ ކޮށްފަ. ގަޑިއެއްހާއިރު ނޫނީ ދެގަޑި އިރު އޯ ކެކެކެެކެކެކެކެެކެ އެންޓް ކަމިންގ\nޒިދާން މުޙައްމަދު މިއަދު ކިތައް ފަހަރު ބަންގީގެ އަޑު އެހިންތޯ..\nބަޔަކު ކަމެއް ކުރާތަން ފެނުނީމަ ހިތައް ކެތް ނުވީ ދޯ..\nބަލަގަ އަހަރެމެން ޕަބްޖީ ކުޅެނީ ނަމާދުވެސް ކޮއްފައޭ..


Gulhee undgoyyaaeku Jazeeraa dhiriulhumuge mashooru spot thakeh!\nގުޅީ އުނދޯއްޔާއެކު ޖަޒީރާ ވައްޓަފާޅީގެ ސްޕޮޓްތަކެއް!\nތޮއްޑޫގެ ހިތްގައިމު ވާވު މަގު -- ފޮޓޯ ތޮއްޑޫލައިފް\nމާލެ ކައިރީގައި މޫދަށް އެރިލާ އާއިލާ އާއި ރައްޓެހިންނާއެކު ދަތުރުޖައްސާލަން ދާނެ ތަނެއް ނޯވެ އެވެ. އެއާއެކު ކައިރި ރަށްރަށުގައި ރަށު ޓޫރިޒަމް ފުޅާވެ އެ ރަށްރަށް ހަފުތާ ބަންދުގައި ޖައްސާލައި އުފާ ހޯދާ މީހުން އަންނަނީ އެއް ދުވަހަށްވުރެ އަނެއް ދުވަހަށް ގިނަ ވަމުންނެވެ. ރަށު ޓޫރިޒަމްގައި ހިމެނޭ ގެސްޓްހައުސްތަކަށް ހަފުތާބަންދުގައި ޖައްސާލާ ކޮލިޓީ ވަގުތުކޮޅެއް އާއިލާ އަދި ރައްޓެހިންނާއިއެއްކޮށް ހޭދަކޮށްލުމުގެ އިތުރުން ޖަޒީރާ ދިރިއުޅުން އޭގެ އަސްލުގޮތުގައި ތަޖުރިބާކޮށްލަން ލިބޭ ފުރުސަތެއްގެ ގޮތުގައި ގިނަ މީހުން މިހާރު ހިޔާރުކުރަނީ ވެސް މިގޮތެވެ.\nކުރާ ކޮންމެ ކަމެއްވެސް އަބަދުހެން ސޯޝަލް މީޑިއާގައި ހިއްސާ ކުރާ ގޮތަށް މި ގެސްޓްހައުސްތަކަށް ގޮސް ނަގާ ފޮޓޯގަނޑުވެސް މި ދަނީ ސޯޝަލް މީޑިއާގައި ހިއްސާ ކުރާމުންނެވެ. އިންސްޓަގްރާމް ފީޑްތަކުގައި ޖަޒީރާ ދިރިއުޅުން ދައްކުވާދޭ ފޮޓޯ ޒުވާނުންގެ މެދުގައި ވަރަށް މަގުބޫލެވެ. އަދި ވަކި ވަކި ރަށްތަކުގެ ފޮޓޯތަކާއެކު ސޯޝަލް މީޑިއާގައި ތަފާތު ހޭޝްޓެގުތައް ވެސް އުފެދިފައިވެ އެވެ. ބައެއް ރަށްރަށުގައި އެރަށްތަކަށް ހާއްސަ ފޮޓޯ ސްޕޮޓްތަކެއް ހުރުމާއެކު މި ތަންތަނަށް ޖައްސާލާ ފޮޓޯ ނެގުން މިއީ ހަފުތާބަންދު ގުރޫޕަށް ކޮންމެހެން ކުރަންޖެހޭ ކަމެކެވެ.\nތޮއްޑޫގައި އޮންނަ ވާވު މަގު!\nއިންްސްޓަގްރާމުގައި ތޮއްޑޫގެ މަގުބޫލު ފޮޓޯއެއް\nޖަޒީރާ ދިރިއުޅުމެއް އެންމެ ބޮޑަށް ތަމްސީލު ކުރާނެ އެއްޗަކީ ރުއްތަކެވެ. ތޮއްޑޫއަށް ދާ މީހުންގެ ތެރޭގައި މަގުބޫލުކަން ހޯދާފައިވާ މި ފޮޓޯ ސްޕޮޓަކީ ދެފަރާތުގެ ރުއްތަށް އިންދާފައި އޮންނަ ކުޑަ ކުޑަ މަގެކެވެ. މި މަގަށްކިޔަނީ ވާވު މަގެވެ. މަޝްހޫރު ކަރާ ދަނޑުތައް ހިމެނޭ ސަރަހައްދުގައި އޮންނަ މި މަގަކީ ތޮއްޑޫއަށް ދާ ޓުއަރިސްޓުންގެ އިތުރުން ދިވެހިންގެ ތެރޭގައިވެސް ވަރަށް މަގުބޫލު ފޮޓޯ ސްޕޮޓެކެވެ.\nގުޅީގެ މޫދުގައި އޮންނަ އުނދޯލި!\nކުޑަކުދިންގެ އިތުރުން ބޮޑެތި މީހުންގެ މެދުގައިވެސް އުނދޯލި ހެއްލުމަކީ ހިތަށް އުފާވެރިކަން ގެނެސްދޭ ކަމެކެވެ. ގުޅީގައި\n"އައި ލަވް ގުޅި" މިހެން ލިޔެލާފައި އޮންނަ އުނދޯލީގައި ކުޑަ ސާފް ބޯޑު ފިލާގަނޑެއްގައި ދިވެހި ދިދަ ވެސް ހިމަނާފައި ހުރެއެވެ. މި އުނދޯލި އޮންނަނީ ގުޅީގެ ގެސްޓްހައުސް ކައިރި ހުންނަ މޫދުގަ އެވެ. މިއީ އިންސްޓަގްރާމްގައި ވަރަށް މަގުބޫލު ފޮޓޯ ސްޕޮޓެކެވެ. މި ރަށަށް ދެވިއްޖެ ނަމަ ކޮންމެހެންވެސް މި ތާނގައި ފޮޓޯއެއް ނަގެމަކީ ކުރަންޖެހޭ ކަމެކެވެ. މިއީ ދުނިޔޭގައި ވެސް މިހާރު މަޝްހޫރު އުނދޯއްޔެކެވެ.\nގުޅީ އުނދޯލި: ރާައްޖެއާއި ދުނިޔޭގައި ވެސް ވަނީ މަޝްހޫރުކަން ހޯދާފައި\nމޫދު ހީލްސް އެވްރިތިންގް!\nކުޑަ ކުޑަ އާއިލާއެއް ފޮޓޯއެއް ނެގުމަށް ގެސްޓްހައުސްގެ މިފާރު ކައިރީ\nދިވެހިންގެ މެދުގައި މި ގެސްޓް ހައުސް ބޭރުގައި ފޮޓޯ ނެގުން މަގުބޫލު\nފަތުރުވެރިންގެ މެދުގައިވެސް މަގުބޫލު ފޮޓޯ ސްޕޮޓެއް\nނަލަނަލަ ހިންމަފުށި މިއީ ހިންމަފުށްޓަށް ހާއްސަ ހޭޝްޓެގެކެވެ. މި ޓެގުގެ އިތުރުން ރަށަށް ޒިޔާރަތް ކުރާ މީހުންގެ މެދުގައި މަގުބޫލުވެފައިވަނީ ރަށުގައި ހުންނަ ގެސްޓްހައުސެއްގެ ފާރުގައި ލިޔެފައިވާ ބަހެވެ. ޗޮކުލެޓުން އުފާވެރިކަން ގެނެސްދީ އަދި ހުރިހާކަމެއް ހައްލުވާނެއޭ ބުނާ އަޑު އަހަރުމެންނަށް އަބަދުވެސް އަޑުއިވެއެވެ. އެހެން ނަމަވެސް މި ފަހަރު މި އޮތީ މޫދު ހީލްސް އެވްރިތިންގް އެވެ. ހިންމަފުށީގެ މޫދު ސާފް ހައުސް ގެސްޓްހައުސްގެ ބޭރު ފާރުގައި ޖަހާފައި އޮންނަ މި ޖުމްލަ އާއެކު އެ ތަން ވަނީ ރަށުގައި ރާއްޖޭގައި ވެސް މަގުބޫލުކަން އިތުރުވެފަ އެވެ.\nއިޓްސް ބެޓާ އިން ބާ މި ހޭޝްޓެގް!\nހުރިހާ ކަމެއްވެސް އެންމެ ރަނގަޅުވާނީ ބ. އަތޮޅުގައި ކަމަށް ބުނާ މި ހޭޝްޓެގް އިންސްޓަގްރާމްގައި އެކަނި 12 ހާހަށް ވުރެ ގިނަ ޕޯސްޓްކޮށްގައި އެބަހުއްޓެވެ. ހަމަގައިމު ވެސް އެ އަތޮޅުގެ ރީތި ކަމާއި ހިތްގައިމު ކަމާއި އެއްވަރަށް މި ހޭޝްޓެގް ވެސް ހަމަ ކަމުދަނީ އެވެ. ޖަޒީރާ ސާދާ ދިރިއުޅުމުގެ ހިތްގައިމު ތަޖުރިބާ ސޯޝަލް މީޑިއާގައި ހިއްސާ ކުރަމުން އަންނަ ގޮތުގައި ވެސް އަޅައިގަންނަ ގޮތެއް ހުރެފައި ވަރަށް ވަރަށް ސަޅިއެވެ.


Juventus in Dybala vikkaalanee - vNews.mv\nޔުވެންޓަސްއިން ޑިބާލާ ވިއްކާލަނީ\nއިސްމާޢީލް ޝާހު (ކުޑަ ޝާހު) 30 April 2019, 18:58\nއާޖެންޓީނާގެ ފޯވާޑް ޕައުލޯ ޑިބާލާ ވިއްކާލުމަށް ޔުވެންޓަސް އޮތީ ތައްޔާރަށް ކަމަށް ރިޕޯޓުތައް ބުނެފި އެވެ.\nރިޕޯޓުތައް ބުނާ ގޮތުގައި ޔުވެންޓަސް އިން ވަނީ ޑިބާލާގެ އިތުރުން ޑަގްލަސް ކޮސްޓާ އާއި މިރެލަމް ޕިޔަނިޗް އަދި އެލެކްސް ސަންޑްރޯ ވިއްކާލައި އައު ކުޅުންތެރިން ގެންނަން ވިސްނާފަ އެވެ. އަދި އެޓީމުން މެންޗެސްޓާ ސިޓީގެ ކޯޗު ޕެޕް ގާޑީއޯލާ ހޯދަން މަސައްކަތް ކުރަމުން އަންނަ ކަމަށްވެސް ވަނީ ރިޕޯޓުކޮށްފައެވެ.\nކްރިސްޓިއާނޯ ރޮނާލްޑޯ ޔުވެންޓަސްއާ ގުޅުމަށްފަހު ޑިބާލާއަށް ރަނގަޅު ފުރުސަތުތަކެއް ނުލިބޭ ކަމަށާއި، އެހެންކަމުން އޭނާވެސް ކްލަބު ދޫކޮށްލަން ބޭނުންވާ ކަމަށްވެސް ބައެއް މީޑިއާތަކުން ރިޕޯޓުކުރެއެވެ.\nއެކަމަކު އެ ކްލަބުގެ ސްޕޯޓިން ޑިރެކްޓަރު ފަބިއޯ ޕަރަޗިޓީ ވަނީ ޑިބާލާ ވިއްކާލަންއުޅޭ ވާހަކަތައް ދޮގު ކޮށްފައެވެ. އޭނާ ބުނެފައިވަނީ އަންނަ ސީޒަނަށް ޓީމު އިތުރަށް ވަރުގަދަކުރާނެ ކަމަށާއި، އެގޮތުން ޑިބާލާވެސް ޓީމުގައި މަޑުކުރާނެ ކަމަށެވެ.\nޔުވަންޓަސްއާ 2015 ވަނަ އަހަރު ގުޅުނު ޑިބާލާ ވަނީ އެޓީމަށް މިހާތަނަށް ކުޅުނު 179 މެޗުގައި 78 ލަނޑު ކާމިޔާބުކޮށްފައެވެ. އާޖެންޓީނާ ގައުމީ ޓީމަށް 19 މެޗު ކުޅެފައިވާ ޑިބާލާ ވަނީ ޔުވަންޓަސްއާއެކު އިޓާލިއަން ލީގު ހަތަރު ފަހަރު، އިޓާލިން ކަޕް ތިން ފަހަރު އަދި އިޓާލިއަން ސުޕާ ކަޕް އެއް ފަހަރު ކާމިޔާބުކޮށްފައެވެ.\nމިފަހަރުގެ އިޓާލިއަން ލީގު ކާމިޔާބުކޮށް ޔުވެންޓަސްއިން ވަނީ ޖެހިޖެހިގެން އަށްވަނަ ފަހަރަށް ލީގު ކާމިޔާބުކުރި ފުރަތަމަ ޓީމުގެ ޝަރަފު ހޯދާފައެވެ. އެކަމަކު އެޓީމަށް މިފަހަރުވެސް ޗެމްޕިއަންސް ލީގު ކާމިޔާބުކުރެވޭ ގޮތް ވަނީ ނުވެފައެވެ.


“ކޯޗެއް ތިކަނީ؟” އަހްސަން ސުވާލުކުރިއެވެ.\n“ރާޝިދުގެ ސިޓީއެއް.” އަހަރެން ބުނީމެވެ.\n“އެހެންތަ؟” މަލާމާތުގެ ރާގެއްގައި އަހްސަން އެހިއެވެ. “ކީކޭ އޭގަ އޮތީ؟”\n“އަހަރެން ގާތުން ވަރިވެގެން އަންނާށޭ؟” މަލާމާތުގެ ރާގަކަށް އަހްސަން ބުންޏެވެ. “ބުނޭ މަ ބުންޏޭ ހިޔާލީފޮލާ ނުކައްކާށޭ. މޫނި ވަރިކުރާނެ ގޮތެއް އެއީ ނެތް ގޮތެކޭ.”\n“ހަލޯ!” ވަރަށް ލޯބިން އަހަރެން ބުނީމެވެ.\n“ހާދަހާ އިޝްގީ އަޑަކުން؟” އަހްސަން ބުންޏެވެ. “ދުވަހަކު ވެސް ފޯނު ނުނަގާހާ އަވަހަށް ފޯނު ތި ނެގީ ހާއްސަ ކޯލެއް އަންނަނީތަ؟ ނޫނީ ތީ ހަމަ މޫނިތަ؟”\n“ކިހިނެއްހަދަންވީ؟” ވަގުތުން އަހަރެންގެ ރާގު ބަދަލުވިއެވެ.\n“އާނ! ތީ މަގޭ މޫނި!” ޔަގީންކަމާ އެކުގައި އަހްސަން ބުންޏެވެ. “ތި ފޯނު ކައިރީގަ ކޮންމެވެސް ދިމާލެއްގަ އޮންނާނެ ސިޓީއުރައެއް. އެބަ ފޮނުވަން މީހަކު ބަލާ! އޭނަޔާ ހަވާލުކޮށްލާ!”\n“އިރުއެރުމުގެ ކުރިން ރާޝިދު ނުގުޅައިފިއްޔާ ދެން ދުވަހަކު ވެސް އަހަރެން ފޯނަކަށް ޖަވާބެއް ނުދޭނަން،” މަޑުމަޑުން އަހަރެން ބުނީމެވެ. “ދުވަހަކު ވެސް މީހަކަށް އިންތިޒާރެއް ނުކުރާނަން. މީހެއް ދެކެ ލޯތްބެއް ވެސް..”\n“ރާޝިދު؟” އަހަންނަށް ބުނެވުނެވެ.\n“ކިހިނެއް ހާލު؟” ރާޝިދުގެ އަޑު އަހަރެންގެ ކަންފަތުގައި ޖެހުނެވެ.\n“ދެން ހުއްޓާލާ!” ރާޝިދު ހިތްވަރުދިނެވެ. “މޫނި ރޮއްވާކަށް ނޫނޭ މި ގުޅީ. ރަނގަޅު ގަޑިއެއްގަތަ މި ގުޅުނީ؟ ކޮބާ އަހްސަން؟ ގޭގެ ކަންތައް ކިހިނެއް؟”\n“ރާޝިދު.. ދެކިލާހިތް.. ވަނީ!” ތުރުތުރުއަޅާ އަޑަކުން، ގިސްލަމުން އަހަރެން ބުނީމެވެ. “ހެޔޮނުވާނެ! ހަމަ އެންމެ ފަހަރަކު..”\n“އެނގޭތަ އަހަރެން މިހާރު މިހިރީ ކޮންތާކުކަން؟” ރާޝިދު އެހިއެވެ. “އެނގިއްޖެއްޔާ ހައިރާންވާނެ.”\n“ކޮން.. ކޮންތާކު؟” އަހަރެން އެހީމެވެ.\n“ސިފައިންގޭގަ،” ރާޝިދު ބުންޏެވެ. “މިއަދު ވަޒީފާ ހަމަޖެހުނީ. ފުރަތަމަ ވެސް މި ގުޅީ މަގޭ މޫނިއަށް.”\n“މޫނީ!” ރާޝިދު ސަމާސާ ރާގެއްގައި ބުންޏެވެ. “ތިހާ ދެރަވާނެކަން އެނގުނު ނަމަ މި ވަޒީފާއަށް ނުވެސް ވަނީމުސް. މޫނި ބައްޕަ ގާތުގަ ބުނޭ ދަރުފަޅަން ނޫނީ ގާތަޅަން އަހަންނަށް ވަޒީފާއެއް ދޭށޭ. ނޫނީ ވަރިހަމަ މޫނި ނިންދަވަން ވާހަކަކިޔައިދޭ ވަޒީފާ ހުސްކޮށްއޮތިއްޔާ އެ ކަން ހަވާލުކުރިޔަސް. އޭރުން ކިހިނެއްބާ ވާނީ؟”\n“އޭރުން.. އޭރުން ރާޝިދުގެ.. ރާޝިދުގެ ރީތި އަޑުގެ އަސަރުގަޖެހިފަ ހަތަރުދަމު.. ހޭލާއޮންނާނީ!” އަހަރެން ބުނީމެވެ. “ނުކެރޭނެ ނިންދަވާލާކަށް.”\n“މޫނި ގޮވައިގެން އުނދޯއްޔަށްއަރާ ނާނާކިޔަން ފަށާފާނަމޭ!” ރާޝިދު ހީނ ވެސް ނުލައި ބުންޏެވެ. “އަހަރެން ކިޔާނީ ބާއޮކަލޯ ނާދޭ! މިގޭ ދޮށަށް ނާދޭ!”\n“މޫނި ހޭއަޑުއިވުނީމަ އަހަރެންގެ ހިތްފުރިއްޖެ!” ރާޝިދުގެ އަޑުގައި ހިތްދަތިކަމެއް ހުއްޓެވެ. “ތި ގޮތަށް އަބަދުވެސް އުފާވެފަ ހުރެބަލަ! އަހަރެން ދޭނަން އަހަންނާ ގުޅޭނެ ނަންބަރު. އެކަމަކު މޫނި ނުގުޅާތި! އަހަރެން ބަރާބަރަށް ގުޅާނަން. އަޑުއެހިން މޫނި ނުކާ ވާހަކަ. އެހެން ނަހަދައްޗޭ! ރަނގަޅަށް ކައިގެން ހިތްހަމަޖެހިގެން އުޅެންވާނީ. ކަންކަމާ ދިމާވާނެ. އެއްވެސް ކަމަކީ އަބަދަކު އެއްގޮތަކަށް އޮންނަ ކަމެއް ނޫނެއްނު ދޯ. ގެއިން ނެރެލިޔަސް ކޮން ދެރައެއް އަހަންނަށް ލިބުނީ؟ އެއްވެސް މީހަކަށް އަނެކަކަށް ދެރައެއް ނުދެވޭނެ. އެ ގޮތަށް ވިސްނާނީ އިނގޭ! މޫނި ދެރަވެެގެންއުޅެންޏާ އަހަންނަށް ކޮން ހިތްހަޖެހުމެއްލިބޭނީ؟ ދޯ!”\n“އޭ! އިހަށް ބާއްވާނަން އިނގޭ!” ރާޝިދު ގާތުގައި އަހަރެން ބުނީމެވެ.\n“ކިހާއިރެއް ތި ފޯނަށް މަ ގުޅާތާ!” ރުޅިއައިސްފައި އަހްސަން ބުންޏެވެ. “ކާކަށް ގުޅައިގެންއުޅުނީ؟”\n“ރާޝިދަށް!” އަހަރެން އެ ފަހަރު ވެސް ބުނީ ތެދަށެވެ.\nމި ސަރުކާރުން އަންހެނުންގެ ކުރިއެރުމަށް ހެޔޮ ބަދަލުތަކެއް ގެނެސްދެމުންގެންދޭ: އެމްއާރްއެމް


އިބްރާހީމް ޒަޔާން – Page2– Ungoofaaru\nމިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ ފަރާތުން ރ. އަލިފުއްޓާއި ރ. ހުޅުދުއްފާރުގެ މަގުހެދުމުގެ މަސައްކަތްތަކަށް ކޮންސަލްޓަންޓުން ހޯދުމަށް އިއުލާން ކޮށްފިއެވެ. ފިނޭންސް މިނިސްޓްރީން މިއަދު…\nދިވެހިރާއްޖޭގެ ޤައުމީ ޔުނިވާސިޓީގެ ބިޒްނަސް ސްކޫލް އިން އުނގޫފާރުގައި ހިންގާ އައުޓްރީޗް ސެންޓަރުގައި ކިޔަވައިދޭނެ ޕާޓް ޓައިމް ލެކްޗަރާއިން ހޯދަން އިއުލާނުކޮށްފިއެވެ. މިކަމަށް އެދި އެ ޔުނިވާސިޓީން…\nއުނގޫފާރުގެ މަގު ފާރުތައް!\nތަނެއް ކުރިއަރާ ދަނީ އެތަނެއްގައި ތިބޭ ބަޔަކު ކުރިއަރައިގެންނެވެ. އެބައެއްގެ އިލްމާއި، ހިލްމު ތަރައްގީ ވެގެންނެވެ. އެމުޖުތަމަޢު އެއްގައި އޮންނަ އަހުވަންތަކަމާ އެކަކު އަނެކެއްގެ އެކުވެރިކަމުގެ މައްޗަށެވެ.…\nނިމިދިޔަ 2018 ވަނަ އަހަރުގެ ބިޒްނަސް ޕުރޮފިޓް ޓެކްސް (ބީ.ޕީ.ޓީ) ބަޔާން ހުށަހަޅަންޖަހޭ ސުންގަޑި މި ޖޫން މަހުގެ 30 އަށް ހަމަވާނެއެވެ. ވިޔަފާރި ކުރައްވާ ފަރާތްތަކުން…\nއުނގޫފާރު ކައުންސިލުން ގިނަ އަދަދެއްގެ ތަކެތި ނީލަން ކިޔަނީ\nއުނގޫފާރު ކައުންސިލުން ގިނައަދަދެއްގެ ތަކެތި ނީލަން ކިއުމަށް ނިންމާ އެކަން އިއުލާނުކޮށްފިއެވެ. ކައުންސިލްގެ ނަންބަރު: IUL)303-AS/2019/40) އިޢުލާން ގައި ބުނެފައިވާ ގޮތުން ނީލަން ކިއުން އޮންނާނީ 29…\nމިއަދަކީ އުނގޫފާރު ސްކޫލުގެ 38 ވަނަ އަހަރީ ދުވަހެވެ. ދުވަހުގެ މުނާސަބަތުގައި އުނގޫފާރު ސްކޫލުގެ ހީވާގި ވެރިންނާއި މުވައްޒަފުން އަދި ލޮބުވެތި މުދައްރިސުން ނަށާއި ދަރިވަރުންނަށް ދުވަހުގެ…\nފެންދޭ ނިޒާމް ޤާއިމްކުރާ ރަށެއްގެ ގޮތުގައި ފައިނު ހަމަޖެހިއްޖެ ކަމަށް އެކައުންސިލުން ބުނެފިއެވެ. ފައިނުކައުންސިލުން މިކަން ހާމަކޮށްފައިވަނީ އެކައުންސިލުގެ ވެބްސައިޓްގައި އާއްކުމޮށްފައިވާ ހަބަރެއްގައެވެ. އެހަބަރުގައި ބުނެފައިވަނީ ސަރުކާރުން…\nއަންނަ ސެޕްޓެމްބަރ3ގައި އުނގޫފާރު ގައިބޭއްވުމަށް ހަމަޖެހިފައިވާ ޤްރުއާން ކިޔެވުމުގެ ރ. އަތޮޅު މުބާރާތުގައ އުނގޫފާރު ތަމްސީލް ކުރާނެ ބައިވެރިން ހޯދުމަށް އުނގޫފާރު ކައުންސިލުން ފުރުސަތު…\nވަޒީފާގެ ފުރުޞަތު މޯލްޑިވްސް އިންލަންޑް ރެވެނިއު އޮތޯރިޓީ ދިވެހިރާއްޖެ މި އޮތޯރިޓީއަށް ތިރީގައި މިވާ މަގާމުތަކަށް މީހުން ހޯދަން ބޭނުންވެއެވެ. މަޤާމް :ސީނިއަރ ޓެކްސް އޮފިސަރ…


2014 ge fahun China in mihaa thahah 13,000 muslimun hayyaru koffi - vNews.mv\n2014 ގެ ފަހުން ޗައިނާއިން މިހާތަނަށް 13،000 މުސްލިމުން ހައްޔަރު ކޮށްފި\nސައިފް އަޒްހަރު 18 March 2019, 20:43\n2014 ވަނަ އަހަރުން ފެށިގެން މިހާތަނަށް ޝިންޖިއާން ސަރަހައްދުން 13،000 އުއިޣުރު މުސްލިމުން ހައްޔަރު ކޮށްފައިވާ ކަމަށް ޗައިނާ ސަރުކާރުން ހާމަކޮށްފިއެވެ.\nޝިންޖިއާން ސަރަހައްދުގެ ހާލަތާ ގުޅޭގޮތުން ޗައިނާ ސަރުކާރުން އާންމުކުރި "ވައިޓް ޕޭޕަރ" ގައި ހައްޔަރުކުރި މުސްލިމުންނަށް މުޚާތަބު ކޮށްފައިވަނީ "ޓެރަރިސްޓުން" ގެ ގޮތުގައެވެ.\nޝިންޖިއާން ސަރަހައްދަކީ ޗައިނާގެ ދުރު ހުޅަނގުން އޮންނަ މުސްލިމުންގެ އަޣުލަބިއްޔަތު އޮންނަ ސަރަހައްދެވެ.\nޗައިނާ ސަރުކާރުން މުސްލިމުން ހައްޔަރުކުރާ ވާހަކަ ބަޔާންކޮށް ކަރުދާހެއް މިނެރުނީ، މުސްލިމުން ހިފައި ހައްޔަރުކޮށް ބޮޑެތި ޖަލުތަކުގައި ބަންދުކޮށްގެން ގެންގުޅޭ މައްސަލާގައި ދުނިޔޭގެ ނުރުހުން ޗައިނާއަށް އަމާޒުވެފައި ވަނިކޮށެވެ.\nއުއިޣުރު މުސްލިމުން ހައްޔަރުކޮށްގެން ގެންގުޅޭ ތަންތަނަކީ ޖަލުތަކެއް ކަމަށް އދގެ ތަޖުރިބާކާރުން ވަނީ ސިފަކޮށްފައެވެ. އެތަނުގައި މިހާރުވެސް މިލިއަނަކަށްވުރެ ގިނަ މުސްލިމުން ހައްޔަރުކޮށްގެން ގެންގުޅޭ ކަމަށް ވެއެވެ.\nއެފަދަ ޖަލުތަކުގައި އިސްލާމްދީނާ ދެކޮޅުހެދުމަށް މުސްލިމުންނަށް މަޖުބޫރުކުރުވުމާއި، ވެރިކަންކުރާ ކޮމިއުނިސްޓް ޕާޓީއަށް ވަފާތެރިވުމަށް މަޖުބޫރު ކުރުވަމުން ގެންދާކަމަށް ވެސް އދއިން ބުނެއެވެ.\nއެކަމަކު ޗައިނާ ސަރުކާރުން އާންމުކުރި ވައިޓް ޕޭޕަރުގައި، މުސްލިމުން ހައްޔަރު ކޮށްގެން ގެންގުޅޭ މައްސަލަ ދިފާއުކޮށްފައި ވެއެވެ.\nބުނެފައިވަނީ، އެއީ ހަނގުރާމަވެރި އަމަލުތައް ހުއްޓުވަން ކޮންމެހެން ކުރަންޖެހޭ ކަމެއް ކަމަށެވެ. އަދި އދއިން ޖަލުތަކެއް ކަމަށް ސިފަކުރި ތަންތަނަކީ "ވޮކޭޝަނަލް ޓްރޭނިންގ ސެންޓަރުތަކެއް" ކަމަށް ބުނެފައި ވެއެވެ.\nޗައިނާ ސަރުކާރުން ނެރުނު ވައިޓް ޕޭޕަރުގައި ބުނެފައިވަނީ، ޝިންޖިއާން ސަރަހައްދުން 2014 ވަނަ އަހަރުން ފެށިގެން މިހާތަނަށް 1،588 ހަރުކަށި އަދި ޓެރަރިސްޓް ގޭންގް ނައްތާލާފައިވާ ކަމަށެވެ.\n12،995 "ޓެރަރިސްޓުން" ހައްޔަރު ކޮށްފައިވާ އިރު، 2،052 ގޮވާ އާލާތް އަތުލައިގެންފައިވާ ކަމަށްވެސް ބުނެފައި ވެއެވެ.\nއަދި ޣައިރުގާނޫނީ ދީނީ ހަރަކާތްތައް ހިންގައިގެން 30،645 މީހަކަށް އަދަބުދީ، ގާނޫނާ ޚިލާފަށް ގެންގުޅުނު 345،229 ފޮތްތައް އަތުލައިގަނެވިފައިވާ ކަމަށްވެސް ހާމަކޮށްފައި ވެއެވެ.\nޗައިނާ ސަރުކާރުން ބުނެފައިވަނީ، ބަންދުކޮށްގެން ގެންގުޅެނީ އުއިޣޫރު ހަނގުރާމަވެރި ގްރޫޕްތަކުގެ މީހުންނާއި، ހަރުކަށި ވިސްނުމުގެ މީހުންގެ ނުފޫޒު ފޯރާފައިވާ މީހުން ކަމަށެވެ.\nއެހެން ނަމަވެސް، ޗައިނާ މުސްލިމުންގެ ހިމާޔަތުގައި މަސައްކަތްކުރާ ވޯރލްޑް އުއިޣުރު ކޮންގްރެސްއިންވަނީ ޗައިނާ ސަރުކާރުން ނެރުނު ވައިޓް ޕޭޕަރުގައި ހިމެނޭ މި ވާހަކަތައް ދޮގުކޮށްފައެވެ.\nބުނެފައިވަނީ، ޗައިނާ ސަރުކާރުން ގަސްތުގައި ހަގީގަތް އޮޅުވާލަނީ ކަމަށެވެ.\nވޯރލްޑް އުއިޣުރު ކޮންގްރެސްގެ ތަރުޖަމާނު ދިލްޝާދު ރަޝީދު މީޑިއާއަށް ކުރި އީމެއިލްއެއްގައި ބުނެފައިވަނީ، ޓެރަރިޒަމާ ގުޅުވައިގެން ޗައިނާއިން އުއިޣުރު މުސްލިމުންނަށް އަނިޔާކުރަނީ ސިޔާސީ މަގްސަދުތަކެއް ހާސިލްކުރުމަށް ކަމަށެވެ. ޗައިނާގެ އަސްލު މަގްސަދަކީ ޗައިނާއިން އިސްލާމްދީން ފޮހެލުން ކަމަށެވެ.\nމިއަހަރުގެ ޖެނުއަރީމަހު ޗައިނާއިންވަނީ، ޗައިނާގެ މުސްލިމުން އަމަލުކުރަން، ޗައިނާ ސަރުކާރުން ބޭނުންވާ އުސޫލުތަކަށް އިސްލާމްދީން ބައްޓަންކުރަން އާ ގާނޫނެއް ފާސްކޮށްފައެވެ. މިއީ، އިސްލާމްދީނުގެ އުސޫލުތައް ޗައިނާ ބޭނުންވާގޮތަށް ފައްތަން ކުރަމުންދާ މަސައްކަތުގައި ޗައިނާ ސަރުކާރުން އެންމެފަހުން އެޅި ފިޔަވަޅެވެ.\nއިސްލާމީ ސްކޫލްތައް ހިންގުމާއި، އަރަބި އަކުރު އުނގަންނައިދޭ ކްލާސްތައް ހިންގުންވެސް ޗައިނާ ސަރުކާރުން މިހާރު ވަނީ މުޅިން މަނާކޮށްފައެވެ. އަދި އިސްލާމްދީނާ ގުޅުންހުރި އެއްވެސް ހަރަކާތެއްގައި ކުޑަކުދިން ބައިވެރިކުރުންވެސް ވަނީ މަނާކޮށްފައެވެ.


Dharinge concentration rangalhu kurumah keyumah belun muhimu - One Online\nދަރިންގެ ކޮންސަންޓްރޭޝަން ރަނގަޅު ކުރުމަށް ކެއުމަށް ބެލުން މުހިއްމު\nކޮންމެ ދުވަހަކުވެސް ސިއްހަތަށް ފައިދާހުރި ކާނާ ބޭނުން ކުރުމަކީ މުހިއްމު ކަމެކެވެ. ރަނގަޅު ނިއުޓްރިއަންޓްސް ނުލިބޭ ނަމަ މޫޑު ގޯސްވެ، އުފެއްދުންތެރިކަމަށް ވެސް އަސަރު ކުރެއެވެ. މާ ގިނައިން ކޮފީބޮއެ ހެދުމަކީ ވެސް ވަގުތު ބޭކާރުވުމުގެ އިތުރުން ސިއްހަތަށް އެހާ ފައިދާ ހުރި ކަމެއް ނޫނެވެ.\nމިއީ ބޮޑު މީހަކަށް ރަނގަޅު ޑައިޓެއް ނުހިފެހެއްޓޭތީ ދިމާވެދާނެ ބައެއް ކަންކަމަށް ވާއިރު ކުޑަ ކުދިންނަށް ބޭނުންވާ ނިއުޓްރިއަންޓްސް ނުލިބޭ ނަމަ އެކުދީންނަށް ނަފްސާނީ ގޮތުންނާއި ޖިސްމާނީ ގޮތުން ވެސް ދިމާވާނެ ކަންކަން އަދި މިއަށްވުރެ ގިނަވާނެ ކަން އެއީ ޝައްކެއް އޮތް ކަމެއް ނޫނެވެ.\nމި އާޓިކަލްގައި ދަރިންގެ ކޮންސަންޓްރޭޝަން ރަނގަޅުކުރުމަށް ކެއުމުގައި ފަރުވާތެރި ވެވިދާނެ ބައެއް ކަންކަމަށް ބަލައިލާނަމެވެ.\nހެނދުނުގެ ނާސްތާއަށް ހޯލް ގްރެއިން އިހްތިޔާރު ކުރާށެވެ.\nދަރިފުޅު ކަންކަމަށް ފޯކަސް ނުކުރެވި، މޫޑީ ވުމަކީ، ހަށިގަނޑުގައި ހަކުރު މަދުވުމުން ދިމާވެދާނެ ކަމެކެވެ. މިކަން ރަނގަޅު ކުރުމަށް ހެނދުނުގެ ނާސްތާގައި ހޯލް ގްރެއިން ހިމެނުން ރަނގަޅުވާނެ އެވެ. އޭގެ ތެރޭގައި އޯޓްސް މޭވާ އަޅައިގެން ނުވަތަ ސީރިއަލް ހިމެނެއެވެ. ދަރިފުޅަކީ ހަފައިގެން ކާން ފޫހިވާ ކުއްޖެއް ނަމަ ސްމޫތީ ނުވަތަ ޝޭކްސް ގޮތަށް އޯޓްސް ތައްޔާރު ކުރެވިދާނެއެވެ. ހެނދުނުގެ ނާސްތާގައި މި ބާވަތުގެ ކާނާ ބޭނުން ކުރުމުން، ދަރިފުޅުގެ ކްރޭވިންގްސް މަދުވެ، ގިނަ އިރު ބަނޑުހައި ނުވެ ހިފަހައްޓާލަދޭނެއެވެ.\nގޭގައި ހަކުރު ކޮންޓްރޯލް ކުރުން\nބޭރުގައި ނުވަތަ ސްކޫލުގައި އުޅޭއިރު ދަރިފުޅު ހަކުރު ބޭނުން ކުރާވަރަކީ ހިފަހައްޓަން އަދި މޮނިޓަރ ކުރަންވެސް މާ ފަސޭހަ ކަމަށް ނުވާއިރު އެންމެ ރަނގަޅު ގޮތަކީ ގޭގައި މިކަން ކޮންޓްރޯލް ކުރުމެވެ. މިކަން ކުރުމަށް ކުރެވިދާނެ ކަންކަމުގެ ތެރޭގައި ހަކުރު ބޭނުންކުރުމުން ދިމާވާ ގެއްލުމާއި ވާ ގޯސްތައް ގަނޑު ކޮޅު ނުވަތަ ސްޓިކީ ނޯޓްސް ގޮތަށް ލިޔެފައި ދަރިފުޅަށް އަބަދު ފެންނަ ތަންތަނުގައި ބެހެއްޓިދާނެއެވެ. ދެވަނަ ކަމަކަށް ކެއުމުގައި ހަކުރު ބޭނުން ކުރާވަރު މަދުކުރެވިދާނެއެވެ. ބޭނުމަކީ އެއްފަހަރާ ކަންކަން ހުއްޓާލުމުގެ ބަދަލުގައި މަދުމަދުން ބަދަލުތައް ގެނައުމެވެ. މިސާލަކަށް ބުއްތައްޓަށް ދެ ސަމުސާ ހަކުރު އަޅައިގެން ބޯން ދަރިފުޅަށް އާދަވެފައިވާނަމަ ފުރަތަމަ ދޮޅު ސަމުސަލަށް ބަދަލުކޮށް ކުއްޖާއަށް އެގޮތް އާދަ ވުމުން އަނެއްކާ އެއް ސަމުސަލަށް މަދުކޮށް މިގޮތަށް މަޑު މަޑުން މަދުކުރަމުން ގެންދިޔުމެވެ.\nއަލުވީގެ ބަދަލުގައި ކައްޓަލަ\nއަލުވީގެ ބަދަލުގައި ކައްޓަލަ ކޮށާފައި ފްރެންޗް ފްރައިސްހެން ނުވަތަ ބޭކްޑް ޗިޕްސް ހެން ހަދާލާށެވެ. މިއީ ރަހަވެސް މީރު އަދި ދަރިފުޅުގެ ސިއްހަތަށް އަލުތްވަށް ވުރެ ފައިދާ ބޮޑު ކެއުމެކެވެ.\nދަރިންގެ ކޮންސަންޓްރޭޝަން ދަށްވާން ދިމާވާ އެންމެ ބޮޑު އެއް ސަބަބަކީ ކެއުން ކަމަށް ވާތީ، ކެއުމަށް ފަރުވާތެރިވާން ފެށުމުން ކުއްޖާއަށް އަންނަ ބަދަލުތައް އަމިއްލައަށް ވެސް ނޯޓިސްވާން ފަށާނެއެވެ. ބައެއް ކުދިން ބަނޑުހައި ވުމުން ބޮޑާހާކާއިރު އަނެއްބައި ކުދިން ރުޅިގަދަ ވެސް ވާނެ އެވެ. އެހެން ކަމުން މޭވާ އާއި ތަރުކާރީ ކާންދިނުމަށް އިސްކަން ދިނުން މުހިއްމެވެ.\nގުޅޭ ޓެގު ރިލޭޝަންޝިޕް ސިއްހަތު


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 55 “ޢިލްމު އުފުއްލެވުމާއި ޖާހިލުކަން ފާޅުވުން.” – DhiSalafiyyah\n05/09/2015 ޢަޤީދާއާއި ފިރުޤާތައްއައްޝައިޚް އަޙްމަދު ނާޒިލް މުޙައްމަދު\nޤިޔާމަތްވުމުގެ ޢަލާމާތްތަކުގެ ތެރޭގައި، ޢިލްމު އުފުއްލެވުމާއި ޖާހިލުކަން ފެތުރުން ހިމެނެއެވެ. ދެޞަޙީޙުގައި އަނަސް ބިން މާލިކު رضي الله عنه ގެ އަރިހުން ވެއެވެ. އެކަލޭގެފާނު ވިދާޅުވިއެވެ: ރަސޫލުﷲ صلى الله عليه وسلم ޙަދީޘްކުރެއްވިއެވެ. ((مِنْ أَشْرَاطِ السَّاعَةِ أَنْ يُرْفَعَ الْعِلْمُ، وَيَثْبُتَ الْجَهْلُ)) މާނައީ: “ޤިޔާމަތުގެ ޢަލާމާތްތަކުގެ ތެރޭގައި ޢިލްމު އުފުއްލެވުމާއި ޖާހިލުކަން ދެމިއޮތުން ހިމެނެއެވެ.”\nއަދި ޝަޤީޤުގެ އަރިހުން ބުޚާރީ ރިވާކުރެއްވި އެވެ. އެކަލޭގެފާނު ވިދާޅުވިއެވެ. ޢަބްދުﷲ [ބިން ޢައްބާސް] އާއި އަބޫ މޫސާ [އަލް އަޝްޢަރީ] ގެ އަރިހުގައި ތިމަންކަލޭގެފާނު ވަނިކޮށް އެދެބޭކަލުން ވިދާޅުވިއެވެ. ނަބިއްޔާ صلى الله عليه وسلم ޙަދީޘް ކުރެއްވިއެވެ. ((إِنَّ بَيْنَ يَدَيِ السَّاعَةِ لَأَيَّامًا، يُنْزَلُ فِيهَا الجَهْلُ، وَيُرْفَعُ العِلْمُ)) “ހަމަކަށަވަރުން ޤިޔާމަތްވުމުގެ ކުރިން ދުވަސްތަކެއް ވެއެވެ. އެދުވަސްތަކުގައި ޖާހިލުކަން ވެރިވެ ޢިލްމު އުފުއްލެވޭ ހުއްޓެވެ.”\nއަދި އަބޫހުރައުރާ رضي الله عنه ގެ އަރިހުން މުސްލިމް ރިވާކުރެއްވި ރިވާޔަތުގައި ވެއެވެ. އެކަލޭގެފާނު ވިދާޅުވިއެވެ. ﷲގެ ރަސޫލާ صلى الله عليه وسلم ޙަދީޘްކުރެއްވިއެވެ. ((يَتَقَارَبُ الزَّمَانُ، وَيَنْقُصُ الْعِلْمُ، وَيُلْقَى الشُّحُّ، وَتَظْهَرُ الْفِتَنُ، وَيَكْثُرُ الْهَرْجُ)) “ޒަމާން ކައިރިވެ، ޢިލްމު އުފުއްލެވި، ދަހިވެތިކަން ވެރިވެ، ފިތުނަ ފާޅުވެ، މީހުންމެރުން އިތުރުވެއެވެ.”\nއިބްނު ބައްޠާލު ވިދާޅުވިއެވެ. [އެބަސްފުޅުގެ މާނައީ:] “ހަމަޔަޤީނުންވެސް މިޙަދީޘްގައި މިވާ ޤިޔާމަތުގެ އެންމެހާ ޢަލާމާތްތައް ތިމަންމެން ދެލޮލުން ދުށީމުއެވެ. ފަހެ ޢިލްމުވެރިކަން އަޑިއަޅައި ޖާހިލުކަން ފާޅުވިއެވެ. އަދި ހިތްތަކަށް ދަހިވެތިކަން ވެރިވެ ފިތުނަ ޢާންމުވިއެވެ. އަދި މީހުން މެރުން ގިނަވިއެވެ.”\nމިދެންނެވުނު ވާހަކައާ ގުޅޭގޮތުން الحَافِظ ابن حَجَر މިފަދައިން ވިދާޅުވެއެވެ. [އެބަސްފުޅުގެ މާނައީ:]\nބުރަވެވޭ ގޮތުގައި އެކަލޭގެފާނަށް [އެބަހީ: އިބްނު ބައްޠާލަށް] އެފެނިވަޑައިގެންނެވި ކަންވެސް ވަނީ ވަރަށް އިތުރުވެފައެވެ. ހަމައެއާއެކު އޭގެ އިދިކޮޅުވެސް ހަމަ އެބައޮތެވެ. ޙަދީޘްގެ އަޞްލު މުރާދަކީ އެކަން އެކުއެކީ ފާޅުވެގަދަވެގަތުމެވެ. ނާދިރުގޮތެއްގައި މެނުވީ އޭގެ އިދިކޮޅު ނުފެންނާނެ ހެންނެވެ. ޢިލްމު ހިއްޕެވޭނެކަމަށް އިޝާރަތް ކުރެވެނީ އެހެންވެއެވެ. އޭރުން ދެން ދެމިގެންދާނީ ޖާހިލުކަމުގެ އަނދިރިކަމެވެ. ޢިލްމުގެ އަހުލުވެރިންގެ ޖަމާޢަތެއް އޮތުން އެކަމުން މަނައެއް ނުކުރެއެވެ.\nއެހެނީ އެބައިގަނޑާހުރެ އޭރު އެބޭކަލުންގެ އަޑު ވަނީ ކެނޑިފައެވެ.”\nދެންފަހެ ޢިލްމު އުފުއްލެވުން ވަނީ ޢިލްމުވެރީންގެ [މަރު] ހިއްޕެވުމުންނެވެ. عَبدُ الله بن عَمْرُو بن العَاص رضي الله عنهما ގެ އަރިހުން ރިވާވެގެންވާ ޙަދީޘް ބަސްފުޅެއްގައި ވެއެވެ. އެކަލޭގެފާނު ވިދާޅުވިއެވެ. ﷲގެ ރަސޫލާ صلى الله عليه وسلم ޙަދީޘްކުރައްވާތީ ތިމަންކަލޭގެފާނު އަޑުއެއްސެވީމެވެ. ((إِنَّ اللَّهَ لاَ يَقْبِضُ العِلْمَ انْتِزَاعًا يَنْتَزِعُهُ مِنَ العِبَادِ، وَلَكِنْ يَقْبِضُ العِلْمَ بِقَبْضِ العُلَمَاءِ، حَتَّى إِذَا لَمْ يُبْقِ عَالِمًا؛ اتَّخَذَ النَّاسُ رُؤُوسًا جُهَّالًا، فَسُئِلُوا، فَأَفْتَوْا بِغَيْرِ عِلْمٍ، فَضَلُّوا وَأَضَلُّوا)) “އަޅުތަކުންގެ ކިބައިން އަތުލެވޭ އަތުލެއްވުމަކުން، ﷲ ތަޢާލާ ޢިލްމު ނުހިއްޕަވައެވެ. އެހެނެއްކަމަކު އެކަލާނގެ ޢިލްމު ހިއްޕަވަނީ ޢިލްމުވެރީން ހިއްޕަވައިގެންނެވެ. އެއްވެސް ޢިލްމުވެރިއަކު ނެތިއްޖައުމަށް ދާންދެނެވެ. މީސްތަކުން އެމީހުންގެ ބޮޑެތީން ކަމުގައި ޖާހިލުން ހަދައެވެ. އަދި އެމީހުނާ ސުވާލު ވެވެއެވެ. ފަހެ ޢިލްމަކާ ނުލައި އެމީހުން ފަތުވާދެއެވެ. އެބައިމީހުން ވަނީ މަގުފުރެދިގެންނެވެ. އަދި މީސްތަކުން މަގުފުރައްދާލައެވެ.”\n[އަލްއިމާމު] ނަވަވީ ވިދާޅުވިއެވެ. [ބަސްފުޅުގެ މާނައީ:] “އިސްވެދިއަ ޙަދީޘްތަކުގައި މުޠްލަޤުކޮށް އައިސްފައިވާ ޢިލްމު އުފުއްލެވުމުގެ މުރާދު މިޙާދީޘުން ބަޔާންކޮށްދެއެވެ. އެއީ އެތަކެތި ދަސްކޮށްގެން ތިބި މީހުންގެ ހިތްތަކުން އެ ފޮހެލެއްވުމެއް ނޫނެވެ. އަދި ކިއެއްހެއްޔެވެ. އޭގެ މާނައަކީ އެތަކެތި އުފުލާ ފަރާތްތަކުގެ މަރު ގެންނެވުމެވެ. އަދި މީސްތަކުން އެބައިމީހުންގެ ޖާހިލުކަމުގައި ޙުކުމް ކުރުވުމަށް ޖާހިލުން ކަނޑައަޅައެވެ. އެބައިމީހުން މަގުފުރެދިގެންވާޙާލު އެހެން މީސްތަކުންނަށް މަގު އޮޅުވާލައެވެ.”\nމިތާންގައި މިވާ ޢިލްމުގެ މުރާދަކީ [ﷲގެ] ފޮތާއި [ނަބަވީ] ސުންނަތުގެ ޢިލްމެވެ. އަދި އެޢިލްމަކީ ސަލާމާއި ޞަލަވާތްލެއްވި، ނަބިއްޔުންގެ އަރިހުން ވާރުތަވާ ޢިލްމެވެ. ފަހެ ހަމަކަށަވަރުން ޢިލްމުވެރިންނަކީ ނަބިއްޔުންގެ ވާރިޘުންނެވެ. އެބައިމީހުން ނެތިދިއުމީ ޢިލްމު ނެތި ދިއުމެވެ. އަދި ސުންނަތް މަރުވެގެން ގޮސް ބިދުޢަ ފާޅުވުމެވެ. އަދި ޖާހިލުކަން ޢާންމުވުމެވެ.\n ((صحيح البخاري))، كتاب العلم، باب رفع العلم وظهور الجهل، (1 / 178 – مع الفتح)، و ((صحيح مسلم))، كتاب العلم، باب رفع العلم وقبضه وظهور الجهل والفتن في آخر الزمان، (16 / 222 – مع شرح نووي).\n ((صحيح مسلم))، كتاب العلم، باب رفع العلم، (16 / 222 – 223 – مع شرح نووي).\n [ބައްލަވާ:] ((فتح الباري)) (13 / 16).\n ((صحيح البخاري))، كتاب العلم، باب كيف يقبض العلم، (1 / 194 – مع الفتح)، و ((صحيح مسلم))، كتاب العلم، باب رفع العلم وقبضه وظهور الجهل والفتن، (16 / 223 – 224 – مع شرح النووي).\n [ބައްލަވާ:] ((شرح النووي لمسلم)) (16 / 223 – 224).


ﷲ ތައާލާގެ ދީލަތިވަންތަކަން ނިކަން ދެކެބަލާށެވެ! ފާފައެއް ކުރަން ހިތުގައި ލުމަކުން އެކަމެއް ނުލިޔުއްވަވަތެވެ! އަދި އެ ފާފައެއް ކޮށްފިނަމަ ލިޔުއްވަވަނީ 1 ފާފައެވެ. ނަމަވެސް ހެޔޮ އަމަލެއް ކުރަން ހިތުގައި ލުމުން އެކަން ލިޔުއްވަވައެވެ. އެ އަމަލުކޮށްފިނަމަ 10 އަކުން ފެށިގެން 700 ގުނައަށް ޘަވާބު އިތުރުކުރައްވަވައި ދެއްވަވަތެވެ!\nއަދި ކީއްހެއްޔެވެ؟ ފާފައެއް ކުރުމުން ހަމަ އެވަގުތަކު ފާފަ ނުލިޔުއްވަވާކަންވެސް ހަދީޘްފުޅުން އެނގެން އެބައޮތެވެ! ލިޔުއްވަވަނީ ތައުބާވުމުގައި ލަސްވެއްޖެ ނަމައެވެ. ވަގުތުން ތައުބާ ވެއްޖެ ނަމަ ނުލިޔުއްވަވާނެތެވެ! އެމީހަކަށްޓަކައި އެކަން ޢަފޫކުރައްވަވައި ދެއްވަވާނެތެވެ! އަދި ކީއްހެއްޔެވެ؟ ލިޔުއްވަވާފަހުން ވެސް ތައުބާވެއްޖެ ނަމަ ޢަފޫކުރައްވަވައި ދެއްވަވަތެވެ!\nއަދިވެސް ވިސްނައިލާށެވެ! ހެޔޮ އަމަލުތައް ކުރުމުން، އިތުރަށް ދެންނެވުމަކާއި ނުލައި ކުދި ފާފަތައް ފުއްސަވައިދެއްވަވަތެވެ!\nނަމަވެސް ސަމާލުކަން ދޭންޖެހޭނެ ކަމެއް އެބައޮތެވެ! އެއީ އެކަމަކަށް ﷲ ތަޢާލާ ޢުޤޫބާތް ކަނޑައަޅުއްވަވާފައިވާ ބޮޑުފާފައެއް ކުރެވިއްޖެ ނަމަ އެ ފާފައަކަށްތައުބާވާން ޖެހޭނެއެވެ. އެކަމާއިމެދު ހިތާމަކޮށް އެ ފާފައެއް ފުއްސަވައި ދެއްވެވުން އެދި ﷲ ތަޢާލާގެ ޙަޟްރަތުގައި ދަންނަވަން ޖެހޭނެއެވެ. "މިއަޅާއަށް ކުރެވިފައިވާ ހުރިހާ ފާތަކެއް ފުއްސަވައިދެއްވވަވާދޭވެ!" އެވެ ދެންނެވުމަކުން ނުފުދޭނެއެވެ!\nކޮންމެ ފަދަ ފާފައެއް ކުރެވިފައިވީނަމަވެސް އިޚްލާޞްތެރިކަމާއިއެކު ތައުބާވުމުން ފާފ ފުއްސަވައި ދެއްވަވަވާނެތެވެ! ވީމާ ކުރެވިފައިވާ ފާފަތަކުން ތައުބާވެ ފާފަތައް ފުއްސަވައިދެއްވެވުން އެދި ދެންނެވުމަށް އަވަސްވެގަންނާށެވެ! ފުރުޞަތު ނަގައިނުލާށެވެ! ތައުބާ ނުވެވި އޮތުމުން ޤިޔާމަތް ދުވަހު ހިސާބު ބެއްލެވުމުގެ ވަގުތުގައި ހިތާމަ ހިތަމަކުރަން ޖެހޭ މީހަކަށް ނުވާށެވެ!\n- މުސްތީ މެންކުގެ ދަރުސަކުން\nއެއްވެސް ކަމެއް ކުރިމަތިވުމުން ސަބަބާމެދު ސުވާލު ނުކުރާށެވެ! އެކަން ފަހުން އެނގުމުން ތިބާ އުފާކޮށް ޝުކުރުވެރިވާނެއެވެ!: މުފްތީ މެންކް\nﷲ އެންމެ ބޮޑަށް ލޯބިވެވޮޑިގަންނަވާ އަމަލުކުރުން ގިނަކުރާށެވެ!: މުފްތީ މެންކް\nދުނިޔޭގަ ހުރެގެން ތިބާގެ ދަރަޖަ ސުވަރުގޭގެ އެންމެ މަތިވެރި މަޤާމަށް އުފުލަން އެންމެ ފަސޭހަމަގު!: މުފްތީ މެންކް\nޒަވާޖީ ޙަޔާތް ކާމިޔާބުކުރުމުގެ ތަޅުދަނޑިއަކީ މާފުކުރުމުގެ ހިތްވަރެވެ!: މުފްތީ މެންކް\nދައްޖާލުތައް ފައުޅުވެއްޖެއެވެ! މީސްތަކުން މިދަނީ ދައްޖާލުތަކުގެ ފިތުނައިގަ ފިތި އަޅުވެތިވަމުން ކަމުގެ ހެކި މިހިރީ ފެންނާށެވެ!: މުފްތީ މެންކް\nމައްސަލަތައް ޙައްލުނުވެގެން، ޝިފާ ނުލިބިގެން އުޅެން މިޖެހެނީ އަހަރެމެން އަދާކުރަންޖެހޭ ދައުރު ފުރިހަމަނުކުރެވޭތީ!: މުފްތީ މެންކް


ހަނދާންވޭ4| Esfiya - Dhivehi Vaahaka Site\nހިތާމަ ލޯބި January 15, 2022\nއަލާންއާއި އެކީ ސޯފާގައި ސަކަރާތްޖަހަން އިން ޔަނާލް ސިހުނީ މީހަކު ބެލް އަޅާލުމުންނެވެ. އޭނާ އަލާންއަށް ބަލައިލުމުން އަލާން އަވަހަށް ސޯފާގައި އޮށޯވެލިއެވެ. ނުދާންވެގެން ބަހަނާ ދައްކަނީއެވެ. ޔަނާލް ހެމުން ގޮސް ދޮރުހުޅުވާލުމަށްފަހު ކުރިމަތީގައި ހުރި މީހާއަށް ބަލައިލުމާއެކު ސިހުންވަރުން ނުވެއްޓުނީވެސް ކިރިޔާއެވެ. އިސާހިތަކު ދެލޮލަށް ކަރުނަތައް ޖަމާވިއެވެ.\n“އަފްލާކް..” ޔަނާލްގެ ދުލުން އެނަން ބޭރުވީ ގައިގައި ހުރިއްޔާ ހުރިވަރެއް ލައިގެންނޭ ބުންޏަސް ދޮގަކަށް ނުވާނެއެވެ.\nއަފްލާކްވެސް ހުރީ އެފަދަ ހާލެއްގައެވެ. ދެއަހަރު ފަހުން ޔަނާލްއާއި ބައްދަލުވުމުން އެހިތުގައި އުތުރި އަރަމުން ދިޔައީ އެހެންކަހަލަ އިޙުސާސެކެވެ. “ޔަނާލް… ކޮބާ މަންމަ؟..” އަފްލާކް ހިތުގައި ގަދަވެގަތް އިހުސާސްގެ މައްޗަށް ރުޅިވެރިކަން ގަދަކުރަން މަސައްކަތްކުރަމުން އެހެން އަހާލިއެވެ. ކުޑަކޮށް ބުމަ ގޮށްޖަހާލައިގެން ހުރިއިރުވެސް އަފްލާކް ނުހަނު ފުރިހަމައެވެ. ޔަނާލް ދެރަވީ އަފްލާކްގެ ރުޅިމޫނު ފެނިފައެއްނޫނެވެ. އޭނާއާއި މުޚާތަބުކުރި ނަމުންނެވެ. “އިކީ އައި” “ޔަނާލް މަންމަ އަތަށް މި ކޮތަޅު ދޭތި.. ބުނޭ ސަމީމާ ދިން ހެދުން ކޮތަޅޭ..” އަފްލާކް އެހެން ބުނެލަމުން ޔަނާލް އަތަށް ކޮތަޅު ދީފައި އެނބުރި ހިނގައިގަތްއިރު ވެސް ޔަނާލް ހުރީ އެހުރި ފިޔަވަޅު މަތީގައެވެ. ދެލޮލުގައި ވިދަވިދާ ހުރި ކަރުނަތަކަށް ފުރުސަތުދެމުން ޔަނާލް ދެލޯ މަރާލިއެވެ. މިއަދު އަނެއްކާވެސް އެހިތުގައި ކޫރުމެއް އެޅިއްޖެއެވެ. “އިކީ ކީއްވެ؟..” ޔަނާލް ދެލޯ ފުހެލަމުން އަމިއްލަ ހިތާއި ސުވާލުކޮށްލިއިރު އެހިތް ހީވީ ވަޅިއަކުން ކަފަމުންދިޔަ ހެންނެވެ.\n“ޔަންނު ކިހިނެތްވެފަ ތިހުރީ.. އަވަހަށް އާދެބަލަ..” ގޭތެރެއިން އަލާން ގޮވާލި އަޑަށް ޔަނާލް ސިހުނެވެ. އަތުގެ ނުފުށުން ކަރުނަތައް ފުހެލަމުން އޭނާ ހަމަޖެހިލަން މަސައްކަތްކުރިއެވެ. އޭނާގެ ސަބަބުން އެހެން މީހުންނަށް އުނދަގުލެއް ވެގެން ނުވާނެއެވެ.\nގެއަށް ވަދެގެން އައި އަފްލާކް ފެނިފައި ސަމީމާ އޭނާއަށް ގޮވާލިއެވެ. ދެފަހަރު ގޮވި އިރުވެސް އަފްލާކްއަށް އަޑެއްނީވުނެވެ. އޭނާ ގޮސް ކޮޓަރިއަށް ވަންތަން ބަލަން ހުރެފައި ސަމީމާ ބުމަ އަރުވާލިއެވެ. “އަފްލާކްއަށް ކިހިނެތްވެފަ އެހުރީ..؟..” ސަމީމާ އަމިއްލަ ހިތާއި ސުވާލުކޮށްލަމުން އެނބުރި މަސައްކަތައިގެން ކުރިއަށް ދިޔައެވެ.\n“އޯ މައި ގޯޑް ލާލް.. ދެއަހަރު ފަހުން ބައްދަލުވީއިރުވެސް ހަމަ އެފުރިހަމަ ސޫރަ.. އެންމެ ފުރަތަމަ ފެނިލުމުންވެސް ހިތަށް އެނގުންވެލި ސޫރަ.. ހަމަ އެދެލޯ.. އެ ފަން އިސްތަށިގަނޑު.. ޔެސް އަފްލާކް އެއީ ހަމަ އެ ޔަނާލް.. ޝީޒް ދަ ސޭމް..” އަފްލާކް އައިސް އެނދުމަތީގައި އިށީނދެލިއިރު ސިކުނޑީގައި އުތުރި އަރަމުންދިޔަ ޙިޔާލުތައް ވީ މިއަދުވެސް އޭނާ ބަލިކަށި ކުރުވި ޙިޔާލުތަކަށެވެ. ބޮލުގައި އަތްއަޅާލަމުން އަފްލާކް އިސްޖަހާލިއެވެ. ހަޅޭއްލަވައިގަންނަން ބޭނުންވިއެވެ. އެހެނަސް، އެކަން މިވަގުތު ކުރެވޭކަށް ނެތެވެ. ކޮޓަރީގައި ހުރި އެއްޗެހިތަށް އުކާލައި މުޅި ކޮޓަަރި އެފުށް މިފުށަށް ޖަހާލަން ބޭނުންވިއެވެ. އެހެނަސް، އެއީވެސް މިވަގުތު ކުރެވެން އޮތް ކަމެއްނޫނެވެ. މަންމަމެނަށް އޭނާގެ ފުށުން އެއްވެސް އުނދަގުލެއް ވެގެން ނުވާނެއެވެ. އަފްލާކް ބޮލުގެ އިސްތަށިގަނޑަށް ވާންކޮށްލަމުން އިސްޖަހާލީ މިއޮއް ހުރިހާއިރު ހިފަހައްޓައިގެން ހުރި ކަރުނަތަކަށް ފުރުސަތުދެމުންނެވެ.\n“ވައި؟ ވައި؟ އަދިވެސް އެސޫރަ ފެނިފަ މިހިތަށް ގޮތްތަކެއް ވަނީ ކީއްވެ؟ އަދިވެސް އެދެލޯ ފެނިފަ ހިތް މަޑު ކަފަކޮޅަކަށް ވެގެން ދަނީ ކީއްވެ؟ އަބަދާއި އަބަދު ދުށުމަށް އެދިއެދި ވި ސޫރަ ފެނުމުން އެހަށިގަނޑުގައި ބައްދާލަން ބޭނުންވީ ކީއްވެ؟ ލާލް.. ލާލް އެއްނު ބުނީ މުޅި އުމުރަށް އެކުގައި ވާނަމޭ.. ދުވަހަކުވެސް ދޫކޮށްފަ ނުދާނަމޭ… ދެން ކީއްވެ މިހިތަށް އަނިޔާދިނީ؟ ކީއްވެ ލާލްގެ ލޯބިވާ އިކީ ދޫކޮށްފަ ދިޔައީ؟ ލާލް ވައި ޑިޑް ޔޫ ބިޓްރޭ މީ؟ ވައި؟ ހާދަ ލޯބިވީމޭ ޔަނާލް.. އަދިވެސް އެހާވެސް ބޮޑަށް ލޯބިވޭ.. އެކަމަކު އެދުވަހު ލާލް ކީއްކުރީ.. ޔޫ ބިޓްރޭޑް މީ.. ޔޫ ޑިޑް އެކްޒޭކްޓްލީ ވަޓް އައި ޓޯލްޑް ޔޫ ނޮޓް ޓު.. ލާލް ޔޫ ބިޓްރޭޑް މީ.. އިތުރަކަށް މިހިތުގަ ޔަނާލްއަށް އެއްވެސް މަޤާމެއް ނެތް.. ޔޫ ހޭވް ނޯ ޕްލޭސް އިން މައި ހާރޓް.. އެކަމަކުވެސް ޔަނާލް… އަދިވެސް ހާދަ ލޯބިވޭ..” އަފްލާކް ކުރެހިފައިވާ އަޑަކުން ވާހަކަދެއްކިއިރު ހީވީ ކުރިމަތީ ޔަނާލް ހުރެ އެޝަކުވާ ޔަނާލްއާއި ކޮށްލިހެންނެވެ. މީހުން ބުނެ އުޅެއެވެ. ރޯނީ އަންހެން ކުދިންނެވެ. ފިރިހެން ކުއްޖެއް ރޮއެފިއްޔާ އެ ފިނޑިވީއެވެ. ނޫނެކެވެ. ފިރިހެނުންގެ ވެސް އޮންނަނީ ހިތެއް ނޫންހެއްޔެވެ؟ އެމީހުންވެސް ދެރަވާނެއެވެ. ބޭރުފުށުން ނުދެއްކިޔަސް، އެތެރެއިން ހިތް ރޯނެއެވެ. ފިރިހެނުންނަށް ވެސް ކެތްކުރެވޭނީ ވަކި ވަރަކަށްތާއެވެ. ގައިމު ފިރިހެނުންގެ ވެސް އިހުސާސެއްވެއެވެ. ހިތެއްވެއެވެ. އެހިތް ވެސް ރޯނެނޫންހެއްޔެވެ؟ ކަރުނަ އަޅާނެ ނޫންހެއްޔެވެ؟\nއަފްލާކް އެތައް އިރަކު ކޮޓަރީގައި އޮތެވެ. މީގެ ދެއަހަރު ކުރިން އޭނާ އުޅުނީ ކިހާ އުފަލުންހެއްޔެވެ؟ ނަމަވެސް އެކަން ބަދަލުވީ ފަޅި ސިކުންތެއްގެ ތެރޭގައެވެ. އަފްލާކްއަށް މާޒީގެ ތެރެއަށް ފީނާލެވުނެވެ.\nއެއީ ވިއްސާރަ ދުވަހެކެވެ. އުޑުމަތި ބަނަކަމުން ހީވަނީ އުޑުގައި ކަޅު ސާލެއް އޮޅާލާފައިވާހެންނެވެ. ކޮލެޖުން ނިކުތް އަފްލާކްއަށް ކާރާއި ހަމައަށް ނުދެވެނީސް ވާރޭ އޮއްސާލައިފިއެވެ. ސިކުންތެއް ތެރޭގައި އޭނާ ތެމި ފޯވިއެވެ. އަފްލާކް ބުމަ ގޮށްޖަހާލަމުން ކުދިކިޔާލިއެވެ. އޭނާ ކުޑަކޮށް އެނބުރި ވަށައިގެންވާ މާޙައުލަށް ބަލައިލުމާއެކު ހުއްޓުން އެރިއެވެ. ކުރިމަތީގައި ދެއަތް ފުޅާކޮށްގެން މޫނު މައްޗަށް ހިތްލާލައިގެން ހުރި ޕަރީއެއްފަދަ ކުއްޖާ ފެނިފައި އަފްލާކްގެ ހިތްވެސް ކުޑަ ހިނދުކޮޅަކަށް މަޑުޖެހިލިހެން ހީވިއެވެ. ކަޅުކުލައިގެ ޓީޝާޓަކާއި ފިޔާތޮށި ޖިންސެއް ލައިގެން ހުރިއިރު ތެމުމުގެ ސަބަބުން ޓީޝާޓުވަނީ ގަޔަށް ހިފާލާފައެވެ. އުނަގަނޑުގެ ހިމަކަމާއި ވަނާތަކުގެ ރީތިކަން ފެނިފައިވެސް އަފްލާކް މޮޔަނުވީ ކިރިޔާއެވެ. ބްރައުންކުލައިގެ ރާޅުބާނި އިސްތަށިގަނޑު ތެމިފައި އޮތްއިރު ނިތްމަތީގައި ތަތްވެފައި ހުރި ކުދި އިސްތަށިތައް އެދޮން މޫނު އިތުރަށް ފުރިހަމަކޮށްދެއެވެ. ކަޅުކަންގަދަ ދިގު އެސްފިޔަތަކުގެ ފުރަގަހުގައިވާ ބްރައުން ކަޅި ފެނިފައި އޭނާ މޮޔަވާވަރުވިއެވެ. ފިޔާތޮށި ތުންފަތުގައި ވާރޭތިކި ވިދަމުންދިޔައިރު ލިލީމަލެއްގެ ފިޔައެއްގައި ޝަބްނަމް ވިދާފަދައެވެ.\nއަފްލާކް އެކުއްޖާ ފެނިފައި އާޝޯޚުވިއެވެ. އެފަދަ ރީތިކަމެއް އޭނާ މުޅި ދުނިޔެއިންވެސް ދެކެފައެއްނުވެއެވެ. އެޙިޔާލުތަކުގައި ހުރި އަފްލާކް ސިހުނީ އެބޮޑުބޮޑު ދެލޮލުން އެކުއްޖާ އޭނާއަށް ބަލައިލުމުންނެވެ. އެމޫނުމައްޗަށް ޙައިރާންކަން ވެރިކުރުވަމުން އެ އަންހެން ކުއްޖާ އަފްލާކްއާއި ދިމާލަށް އައެވެ. އަފްލާކްގެ ހިތް ތެޅިގަތްލެއް ބާރުކަމުން އަފްލާކްއަށް ހިތާއި ވީ ދިމާލުގައި އަތްއެޅުނެވެ. މިއީ ހަމަ އެ ނުދަންނަ އަންހެން ކުއްޖާ ފެނުމުން ވާހާ ގޮތްހެއްޔެވެ؟\n“ހޭއި.. ބަލަހައްޓައިގެން ހުރީމަ..” އެ އަންހެން ކުއްޖާ އައިސް ކައިރިއަށް ހުއްޓިފައި ވާހަކަދެއްކި އަޑަށް އަފްލާކްއަށް މޭގައި އަތްއެޅުނެވެ. ހީވީ ކަންފަތުގައި މަޑުމަޑު ނާނާއެއް ކުޅެވުނުހެންނެވެ. އެހާ ރީތި އަޑެއް އޭނާ އަހާފައެއްނުވެއެވެ.\n“އޯހްހް ހެހެ.. ރީތިކަމުން ބެލުނީ.. ދެން އެހެންނޫނަސް މިއޮއް ބޯ ވިއްސާރައިގަ ތެމޭތީވެ ކުޑަކޮށް ޙައިރާންވެފަ މިހުންނަނީ ވެސް.. ބަލިނުވޭތަ؟ އައި މީން ރޯގާ ނުޖެހޭތަ ތެމުނީމަ؟..” އަފްލާކް ކުޑަކޮށް ކަރުކެހެލަމުން ވާހަކަދެއްކިއިރު ދެންމެ ދިމާވި ކުއްޖެއްހެން ހީވެސް ނުވެއެވެ. އެވަގުތު އިވިގެން ދިޔައީ އެކުއްޖާގެ ހިތްގައިމު ހުނުމުގެ އަޑެވެ. އަފްލާކް ހަމަ ރަނގަޅަށްވެސް ޙައިރާންވިއެވެ. އެކުއްޖާގެ އެޖާދުވީ އަޑު އިވިފައިވެސް އޭނާ މޮޔަވެދާނެއެވެ.\n“ނޫނޭ ނޫނޭ.. ބައްޔެއްނުވޭ ތެމުނަސް.. އިންފެކްޓް އައި ލަވް ރެއިން.. ވާރޭ ވެހޭއިރު ފްރީކޮށް ހުންނަންޏާ އަބަދުވެސް ތެމޭހިތްވޭ..” އެ އަންހެން ކުއްޖާ އެހެން ބުނެލަމުން އިސްޖަހާލިއެވެ. ލަދުން ކަންނޭނގެއެވެ. ވާނީވެސް އެހެން ނޫންހެއްޔެވެ. އެކުއްޖާ ފެނުނީއްސުރެ އަފްލާކް އެހުންނަނީ ބަލަހައްޓައިގެން ވިއްޔާއެވެ.\n“ހެހެ އޯކޭ އޯކޭ.. މިހާރު ވާރޭވެސް ތުނިކޮށްލީނު.. ގެއަށް ދަނީ އިނގޭ.. އަދި ބައްދަލުވާނެކަމަށް އުންމީދުކުރަން..” އަފްލާކް އެހެން ބުނެލަމުން ކާރުގެ ދޮރު ހުޅުވާލިއެވެ. އެވަގުތު އެ އަންހެން ކުއްޖާ ވާހަކަދެއްކި އަޑަށް އޭނާ ހުއްޓިފައި އެނބުރި ބަލައިލިއެވެ. “އަލަށް ކޮލެޖު ޖޮއިން ކުރީ މި.. އިފް އައިމް ނޮޓް ރޯންގް، ތީ ވެސް މި ކޮލެޖު ކުއްޖެއްދޯ؟..” އެ އަންހެން ކުއްޖާ އެހެން ބުނެލުމުން އަފްލާކް މަޑުމަޑުން ބޯޖަހާލިއެވެ. އެކުއްޖާ ހިނިތުންވެލަމުން އިރާދަކުރެއްވިއްޔާ އަދި ބައްދަލުވާނޭ ބުނެލިއެވެ. އަފްލާކްވެސް ރައްދުގައި ހިނިތުންވެލަމުން ކާރަށް އަރައި ގެއާއި ދިމާލަށް ދުއްވާލީ އަދިވެސް އެއްފަހަރު އެރީތި ޕަރީއަށް ބަލައިލާފައެވެ.\n“އޯހް ނޯ… ނަންވެސް އަހާކަށް ހަނދާނެއްނެތް..” ގެއަށް ވަދެވަދެ ހުރި އަފްލާކްއަށް ކުއްލިއަކަށް ހަނދާންވި ކަމެއްހެން ބުނެލެވުނެވެ. އޭނާ ދަތްތަކަށް ބާރުކޮށްލަމުން އިސްތަށިގަނޑަށް ވާންކޮށްލިއެވެ. ހުސްވެސް އޭނާގެ މޮޔަކަމުން ވާހާ ކަންތަކެވެ. “އެކަމަކުވެސް.. ދެން ފެނުނީމަ އިނގޭނެއެއްނު.. ނޯ ނީޑް ޓު ވޮރީ.. އެކުއްޖާ ބުނި ކޮލެޖުން ދިމާވާނޭ.. އައި ޖަސްޓް ހޯޕް އައި ފައިންޑް ހާރ އަގެއިން ސޫން..” އަފްލާކް އަމިއްލަ ހިތާއި މުޚާތަބުކޮށްލިއިރު އެތުންފަތުގައި ދުވެލާފައިވަނީ އެންމެ ރީތި ހިނިތުންވުމެވެ.\nޙިޔާލުތަކުގައި އޮތް އަފްލާކް ސިހުނީ ދޮރުގައި ޓަކިޖަހާލި އަޑުއިވުމުންނެވެ. އޭނާ ގަޑި ބަލައިލިއިރު ދިހައެއް ޖަހާ ތިން މިނެޓު ހިނގައިފިއެވެ. އަފްލާކްއަށް ސިހިފައި ފުންމައިގެން ތެދުވެވުނެވެ. އެހާ ލަސްވެއްޖެ ހެއްޔެވެ؟ އެގާރައިގައި މީޓިންއެއް އޮތްކަން ހަނދާންވުމުން އަފްލާކްގެ ދެލޯބޮޑުވިއެވެ. މަޑުމަޑުން އަމިއްލަ ބޮލުގައި ޖަހާލަމުން އޭނާ ގޮސް ފާހަނާއަށް ވަނެވެ.\nއޮފީހަށް ވަދެގެން އައި ޒުވާނާއަށް ގިނަ ބައެއްގެ ލޯތަށް އަމާޒުވިއެވެ. ލައިގެން ހުރި ހުދުކުލައިގެ ގަމީސް ކަޅު ފަޓުލޫނުގެ ދަށަށް ޖަހާލާފައިވާއިރު މަތިން ލައިގެން ހުރި ކަޅުކުލައިގެ ސޫޓުގައި އެޒުވާނާ ފެންނަނީ އެހާ ފުރިހަމަކޮށެވެ. ކަރުގައި އަޅާލާފައިވަނީ ޑިޒައިންހުރި ހިމަ ޓައީއެކެވެ. އަރައިގެން ހުރި ކަޅު ބޫޓު އޮފުއަރުވާލާފައިވާއިރު އަތުގައި ވަނީ އެންމެ ޒަމާނީ ގަޑިއެކެވެ. އިސްތަށިގަނޑު ޖެލްލައި ތަތްކޮށްލާފައިވާއިރު ދެތިން ދުވަހުގެ ތުނބުޅިން ނުހަނު ފިރިހެންވަންތައެވެ. ލޮލުގައި އަޅާލާފައިވާ އަވިއައިނު ނަގަމުން އެޒުވާނާ ފަރާތް ފަރާތަށް ނަޒަރު ހިންގާލިއެވެ. އޭރު އެންމެން އޭނާއަށް ބަލަހައްޓައިގެން ތިބެފައި ހަމަ ބަލައިލާއިރަށް އިސްޖަހާލައިފިއެވެ. އެޒުވާނާ ފުން ނޭވާއެއް ދޫކޮށްލަމުން ކައިރީގައި ހުރި ކުއްޖާއަށް އިޝާރާތްކޮށްލަމުން ގޮސް ލިފްޓަށް އެރިއެވެ.\nހަތްވަނަ ބުރިއަށް ހުއްޓުނު ލިފްޓުން ނުކުމެގެން އެޒުވާނާ މިސްރާބުޖެހީ އޭނާގެ ކެބިންއަށެވެ. އެންމެ އެކޮޅުގައިވާ ކެބިންއަށް ވަދެ ގޮސް އޭނާއަށް ޙާއްސަ ކޮށްފައިވާ ގޮނޑީގައި ހަމަޖެހިލިއެވެ. އިރުކޮޅަކުން ޓަކިޖަހާލާފައި ވަދެގެން އައީ ހިމަތޮޅި އަންހެން ކުއްޖެކެވެ. ރަތްކުލައިގެ ގަމީސްކޮޅަކާއި ޕެންސިލް ސްކާޓެއް ލައިގެން ހުރިއިރު ކަޅުކުލަގަދަ އިސްތަށިގަނޑުވަނީ ހުޅިއެއް ޖަހާލާފައެވެ. އަރައިގެން ހުރި ރަތްކުލައިގެ އުސް ފައިވާނުގައި ފެންނަނީ ހުންނަވަރަށްވުރެ ދިގުކޮށެވެ. މޫނުގައި ކޮށްފައިވާ ލުއި މޭކަޕު އެދޮން ހަންގަނޑާއި ނުހަނު ގުޅެއެވެ. އެކުއްޖާ އައިސް ހުއްޓިލީ އެޒުވާނާގެ ކުރިމަތީގައެވެ.\n“ސަރ.. މީޓިންއަށް ރެޑީކޮށްފަ ހުރީ.. އިތުރުކަމެއް ބޭނުންތޯ؟..” އެކުއްޖާ ނުހަނު އަދަބުވެރިކަމާއެކު އެހެން އަހާލުމުން އެޒުވާނާ ހިނިތުންވެލަމުން ބޯހޫރާލިއެވެ. އެކުއްޖާވެސް ރައްދުގައި ހިނިތުންވެލަމުން ކެބިންއިން ނުކުންނަން ދަމުން ކަމެއް ހަނދާންވީ ފަދައިން ހުއްޓުނެވެ. އަދި އަވަސް އަވަހަށް އެނބުރި އައިސް އެޒުވާނާގެ ގާތު މިއަދު ދޭއްގައި އިންޓަވިއު އޮންނާނޭ ބުނެލިއެވެ.\n“ހޫމް.. އެކަމަކު އާތިކާ ވާނެ މަޑުކޮށްލަދޭން ދެތިން ހަފްތާއަށް.. ސެކެޓްރީއަށް އަންނަ ކުއްޖާއަށް ކަންތައްތައް ކިޔާލަދޭން.. މި އޮފީހުގެ ގަވާއިދުތަކާއި އެކަންތަކަށް ޙުރުމަތްތެރިކޮށް ނުހިތައިފިއްޔާ ލިބޭނެ އަދަބު ވަރަށް ރަނގަޅަށް ވިސްނަދޭންވާނެ..” އެޒުވާނާ އެހެން ބުނެލިއިރުވެސް އިނީ ލެޕްޓޮޕަށް ނަޒަރު ހުއްޓާލައިގެން ކޮންމެވެސް އެއްޗެއް ލިޔުމުގައި އަވަދިނެތިއެވެ. ހީވާގޮތުން މީޓިންއަށް ކުރަންޖެހޭ ކަމެއް ނިންމާލަނީއެވެ.\n“ލައްބަ އަފްލާކް ސަރ.. އެކަމަކު ސަރ ނަގާނީ ކަމަށް އެންމެ ޤާބިލް ކުއްޖާއެއް ނޫންތޯ؟ ވީއިރު އެހާ ރަނގަޅަށް ނުކިޔާދިނަސް އަޅުގަނޑަށް ހީވަނީ އެނގޭނެހެން.. އެކަމަކުވެސް އަޅުގަނޑު އެހުރިހާ ކަމެއް ކިޔައިދޭނަން..” އާތިކާ ހިނިތުންވެލަމުން އެހެން ބުނެލުމުން އަފްލާކް ޖަހާލީ ލުއި ހިނިގަނޑެކެވެ. އެގާރަޖަހަން ފަސް މިނެޓަށްވުމުން ދެމީހުން ގޮސް މީޓިން ހޯލަށްވަނެވެ. ގަޑިޖެހިގެން ދިޔުމަކީ އަފްލާކް ރުހޭނެކަމެއް ނޫންކަން އެހޯލަށް ބަލައިލުމުން އެނގޭހާވެއެވެ. ވާނީވެސް އެހެން ނޫންހެއްޔެވެ. ގަޑިޖެހެން ފަސްމިނެޓު ހުއްޓާ ހުރިހާ ސްޓާފުން އެތިބީ ކުރަން ތިބި ހުރިހާ ކަމެއް ހުއްޓާލުމަށްފަހު އައިސް މީޓިން ހޯލުގައެވެ.\nވެހޭ ވާރޭ ތެރެއިން…1\nހިތްދަތި ދުވަސްތައް 14\nލޯބި June 26, 2021\nވާނަން އުމުރަށް( 9)\nލޯބި June 24, 2021


Bodu Afuvu'aanmeh Maadhamaa! | Fenvaru Online\n2018 ވަނަ އަހަރުގެ ޙައްޖުގެ ދުވަސްވަރު މުސްލިމު އަޚަކު ގެފުޅަށް ކުރިމަތިލައިގެން ހުރެ ދުޢާ ކުރަނީ -: ފޮޓޯ: ރޮއިޓާރސް\n22:00 - 29 ޖުލައި 2020 -0ކޮމެންޓް\nވަޞަޢީ ނުވަތަ އިންސާނުން ހަދާފައިވާ ޤާނޫނުތަކާއި ޤަވާޢިދުތަކުގެ ޙަޤީޤީ މަޙައްލަކީ ނުވަތަ ދާއިރާއަކީ ދުނިޔެވީ ދިރިއުޅުމެވެ. އަމިއްލަ ނަފްސާއި، ދޭދޭފަރުދުންނާއި އަދި މުޖުތަމަޢާއި ގުޅޭ ގުޅުންތަކާއި ކުރެވޭ މުޢާމަލާތްތައްވެސް އެންމެ އެދެވޭގޮތެއްގައި ހުރިހައި ފަރާތެއްގެ އެންމެމަތީ މަޞްލަޙަތު ހިފެހެއްޓުމަކީ އެފަދަ ނިޒާމުތަކުގެ މަޤްޞަދެވެ.\nމި އުޞޫލުތަކާއި ޚިލާފު ވާ ފަރާތްތަކަށް އެކިވަރުވަރުގެ އަދަބު ކަނޑައެޅިފައިވެއެވެ. ޖުރުމަނާ ކުރުމާއި ގޭބަންދުކުރުމުގެ އިތުރުން ޖަލުބަންދުކުރުމެވެ. ކުދި ޢަދަދުތަކުން ފެށިގެންގޮސް ބޮޑެތި މުއްދަތު ތަކާއި ހަމައަށްވެސް މެއެވެ. މުޅި މިލްކިއްޔާތަށްވުރެވެސް އިތުރު ޢަދަދުތަކުން ޖުރުމަނާ ކުރުމާއި، މީހާގެ ޢުމުރަށްވުރެވެސް ދިގުމުއްދަތު ތަކަށް ބަންދުކުރުމާއި ހަމައަށެވެ.\nމުޅިމުޖުތަމަޢުގެ ޢާންމު މަޞްލަޙަތު ޙިމާޔަތް ކުރުމުގެ އިތުރުން، ފަރުދީ ޙައްޤުތައްވެސް ރައްކާތެރި ކޮށްދިނުމަކީ މިފަދަ އަދަބުތަކުގެ މަޤްޞޫދުކަމުގައި ވީހިނދު، އެމަޤްޞަދު މަފްހޫމް ޙާޞިލުކުރުމަށް، މަޞްލަޙަތު ބޮޑު އެހެން ގޮތްތައްވެސް ކަނޑައެޅިފައި ވެއެވެ.\nއިޞްލާޙު ކުރުމާއި މަޢާފްދިނުމެވެ. މައްސަލަތައް އިލްތިމާސްކޮށް ރިވިއު ކުރުމާއި، އަދަބު ލުއިކޮށް ދިނުމާއި މަޢާފް ދިނުން ފަދަ އުޞޫލުތަކެވެ. ޤާނޫނު ތަންފީޒުކުރާ ފުރަތަމަ މަރްޙަލާކަމުގައިވާ ފުލުހުންނާއި ހަމައިން ފެށިގެން، ދަޢުވާ އުފުލާ ޕީޖީއާއި، ދައުވާއުފުލި ޙުކުމްކުރެވޭ ކޯޓުތަކުގެ އިތުރުން، ތަންފީޒީ ބާރުގެ އިސްވެރިޔާ ރައީސުލް ޖުމްހޫރިއްޔާއާއި ހަމަށެވެ.\nމިއީ މުއްދަތެއް ނޭނގުނު ނަމަވެސް، މުއްދަތެއް ކަށަވަރު ވެފައިވާ ދުނިޔެވީ ވަގުތީ ޙަޔާތުގެ އުޞޫލުތަކެވެ. މާދަމައާއި ހަމައަށްވެސް ދިރިހުންނާނެކަމުގެ ޔަޤީންކަންވެސް ނުދެވޭނެ ފަދައިން ކަށަވަރު ވާ، މަރަށް ފަހުގައިވެސް އަދަބު ކަނޑައެޅިގެން ވެއެވެ. ނުވަތަ ޢަޛާބު ކަނޑައެޅިގެންވެއެވެ. އިލާހީ ޤާނޫނާއި ޚިލާފުވާ ފަރާތްތަކުގެ މައްޗަށެވެ.\nމާތް ﷲ ގެ އަމުރުފުޅުތަކަށް އުރެދި، ނަހީތަކުން ދުރުވެގެންނުވި "ކުށްވެރި" އިންސާނާއަށެވެ. ޢަދުލުވެރިކަމުގެ އިންތިހާ ލާމަސީލު ޝަރީޢަތެއް ނުވަތަ ޙިސާބުބެއްލުވުމަކަށް ފަހުގައި، އަމިއްލަ ގުނަވަންތަކުގެ ހެކިބަހާއިއެކު އިޢުތިރާފުން ކުށް ޘާބިތުވާ ފަރާތްތަކުގެމައްޗަށެވެ. އެހިނދު ތިމާ އަމިއްލައަށް އެދިގެން އިސްތިޢުނާފު ކުރުމުގެ ޙައްޤުން މަޙްރޫމް ވެގެން ވެއެވެ.\nއުޚްރަވީ ޙަޔާތުގައި ޙިސާބުކުރެވި ޢަޛާބާއި ކުރިމަތިލާންޖެހޭ ކުށްތަައް އިސްތިޢުނާފް ކުރުމުގެ މަރްޙަލާއަކީ ދުނިޔެއެވެ. ޢަފުވުޢާންމުގެ އުޞޫލުތަކުގެވެސް މަންފާ ލިބެނިވިގެން ވަނީ ތިމާ މަރުވެ ދިޔުމުގެ ކުރިންނެވެ. ދުނިޔެވީ އަދަބުތައް އިސްތިއުނާފުކުރުމުގެ މައިގަނޑު އަސާސާކީ ދެކޮޅުހަދައި އިންކާރު ކުރުމެވެ. ނަމަވެސް ދުނިޔެވީ ޙަޔާތުގައި ކުރެވޭ ކުށްތަކަށް އުޚްރަވީ ޙަޔާތުން ކަނޑައެޅިގެންދާނެ އަދަބު ނުވަތަ ޢަޛާބު އިސްތިޢުނާފް ކުރުމުގެ އަސާސީ ޝަރުޠަކީ ކުށަށް އިޢުތިރާފް ވުމެވެ. މުއްދަތަކީ އިންތިހާއަށް ކުރު ވެދާނެ އަދި އެހައިމެ ދިގުވެސް ވެދާނެ، އިމްތިޙާނާއި އިބްތިލާއާއި ޙިކުމަތުން ފުރިގެން ޤުދުރަތުން ތަޤުދީރު ކުރެވިފައިވާ ތިމާގެ ޢުމުރެވެ.\nކޮވިޑް19 ގެ މި ނުރައްކާތެރި ޙާލަތުގައި ވަނިކޮށް، ޢާންމުކޮށް ރައީސުލް ޖުމްހޫރިއްޔާ ދެއްވާ ބޮޑު ޢަފުވުޢާންމުގެ ދުވަސް، މިނިވަންދުވަސް ނުވަތަ ޖުލައި 26 ފާއިތުވެ ހިނގައްޖެ ދޯއެވެ. އެފަދަ ބޮޑު ޢަފުވުޢާންމަކަށް ދެން އުންމީދު ކުރެވޭނެ އެންމެ މަގަތު ތާރީޚަކީ ވެސް، ޖުމްހޫރީ ދުވަސް ނުވަތަ ނޮވެމްބަރު 11 ތާއެވެ.3މަހަށްވުރެވެސް ގިނަ ދުވަސް އަދިވެސް އެބައޮތެވެ. ދުނިޔޭގައި ހުންނާނެ ކަމެއްވެސް ނޭނގެ ނޫން ހެއްޔެވެ. މަރުވެއްޖެ ނަމަ ޖުރުމަނާ ނުވަތަ ގޭބަންދު ނުވަތަ ޖަލު ޙުކުމް ނިމުނީ ނޫންހެއްޔެވެ. ރައީސްގެ ޢަފުވުޢާންމަށް އިތުރަކަށް މަޑުކުރަން ޖެހޭނެ މާނައެއް ނެތްތާ ދޯއެވެ.\nއަދި އެއް މަރްޙަލާ ބާކީ އެބައޮތެވެ. ތިޔަ ހުރަސް ކޮށްލެވުނީ ބްރިޖެވެ. މާލެެއިން ހުޅުމާލެއަށް ބްރިޖު ހުރަސްކޮށް ދިޔަ ވާހަކައެއް ނޫނެވެ. އުޚްރަވީ ޙަޔާތަށް ވާޞިލު ކުރުވަނިވި ދުނިޔޭގެ ޙަޔާތުގެ ވަގުތީ ފާލަން ހުރަސް ކޮށްލެވުނީއެވެ. ކުރިމަތި ލާންޖެހޭނެ މަންޒަރާއި މެދު މިހިނދު ވިސްނާށެވެ. ފާލަންމަތީ ހުރެގެންނެވެ. ވަންވޭއެކެވެ. ދަތުރު ހުރަސްކޮށް ފާލަން ނިމުމުން، ކުރިމަތިލާންޖެހުނީ ކިތަންމެ ހިތްދަތި ވޭނާއި އަޛާބުން ފުރިގެންވާ ހާލަތަކާއި ނަމަވެސް، އިސްތިޢުނާފަށް އެދޭ ފޯމު ލުމަށް އަނބުރާ، އައިކޮޅަކަށް ނުދެވޭނެއެވެ.\nދުނިޔެވީ ޤާނޫނުތަކާއި ޚިލާފުވެވި ކުށްކުރެވޭ ހިނދު، މަޖްލިސް މެމްބަރުންނަށް ނުވަތަ ޕާރޓީ ރައީސަށް ގުޅައިގެން ނަމަހީވެސް ފުލުހުންގެ ބަންދުން ނުވަތަ ދަޢުވާ ކުރެވުމުން ނުވަތަ ޝަރީޢަތުން ޗަލުވާލުމަށް ނިކަން އުޅެޥޭ ނޫންހެއްޔެވެ. ތަކުރާރުކޮށް ގުޅާހިނދު ފޯނަށް ޖަވާބު ނުދެއްވި ނަމަވެސް ހުއްޓާނުލައި ހަމަ ގުޅާނެއެވެ. ނުގުޅިއްޖެނަމަ ބައްދަލުވެސް ކުރާނެއެވެ. ތަންތަނަށް ސިޓީވެސް ލައިގެން ނަމަހީވެސް އަދަބަށް މަޢާފްލިބޭތޯ ބަލާނެއެވެ. ޕެރޯލާއި ކްލެމެންސީ ފޯމަށް ދާންދެނެވެ. ކާމިޔާބު ވާނެކަމުގެ ޔަޤީންކަމެއް ނުވަތަ ކުޑަވެސް އުއްމީދެއް ނެތިވާ ޙާލުގައިވެސް މެއެވެ.\nއަޅެނިކަން މާދަމާ "ފޯމު" ލަމާ ހިނގާށެވެ. ޢަދުލުވެރި ނިންމުމެއް ނިންމިގެންދާނެކަން ކަށަވަރެވެ. އަހަރުތަކެއް ނުނަގާނެއެވެ. ޖަވާބު ސީދާ ތިމާއަށް ނުލިބުނެއް ކަމަކު މާދަމާގެ އިރުއޮއްސުމުގެ ކުރިން ގޮތް ނިންމޭނެއެވެ. އަދިހަމަ މަޢާފު ނުލިބޭ ކުށެއްވެސް ނުވާނެއެވެ. އުމުރުދުވަހުގެ ޖަލު ޙުކުމަކަށް ވުރެވެސް ނަރަކައިގެ ޢަޛާބުގެ ހިނދުކޮޅެއްވެސް، އިންތިހާއަށް ވޭންދެނިވުމާއި ނުރައްކާތެރިކަން ބޮޑު ހިނދުވެސް، ދީލަތިވަންތަ އޯގާތެރި އިލާހުގެ މަޢާފާއި ފުއްސެވުން އޮއްސެވިގެން ވެއެވެ.\nއެކަލޭގެ ފާނުގެ ބަސްފުޅަކީ މާތް ﷲ ގެ ވަޙީބަސްފުޅެ ކޭ އެއްފަދައިން ތެދުކަން ކަށަވަރު އަދި ޙައްޤުކަމުގައި މެނުވީ ނުވާ، އުންމަތުގެ ނަބިއްޔާ ވިދާޅުވެ، އެކަލޭގެފާނުގެ ލޮބްވެތި އަނބިކަބަލުން އަދި މުއުމިނުތަކުންގެ މައިކަމަނާއެއް ކަމުގައިވާ މާތް ﷲ ރުއްސެވުން ލެއްވި ޢާއިޝަތުގެފާނުގެ އަރިހުން ރިވާކުރެވިގެން އައިސް، އަލްއިމާމް މުސްލިމް އެކަލޭގެފާނުގެ ޞަޙީހުގައި ނެރުއްވާފައި ވާ ޙަދީޘް ބަސްފުޅެއްގައި ވަނީ؛\n( ما من يوم أكثر من أن يعتق الله فيه عبدا من النار من يوم عرفة )\n"ޢަރަފާތް ދުވަސް މެނުވީ، މާތް ﷲ އެ ދުވަހެއްގައި، އަޅުތަކުން ނަރަކައިން މިންޖުކުރެއްވުން ގިނަވެގެންވާ އެއްވެސް ދުވަހެއް ނުވެއެވެ"\nވީހިނދު މިއަށްވުރެ ބޮޑު މުހިންމު ފައިދާ ކުރަނިވި އަދި ޙަޤީޤީ ކާމިޔަބާއި ފަލާޙު ލިބެނިވި ޢަފުވު ޢާންމެއް އޮންނާނެހެއްޔެވެ! އަވަސްވެގަންނަމާހިނގާށެވެ. ފުރިހަމައަށް އިޚްލާޞްތެރި ވެވިއްޖެނަމަ، މާދަމާ، ޢަރަފާތް ދުވަހުގައި ކުރެވޭ އިންތިހާއަށް ކުޑަކުޑަ ޢަމަލަކުންވެސް ނުވަތަ ކުރުކުރު ދުޢާއަކުންވެސް ޙަޤީޤީ ނަޞީބުވެރިން ކަމުގައި ވެގެން ދިއުމުގެ ފުރުޞަތު މިވަނީ ކުރިމަތީގައެވެ. އެފުރުޞަތު ގެއްލުވާލައި އަބާއްޖަވެރިއަކަށް ނުވަމާހެއްޔެވެ.\nމާތް ﷲ ގެ ރުއްސެވުން ހޯދުމަށް ހިފޭ އެންމެ ރޯދައަކުންވެސް އެތަކެއް އަހަރުތަކެއްގެ ރާސްތާއަކަށް އަޅަމެން ނަރަކައާއި ދުރު ކޮށްދެއްވާނެއެވެ. އަދި މިރޯދައަކީ ޢަރަފާތް ދުވަހުގައި ހިފޭ ރޯދަކަމުގައި ވާނަމަ، ދެ އަހަރު ދުވަހުގެ މުއްދަތަށް ތިމާއަށް ކުރެވިފައިވާ ފާފަތައް ފުއްސެވުމުގެ ސަބަބަކަށް މާތް ﷲ ގެ އިރާދަފުޅާއިއެކު އެރޯދާ ވެގެންދާނެއެވެ. މާތް ﷲ ގެ ބޮޑު ޢަފުވުޢާންމުގެ ނަޞީބުވެރިއަކަށް ވުމުގެ ފުރުޞަތު ލިބިގެން ދިޔައީއެވެ.\nޙައްޖު 2020ރޯދަޢަރަފާތް ދުވަސްމުސްލިމުންތަޢުބާވުން


vnews - South Africa ge raees kamun isthiufaa dhevvumah Zuma ah 48 gadi iruge muhulathu dheefi\nދެކުނު އެފްރިކާގެ ރައީސްކަމުން އިސްތިއުފާ ދެއްވުމަށް ޖެކޮބް ޒޫމާއަށް 48 ގަޑިއިރުގެ މުހުލަތު ދީފި\nދެކުނު އެފްރިކާގެ ރައީސް ޖެކޮބް ޒޫމާ - ފޮޓޯ: އޭ.އެފް.ޕީ\nދެކުނު އެފްރިކާގައި ވެރިކަންކުރާ އެފްރިކަން ނޭޝަނަލް ކޮންގްރެސް ޕާޓީން، ރައީސް ޖެކޮބް ޒޫމާ މަގާމުން އިސްތިއުފާ ދެއްވުމަށް 48 ގަޑިއިރުގެ މުހުލަތު ދީފިއެވެ.\nވެރިކަން ކުރާ އެފްރިކަން ނޭޝަނަލް ކޮންގްރެސް އެންމެ އިސްވެރިން ހިމެނިވަޑައިގަންނަވާ ނޭޝަނަލް އެގްޒެކެޓިވް ކޮމިޓީގެ 8 ގަޑިއިރަށް ދެމިގެންދިޔަ ހޫނު ބަހުސްތަކަށްފަހު، އެއްބަސްވެވުނީ ރައީސްކަމުގެ މަގާމުން އިސްތިއުފާ ދެއްވުމަށް ރައީސަށް ދެންނެވުމަށް ކަމަށް ދެކުނު އެފްރިކާގެ ސްޓޭޓް މީޑިއާ، އެސް.އޭ.ބީ.ސީން ރިޕޯޓް ކޮށްފައި ވެއެވެ.\nނޭޝަނަލް އެގްޒެކެޓިވް ކޮމިޓީގެ ބައްދަލުވުން ނިމުމާއެކު، ވެރިކަންކުރާ އެފްރިކަން ނޭޝަނަލް ކޮންގްރެސްގެ ރައީސް އަދި ދެކުނު އެފްރިކާގެ މިހާރު ނާއިބް ރައީސް ސައިރިލް ރާމަފޯސާ، މޮޓޮކޭޑްގައި ވަގުތުންވަނީ ޕްރިޓޯރިއާގެ މެދުތެރޭގައި ހުންނަ ޔޫނިއަން ބިލްޑިންގަށް ވަޑައިގެންފައެވެ.\nއެއީ، ޕާޓީގެ ނޭޝަނަލް އެގްޒެކެޓިވް ކޮމިޓީން ނިންމި ނިންމުމާބެހޭ މެސެޖް، ޚުދު ސައިރިލް ރާމަފޯސާ، ރައީސް ޖެކޮބް ޒޫމާއަށް އެރުވުމަށް ކަމަށް ސްޓޭޓް މީޑިއާއިން ބުނެއެވެ. ޒޫމާގެ ރަސްމީ އޮފީސްތައް ހުންނަނީ ޔޫނިއަން ބިލްޑިންގައެވެ.\nރައީސް ޒޫމާ ދެއްވާ ޖަވާބަކާއިގެން ނާއިބް ރައީސް ރާމަފޯސާ ވަޑައިގަންނަވަންދެން، އޭއެންސީގެ ނޭޝަނަލް އެގްޒެކެޓިވް ކޮމިޓީގެ މެމްބަރުން އަދިވެސް މަޑުކުރައްވައިގެން އެބަތިއްބެވި ކަމަށް މީޑިއާއިން ބުނެއެވެ.\nދެކުނު އެފްރިކާގެ ރައީސްކަމުގެ މަގާމުން އިސްތިއުފާ ދެއްވުމަށް ޒޫމާއަށް 48 ގަޑިއިރުގެ މުހުލަތު ދެވުނުކަން ދެކުނު އެފްރިކާގެ އެހެން މީޑިއާތަކުންވެސް ފަހުން ފަތުރަން ފަށާފައި ވެއެވެ.\nރިޕޯޓްތައް ބުނާގޮތުން، އޭ.އެން.ސީން ނިންމާފައިވަނީ، ރައީސް ކަމުގެ މަގާމުން އިސްތިއުފާ ނުދެއްވައިފިނަމަ "ރިކޯލް" ކުރުމަށެވެ. "ރިކޯލް" އަކީ އޭ.އެން.ސީގެ އޮފިޝަލުން މަގާމުން ވަކިވުމަށް އަމުރުކުރުގެ މަރްހަލާ ހިމެނޭ ޓެކްނިކަލް ބަހެކެވެ.\nމެއިމަހުގެ ނިޔަލަށް މަގާމުގައި ހުންނެވުމަށް ޒޫމާ ހުށަހެޅުއްވި ހުށަހެޅުއްވުމަށްވެސް އޭއެންސީގެ އެގްޒެކެޓިވް ކޮމިޓީން ދެކޮޅު ހަދާފައިވާ ކަމަށް ޚަބަރު ލިބެއެވެ.\nއޭ.އެން.ސީގެ ނޭޝަނަލް އެގްޒެކެޓިވް ކޮމިޓީން މިގޮތަށް ނިންމުމުގެކުރިން، ޕާޓީގެ މިހާރުގެ ރައީސް އަދި ދެކުނު އެފްރިކާގެ ނާއިބް ރައީސް ސައިރިލް ރާމަފޯސާއާއި، ރައީސް ޒޫމާއާ ދެމެދު ފަސް ދުވަސް ވަންދެން މަޝްވަވާރައް ބާއްވާފައި ވެއެވެ. ނަމަވެސް، މަގާމުން އިސްތިއުފާ ދެއްވުމަށް ޒޫމާ ދެކޮޅު ހެއްދެވުމުގެ ސަބަބުން މަޝްވަރާތައްވީ ނާކާމިޔާބެވެ.\nދެކުނު އެފްރިކާގެ ރައީސްކަމުން ޖެކޮބް ޒޫމާ މިހާރު އިސްތިއުފާ ދެއްވާފައިވާ ކަމަށްވެސް ބައެއް މީޑިއާ ރިޕޯޓްތައް ބުނެއެވެ.\nދެކުނު އެފްރިކާގައި ވެރިކަންކުރާ އެފްރިކަން ނޭޝަނަލް ކޮންގްރެސް ޕާޓީގެ ރައީސްކަން 2007 ވަނަ އަހަރުން ފެށިގެން މިދިޔަ ޑިސެމްބަރުމަހާ ހަމައަށް ކުރައްވާފައިވަނީ ޖެކޮބް ޒޫމާއެވެ. އަދި ޒޫމާ ގެންދަވަނީ 2009 ވަނަ އަހަރުން ފެށިގެން ދެކުނު އެފްރިކާގެ ރައީސްކަމުގެ މަގާމު ފުރުއްވަމުންނެވެ.\nނަމަވެސް، ޒޫމާގެ ވެރިކަން ދެކުނު އެފްރިކާ ތަޖުރިބާ ކޮށްފައިވަނީ އިގްތިސާދު ހީނަރުވެ، ކޮރަޕްޝަނާއި ފަސާދަ އާންމުވެފައިވާ ވެރިކަމެއްގެ ގޮތުގައެވެ. ޚުދު ރައީސް ޒޫމާއާ ދެކޮޅަށްވެސް ކޮރަޕްޝަންގެ އެތައް ތަހްގީގެއް މިހާރުވެސް ހިނގަމުން އެބަދެއެވެ.\nޕާޓީގެ ތަސައްވުރު ރީތި ކުރުމުގެ ގޮތުން، ޕާޓީގެ ރައީސްކަމުގެ މަގާމުން ޒޫމާ ދުރުކުރި ނަމަވެސް، 2019 ވަނަ އަހަރު، މަގާމުގެ މުއްދަތު ހަމަވަންދެން ރައީސްކަމުގައި ޒޫމާ ބެހެއްޓުމަށް އޭއެންސީން ނިންމާފައި ވެއެވެ. އެކަމަކު، ޕާޓީ ތެރޭގައި އެކަމާ ދެކޮޅުހެދުންތައް އިތުރުވުމުގެ ސަބަބުން އޭއެންސީއަށް އަލުން ގޮތްތަކެއް ނިންމާންޖެހުނީއެވެ.\nއެކަމަކު، ޒޫމާ އިސްތިއުފާ ދެއްވުމަށް ޕާޓީން މުލުހަތު ދިނުމާއެކު ދެކުނު އެފްރިކާގެ އިދިކޮޅު ޕާޓީތަކުންވަނީ އަވަސް އިންތިޚާބަކަށް ގޮވާލާފައެވެ. ޕާޓީތަކުން ބުނަނީ، ޕާލަމެންޓްގެ އަޣުލަބިއްޔަތު އޮވެގެން އޭއެންސީން ވިޔަސް، ގައުމުގެ ވެރިކަމަށް ބޭފުޅަކު ވަޑައިގަންނަވާނަމަ އެކަން ކުރާނީ ދެކުނު އެފްރިކާގެ ރައްޔިތުން ކަމަށެވެ.\nޖެކޮބް ޒޫމާ އިސްތިއުފާ ދެއްވައިފިނަމަ ދެކުނު އެފްރިކާގެ ރައީސްކަމުގެ މަގާމަށް ވަޑައިގަންނަވާނީ އޭއެންސީގެ ރައީސް މިހާރުގެ ނާއިބް ރައީސް ސައިރިލް ރާމަފޯސާއެވެ.\nރައީސް ޖެކޮބް ޒޫމާގެ މައްޗަށް އުފުލިފައިވާ ކޮރަޕްޝަނާއި، ޚިޔާނާތުގެ މައްސަލަތަކާ ގުޅިގެން އޭނާއަށް މައާފް ނުދެވެނޭ ކަމަށް،ސައިރިލް ރާމަފޯސާ ކުރިންވަނީ ވިދާޅުވެފައެވެ.


vnews - Rilwan gelluvaali massalaige aduehumeh miadhu baavvanee\nރިލްވާން ގެއްލުވާލި މައްސަލައިގެ އަޑުއެހުމެއް މިއަދު ބާއްވަނީ\nމިނިވަން ނޫހުގެ ނޫސްވެރިޔާ އަހްމަދު ރިލްވާން ގެއްލުވާލި މައްސަލާގައި ދައުލަތުން ދަައުވާ އުފުލާފައިވާ ތިން މީހުންގެ ޝަރީއަތުގެ އަޑުއެހުމެއް މިއަދު ބޭއްވުމަށް ތާވަލްކޮށްފި އެވެ.\nކްރިމިނަލް ކޯޓުގައި މިއަދުގެ އަޑުއެހުން ބޭއްވުމަށް ތާވަލްކޮށްފައިވަނީ މެންދުރުފަހު 2:30 ގައެވެ.\nރިލްވާން ގެއްލުވާލި މައްސަލާގައި ދައުލަތުން ޓެރަރިޒަމްގެ ދައުވާ އުފުލާފައިވަނީ ގ. ހިލްޓަން އާލިފް ރައޫފާއި، ގދ. ވާދޫ ކަރަންކާގޭ މުހައްމަދު ނޫރައްދީންގެ އިތުރުން ސ. ހުޅުދޫ، އަތިޔާގޭ، މުހައްމަދު ސުއައިދުގެ މައްޗަށެވެ.\nރިލުވާން ގެއްލުވާލިތާ ތިން އަހަރު ވެގެން ދިޔައިރު ވެސް އޭނާ ހޯދަން ދައުލަތުގެ މުއައްސަސާތަކުން އެކަށީގެންވާ މަސައްކަތްތަކެއް ކުރަމުން ނުދާ ކަމަށް އާއިލާ އިން ބުނެ އެވެ. އަދި އޭނާ ގެއްލުވައިލުމުގެ އަޑީގައި ތިބީ ސިޔާސީ ބައެއް ކަމަށް ވެސް އާއިލާ އިން ގެންދަނީ ތުހުމަތުކުރަމުންނެވެ.


Male' Gai Fihaara Akun Vahkkan Kuri Meehaku Falhaa Aruvaalaifi - Vaguthu\nމާލޭގައި ފިހާރަކުން ވައްކަން ކުރި މީހަކު ފަޅާ އަރުވާލައިފި\nފުލުހާއި ހަވާލުނުކުރުމަށް އެދި ވައްކުރަން ކުރި މީހާ އާދޭސް ކުރަނީ\nވައްކަމާއި މާރާމާރީ އާއްމުވެ އެކަން ހުއްޓުވުމަށް ފުލުހުން ދަނީ ކެނޑި ނޭޅި މަސައްކަތް ކުރަމުންނެވެ. މަގުމަތީގައި ފޭރުމާއި، ފިހާރަތަކުން ވައްކަން ކުރުންވެސް މި ވަނީ އާއްމުވެފައެވެ. އާއްމުކޮށް ބޮޑެތި ފިހާރަކުން ވައްކަންކޮށްގެން ފަޅާ އާރާ އެކަން ފުލުހުންނާއި ހަމައަށްދާއިރު ވެސް އެފަދަ ކަންކަން ކުރާ ބައެއް މީހުން އެކަން ތަކުރާރުކޮށް ކުރަމުން ދަނީ ހަރުދަނާ ފިޔަވަޅުތަކެއް ނޭޅޭތީ ކަން ޔަގީނެވެ.\nއަނެއްކާވެސް މި ވަނީ ފިހާރައަކުން ވައްކަން ކުރި މީހަކު ފަޅާ އަރާފައެވެ. އެ މަންޒަރު ފެންނަ ވީޑިއޯ މީސް މީޑިއާގައި ދައުރުވަމުން އަންނައިރު، އެ ވީޑިއޯއިން އެ މީހާ ވައްކަން ކުރި ތަކެތި ލައިގެން ހުރި ޖީންސް ތެރެއިން ނަގާ މަންޒަރުވެސް ފެނެއެވެ. އޭނާ ވަގަށް ނެގި ތަކެތީގެ ތެރޭގައި ބޮޑީ ސްޕްރޭ ފަދަ ތަކެތި ހިމެނެއެވެ.\nއެ މީހާ ވައްކަން ކުރީ ސީދާ ކޮން ފިހާރައަކުން ކަމެއް ޔަގީން ނުވާއިރު، އެ ވީޑިއޯގައި އެ ވައްކަން ކުރި މީހާ އޭނާއަށް މައާފް ދިނުމަށް އެދި އާދޭސް ކުރަ މަންޒަރު ފެނެއެވެ.\nއެ މީހާއަކީ އާއްމުކޮށް ފިހާރަތަކުންނާއި މީހުންގެ ގޭ ތަކުންވެސް ވައްކަން ކުރާ މީހެއްކަމަށް ވެއެވެ. އަދި ބައެއް މީހުން ބުނާގޮތުގައި، އެ މީހާ މިގޮތަށް ވައްކަންކޮށްގެން ގެންދާ ތަކެތި ގާޑިއާތަކުން އަގުހެޔޮކޮށް ނަގާކަމަށްވެސް ބައެއް މީހުން ތުހުމަތު ކުރެއެވެ، އަދި އެ މީހާގެ އުނދަގޫ ވަރަށް ބޮޑުވެފައިވާކަމަށް ވެއެވެ.\nއެ ވައްކަމުގެ މައްސަލަ ފުލުހަށް ހުށަހެޅިކަމެއް ނުވަތަ ނޫންކަމެއް އަދި ޔަގީނެއް ނޫނެވެ.\nޖޫސްޕެކެޓްތަކެއްގެ ވެރިފަރާތް ހޯދަން ފުލުހުން މަސައްކަތް ފަށައިފި\nއޮކްޓޯބަރ 28, 2018 17:20\nމިލިއަނުން ނަގާ މީހުންނަށް އާދެ ވަޑައިނ ކިޔާފަ އިއްޒަތްތެރި ކިޔާފަ ދެރަ ނިކަމެތިން ޖަލަށް އަޅާ ފުރައި އެމީހުނގެ ދިރިއުޅުން ހަލަކު ކުރުމުގެ ބޭނުމެއް ނެތް\nއޮކްޓޯބަރ 31, 2018 21:27\nއިހުސާނު ފިހާރަ އިން ގަލޮޅުގަ ހުންނަ


ބޭއިންސާފް – ދިވެހި ނޫސް\nHome ⁄ ވާހަކަ ⁄ ބޭއިންސާފް\nހެނދުނު އިރުއެރުމާއެކު ރާއިފް ތައްޔާރުވަމުން އެދަނީ އޮފީހަށް ދާށެވެ. ދުވަހުގެ ފެށުން އާދައިގެ މަތިން އެހެން ދުވަސްތަކެކޭ އެއްގޮތަށް ދިޔަނަމަވެސް މިއަދަކީ ރާއިފަށް ވަރަށް ހާއްސަ ދުވަހެކެވެ. އެ ހާއްސަކަމުގެ ސަބަބުން މޫނުމަށްޗަށް ވެރިވެފައިވާ ހިނިތުންވުމާއެކު ރާއިފް އެއްވެސް ވަރަކަށް އެއްވެސް މީހަކާ އެވާހަކަ ހިއްސާ ކުރާކަށް ބޭނުމެއް ނުވެއެވެ. ދެކެމުން އައި ހުވަފެންތަކުގައި ހަޤީޤީ ކުލަ ޖެހުމުގެ ފެހި ސިގްނަލް ރާއިފަށް ލިބިފައި އޮތީމައެވެ.\nއަބަދުވެސް ރާއިފަކީ ކުރާކަމެއް ގަޔާވެގެން ކުރާހިތުން ކުރަމުން އަންނަމީހެކެވެ. މުސްތަޤްބަލްގައި އެތަށް ހަރުފަތެއް ހާސިލް ކުރުމަށް، ރާއިފަކީ ބުރަކޮށް މަސައްކަތްކުރާ މީހެކެވެ. އަބަދުވެސް އެންމެ އިސްކަމެއް ދެމުންދާނީ އަމިއްލަ ޒިންމާ އެންމެ ފުރިހަމަ ގޮތުގައި އަދާކުރާށެވެ. އަމިއްލަ ހިތްވަރުން ވަޒީފާގައި ކުރިއަށްދާން މަސައްކަތް ކުރާނެއެވެ. ދުވަހަކުވެސް ވަޒީފާއަށް ފަރުވާ ކުޑަކޮށް އެއްވެސް މީހަކު ރާއިފްގެ މަސައްކަތާ ބެހޭގޮތުން އެއްޗެއް ބުނުމުގެ ފުރުސަތެއް ނުދޭނެއެވެ. އެހާވެސް ރާއިފްގެ މަސައްކަތް ފުރިހަމަވާނެއެވެ. މިއަދަކީ ވެސް އޭގެ އަގު ވަގުޒަންވެގެން ދާނެ ދުވަހެކެވެ. ދިރިއުޅުމުގެ ހުރިހާ ޒިންމާއަކާއި، އެކީގައި ވަޒީފާ އެންމެ ފުރިހަމަގޮތުގައި އަދާކުރުމުގައި އެންމެ ކުރީ ސަފްގައި ގުނާލެވޭނެ މީހަކަށްނުވެ ރާއިފް ނުދާނެއެވެ.\nރާއިފަކީ ތިންދަރިންގެ ބައްޕައެކެވެ. ލޯބި ލޯބި ދެފިރިހެން ކުދިންނާއި، އަންހެން ކުއްޖެއް ރާއިފް ގެ ހުރެއެވެ. ރާއިފްގެ އަންހެނުން ލަމްޔާ އަކީވެސް ރާއިފެކޭ އެއްގޮތަށް ތައުލީމީގޮތުން ކުރީސަފްގައި ގުނާލެވޭނެ މީހެކެވެ. ދެމީހުން ދިމާވީވެސް އިންޑިޔާގައި ކިޔަވަމުންދިޔަ ކޮލެޖުންނެވެ. ރާއިފަށް ލަމްޔާ ކަމުދިޔަ ހިސާބުން ކައިވެންޏަށް ހުށައެޅީ ލަމްޔާ ގައިގައި ރާއިފަށް ކަމުދާ ވަރަށްގިނަ ސިފަތަކެއް ހުރީމައެވެ. ލަމްޔާ ރާއިފްގެ ކައިވެންޏަށް އެއްބަސްވެ އުފާވެރި ހަޔާތެއް ކަޑައްތު ކުރަމުން އަންނަތާ މިހާރު އަށް އަހަރަށްވުރެ ގިނަވީއެވެ. ކައިވެންޏަށް ލިބިފައިވާ ތިންދަރިންނާއެކު އުފާވެރި ދިރިއުޅުމެއް އުޅެމުން އެ އަންނަނީ ދެމީހުންވެސް އެއްވަރަށް އެކަމުގައި ހިއްސާވެގެނެވެ. އެކަކު އަނެކަކުގެ އިތުބާރާ ލޯބި އޭގެ އެންމެ އިންތިހާއަށް ދެމުންނެވެ. ކަންކަމުގައި ދެމީހުންގެ އަޅާލުމާ ލޯބި ލިބިގެނެވެ.\nއަބަދުވެސް ލަމްޔާއަށް ރާއިފް އެންމެ ކަމުދަނީ އެހާބުރަކޮށް މަސައްކަތުގައި އުޅެމުންވެސް ދަރިންގެ ކަންތަކުގައި ރާއިފް ލަމްޔާއަށްވުރެ އިސްކަންދޭތީއެވެ. ދަރިން ސުކޫލުތަކަށް ގެންދިއުމާ ބަލާދިއުމުގައި ދުވަހަކުވެސް ރާއިފް ލަމްޔާއަށް ނުޖައްސާނެއެވެ. ހަމައެގޮތަށް ލަމްޔާއަށްވެސް ވަގުތު ހުސްކޮށްދީ އެކުގައި ވަރަށް ގިނަ ވަގުތު އުޅޭނެއެވެ. ދެމީހުންވެސް ދެކެނީ ދެމެފިރިންގެ އިތުރުން ވަރަށް ގާތް ދެ ރަޙުމަތްތެރިން ކަމުގައެވެ. އެކި ކަންތަކުގައި މަޝްވަރާ ދިނުމާއި، މަޝްވަރާއަށް އެދެނީ އަބަދުވެސް ހިތުގައި އޮންނަ ގާތްކަމާ ލޯބި ހަމައެކަނި ދެމެފިރިއެއްގެ ގުޅުމަށް ބިނާކޮށެއްނޫނެވެ. އެއާ އެއްވަރަށް ދެ ރަޙުމަތްތެރިންގެ ގާތްގުޅުމަށްވެސް ބިނާކޮށެވެ.\nރާއިފް ތައްޔާރުވެގެން އޮފީހަށްދާންދިޔަ މަގުމަތީގައި ލަމްޔާވެސް އޮފީހަށް ގެންގޮސްދިނެވެ. އަދި ލަމްޔާ އޮފީހަށް ވަނުމުގެކުރިން ބަލާ އަންނަމުން ވަރަށް އުފާވެރި ޙަބަރެއްދޭނެ ވާހަކަ ބުނަމުން ރާއިފް ދިޔައީ އޮފީހަށެވެ. ސައިކަލް ޕާރކް ކޮށްލުމަށްފަހު އަޅައިގެންހުރި ޓައީ ރަނގަޅުކޮށްލަމުން އޮފީހަށް ވަނެވެ. އޮފީހަށް ވަނުމާއެކު ތަނުގެ ހުރިހާ މުއަށްޒަފުން ރާއިފްއަށް މަރުޙަބާ ކިޔަންފެށިއެވެ. ރާއިފަށް ހުރެވުނީ ހުއްޓުންއަރާފައެވެ.\nތެދެކެވެ. ރާއިފަށް މާކުރިންވެސް މިއަދު ޕްރޮމޯޝަން ލިބޭނެކަން އޮތީ އެނގިފައެވެ. އޮފީހަށް އެއައީވެސް އެކަމަށް ވަރަށް ތައްޔާރުވެގެނެވެ. އެއީ ހަމައެކަނި ރާއިފަށް ލިބޭ އެއްޗެއް ނޫނެވެ. ހޮވާލެވިފައިފައިވާ ވަރަށް ގިނަ މުއަށްޒަފުންނަށް ދޭން ހަމަޖެހިފައިވާ އެއްޗެކެވެ. ރާއިފަށް ވާނުވާ ނޭންގި ހުއްޓުންއަރާފައި ހުރެވުނީ ކުޑައިރުކޮޅަކަށެވެ.\nރާއިފް އޭރު އުޅެމުންދިޔަ، ޑިޕާރޓްމަންޓްގެ ހެޑް އައިސް ރާއިފަށް މަރުހަބާ ކިޔަމުން ދިއްކޮށްލި ސިޓީއުރައަކާއިއެކު، ރާއިފަށް ހަމަހޭވެރިކަން އައިކަހަލައެވެ. މަޑުމަޑުން ސިޓީއުރަ ހުޅުވާލުމާއެކު ރާއިފަށް ލިބުނީ ވަރަށް ބޮޑު ސަޕްރައިޒެކެވެ. ހަމައެކަނި ޕްރޮމޯޝަން ލިބުނީކީ އެކަންޏެއްނޫނެވެ. އެންމެ ބޭނުންވި އަދި ހުދު ރާއިފް ކިޔަވާފައިވާ ދާއިރާއަށް ހާއްސަކުރެވިފައިވާ ޑިޕާރޓްމަންޓްގައި މަސަކަތްކުރުމުގެ ފުރުސަތު ލިބިގެންދިޔައީއެވެ. އުފަލުން ފެންކަޅިވެފައިވާ ރާއިފަށް ހުރެވުނުތަންވެސް ނޭންގެއެވެ. އަންހެނުން ލަމްޔާއަށް ދޭންބުނި ސަރޕްރައިޒް އިތުރަށް ފުރިހަމަވީކަމަށް ރާއިފް ނިންމިއެވެ. ކުރިއަށްދިއުމަށް ހިތްވަރާ މިންނަތުން ކުރިމަސައްކަތުގެ މީރު ފޮނި މޭވާގެ ރަހަ ކަރުތެރޭގައި ލި ކަމުގެ އިޙްސާސް ކުރެވުނެވެ.\nމަޤާމްގެ ކުރިއެރުން ލިބި މަސައަކަތްކުރަން ދެން ޖެހިފައި މިއޮތީ ނުދަންނަ އާ މޫނުތަކަކާއެކީގައެވެ. އަދި އަމުދުން މަސައްކަތް ކުރަންހުރި ޑިޕާރޓްމަންޓްގެ ވެރިޔަކަށްހުރީ އަންހެނެކެވެ.\nއެއީ ޒީޝާން އެވެ. ޒީޝާންއަކީ ވަރަށް އަވަހަށް ލިބުނު ޕްރޮމޯޝަން ތަކަކާއިއެކު އެމަޤާމަށް އައިސް ހުރި މީހެކެވެ. ތުންތުންމަތިން ޒީޝާންއާ ބެހޭ އެކި ވާހަކަތަށް އޮފީސްތެރޭގައި ދެކެވެއެވެ. ރީތި ބުރަސޫރައެއް ލިބިފައިވާ ޒީޝާންއަކީ އޭނަގެ ކުޅަދާނަކަން ބޮޑުންނަށް ދައްކައިގެން އޭނަގެ އެދުންތަށް ހާސިލްކުރަމުންދާ މީހެކެވެ. ވަޒީފާގައި ކުރިއަށްދާން އޭނަ ޖައްސާ އެންމެ މޮޅު އުކުޅަކީ، އޭނަގެ އަވައިގައި އެމީހަކު ޖައްސާ އެކި ދަޅަ ދައްކައިގެން އޭނަގެ މުށުތެރޭގައި އެމީހަކު ފިއްތާލުމެވެ. އަދި އޭނަ ދާންބޭނުންވާ މަންޒިލަށް ދިއުމަށް އޭނަގެ އަމިއްލަ ނަފްސްވެސް އޭނަ ވިއްކާލަފާނެއެވެ. ދެރައީ ގިނަމީހުނަށް އޭނަގެ އެމޮޅު އުކުޅު ނަގައިނުގަނެވޭތީއެވެ. އޭނަގެ އަވައިގައިޖެހިއްޖެ މީހަކު ހަލާކްނުވެ ނުދާނެއެވެ. އެކި ފަހަރުމަތިން އޭނަ ވަނީ ވަޒީފާގެ އެކި މުއަށްޒަފުން ވަޒީފާއިންވެސް ކަނޑާލާފައެވެ. އެއީ އޭނަ ބޭނުންވާގޮތް ނޫންގޮތަކަށް ކަމެއް ހިނގައިދާނެތީއެވެ. އޭނައަށްވުރެ ކުރިއަށްދާން މަސަކަތްކުރާ މީހަކުވެސް އެ އޮފީހުގައި ނުހުރެވޭނެއެވެ. ލިބިފައިވާ މަޤާމްގެ ބާރު ނަހަމަގޮތުގައި އޭނަ ބޭނުންކުރަމުން އަންނަނީ އަމިއްލަ އެދުމުން ފުރިގެންވާހާލުގައެވެ.\nޒީޝާންއާ ރާއިފް ބައްދަލްވެ ވާހަކަ ދެކެވުނު ހިސާބުން އެ ބިރު އަނެއްކާވެސް ޒީޝާންއަށް އޮތެވެ. ސަބަބަކީ ރާއިފްއަކީ މަސައްކަތުން އިތުބާރު ހޯދައިގެން ވަޒީފާގެ ކުރިއެރުން ހޯދާ މީހަކަށް ވާތީއެވެ. ކިޔަވައިގެންހުރި ކަމަށް ޤާބިލް މީހަކަށް ވާތީއެވެ. އެއާ ޙިލާފަށް ޒީޝާންއަކީ އޭނައަށް ލިބިފައިވާ، ރީތިކަމާ އަންހެންވަންތަކަން ވިއްކައިގެން އެ ހިސާބަށް އައިސް ހުރި މީހަކަށް ވާތީއެވެ. ކޮންމެއަކަސް ޒީޝާންގެ ޝިކާރައަކަށް ރާއިފް ހަދަން ނިންމައިފިއެވެ. އެ މަޤާމަށް ރާއިފް އައިސްދާނެ ކަމުގެ ބިރު އޮތީމައެވެ.\nދުވަހުގެ ބުރަ މަސައްކަތް ނިންމާލުމަށްފަހު ރާއިފް ގެއަށްދިޔައެވެ. އަންހެނުން ލަމްޔާއަށް އެ އުފާވެރި ޙަބަރު ދިނެވެ. ލަމްޔާ ހުރީ ވަރަށް އުފަލުންނެވެ. ސަބަބަކީ ރާއިފްގެ އުންމީދުތަށް ފުރިހަމަވަމުން ދާތީއެވެ. ރެއާދުއާ ކުރަމުން އެދާ މަސައްކަތުގައި ބަރަކާތް ލައްވަމުންދާތީއެވެ. އެހެން ނުވާންވީ ސަބަބެއް ނެތެވެ. ރާއިފްއަކީ ތެދުވެރިކަމާއެކީ އަބަދުވެސް ކުރިއަށް ދިއުމަށް މަސައްކަތްކުރާ ހިތްވަރުގަދަ ފަހުލަވާނެކެވެ.\nދިރިއުޅުމުގެ އުފާވެރިކަމަށް އާ ބޮޅެއް އިތުރުވީއެވެ. ރާއިފްއާ ލަމްޔާގެ ދިރިއުޅުން އިތުރަށް ފުރިހަމަވީއެވެ. ތިން ދަރިންނާއެކު ބިނާކުރަމުންދިޔަ ބިންގާ އިތުރަށް ވަރުގަދަވީއެވެ. ދެންވެސް އޮތީ އިތުބާރެވެ. އެކަކު އަނެކަކަށް ކުރާ އިތުބާރާ ލޯބި ދެމެހެއްޓުމެވެ. ދާންބޭނުން މަންޒިލަށް މިސްރާބުޖެހުމެވެ. އެ މަންޒިލަކީ ކުލަތަކުން ޖަރީވާނެ ކަހަލަ މަންޒިލަކަށް ހެދުމެވެ. ހަސަދަވެރިންގެ ހިޔަނިން ރައްކާތެރިކަމަށް އެދެމުންނެވެ. ރާއިފްއާ ލަމްޔާގެ އަޒުމް ކިތަމެހާވެސް ވަރުގަދައެވެ. ކުޑަ ކުޑަ ތިން ކުދިންނާއެކު ހަރުފަތަކަށްފަހު ހަރުފަތެއް ގިރާކުރަމުން އެދަނީ ދެމަފިރިންވެސް އެންމެ ހިތްއެދޭގޮތަށެވެ. އުންމީދުން ފުރިގެންވާ ހާލުގައެވެ.\nއެއްބަޔަކު އާއިލާއެއް ބިނާކުރަން މަސައްކަތް ކުރަމުންދާއިރު އަމިއްލަ އެދުމުން ފުރިގެންވާ ޒީޝާން، ވިސްނަމުން އެދަނީ އެ އާއިލާ ހަލާކްކޮށްލާށެވެ. އޭނަގެ ކުރިމަގަށް އޮތް ހުރަހަކަށް އޮތީ އެ އުފާވެރި ކުޑަ ކުޑަ އާއިލާ ކަމަށް ދެކިގެނެވެ. ޒީޝާންގެ އަމާޒަކީ މިހާރު ރާއިފް އޭނަގެ މަޅީގައި ޖެއްސުމެވެ. ލިބިފައިވާ ރީތިކަމުގެ އަޅަކަށް ރާއިފް ހެދުމެވެ. އެ އަޅުވެތިކަމުގައި ރާއިފަކީ އޭނާ ޖަހާހާ ބެރަކަށް ނަށާ މީހަކަށް ހެދުމެވެ. އެއީ ޒީޝާންއަށް އެހާ އުނދަގު ކަމެއް ނޫނެވެ. އޭނައަށް ލިބިފައިވާ ހުނަރެކެވެ.\nއެހެން ނުވާންވީ ސަބަބެއް ނެތެވެ. ޒީޝާންއަކީ ރީތި މީހެކެވެ. ބަލާބެލުމަކަށް އޭނައަކީ ކިހާ މަކަރުން ފުރިގެންވާ މީހެއް ކަމެއް އެކަކަށްވެސް ނޭންގޭނެއެވެ. ވަރަށް ފަސޭހައިން އޭނަގެ މަޅީގައި އަދި މިހާތަނަށް ވަނީ ފިރިހެނުން ޖެހިފައެވެ. ޖެހުނު ކޮންމެ މީހަކުވަނީ ހަލާކުގެ ތެރެއަށް ވެއްޓިފައެވެ. އަލުން ކޮޅަށް ނުތެދުވޭ ވަރަށެވެ.\nމަކަރުން ފުރިގެންވާ ރޭވުންތަކާ އެއްގޮތަށް ޒީޝާންގެ އަމަލުތަށް ބަހަށްޓަން ފެށުނެވެ. އޭނަގެ އަމާޒަކީ ރާއިފްކަމަށް ވާތީ ރާއިފަށް އޭނަގެ ރީތިކަން ހާމަ ކުރަން ފަށައިފިއެވެ. އޮފީހަށް އަންނައިރު ލާ ހެދުންތަށް ކުރުވާންފެށިއެވެ. ނިވާކަންކުޑަ ހެދުންތަކެވެ. ފަހުގެ މީރުވަސްދުވާ އަގުބޮޑު ސެންޓް ޖަހަންފެށިއެވެ. މަޑުމަޑުން ރާއިފާ ގާތްވާން ފެށިއެވެ. އޮފީސް ކުދިންތަށް ގޮވައިގެންދާ ކޮފީތަކުގައި ރާއިފްވެސް ބައިވެރިކުރަންފެށިއެވެ. އަދި މަދު މަދުން ރާއިފްކައިރީގައި ތަންތަނަށް ގެންގޮސްދިނުމަށް އެދެންފެށިއެވެ. އޮފީހަށް ރޭގަނޑު ގެނައުމާ ގިނަވަގުތު ރާއިފްއާއެކީ އޮފީހުގެ މަސައްކަތްތަށް ކުރުން އާންމު ކަމަކަށް ހެދިއެވެ. ވަކިން ކޮފީތަކަށް ދިއުމާ ދުއްވާލަން ދިއުމަށް ރާއިފް ކިބައިން އެދެން ފަށައިފިއެވެ. އެއިން ކޮންމެ ވަގުތަކީ ރާއިފާ ދިމާއަށް ވަރަށް ހުށިއާރުކަމާއެކު އެއްލާ މަޅިއެކެވެ. އެ މަޅީގައި ރާއިފް ޖައްސަން ދުވަހެއް ދުވަހަކަށް އެ މަޅި ވަރުގަދަކުރިއެވެ. މިއިން އެއްވެސް ކަމެއް ރާއިފަކަށް ހަމަ ރެއަކާވެސް ނުލައެވެ. އޮފީހުގެ ބޮޑުމީހާގެ ހައިސިއްޔަތުން ރާއިފް ޒީޝާންއަށް އިޙްތިރާމް ކުރެއެވެ. މަޑުމަޑުން ރާއިފަށްވެސް ޒީޝާންގެ އަމަލުތަށް ހުރިގޮތުން އެއްޗެއް ހީވާންފެށިއެވެ. އެއްމެ އިސްވެރިޔާގެ ހައިސިއްޔަތުން ކުރާ އިޙްތިރާމެއްގެ ބޮޑުކަމުން ޒީޝާންގެ އެކި އަމަލުތަށް ރާއިފް ހަޖަމްކޮށްލައިގެން ހުންނަން މަޖްބޫރުވިއެވެ. އަންހެނުން ލަމްޔާދެކެ ރާއިފް އިންތިހާއަށް ލޯބިވާތީއާއެކު އެއްވެސް ވަރަކަށް ރާއިފްގެ ޙިޔާލްގައި ޒީޝާންއާމެދު ގޯސްގޮތަކަށް ދެކެން ބޭނުންނުވެއެވެ. އެހެެންނަމަވެސް ރާއިފަކީ ދުވަހަކުވެސް އެކަހަލަ މަޅީގައި ޖެހިފައިނުވާ މީހަކަށްވާތީ ފަހަރެއްގައިވެސް ޒީޝާންގެ އެ މަކަރުވެރި ރޭވުންތަކުގެ ހިލަމެއްވެސް ރާއިފަށް ނުވާކަހަލައެވެ. ރާއިފަށްވެސް ނޭންގި ޒީޝާން ރާއިފަށް ގާތްވަމުން ދެއެވެ. ފިރިހެނަކު މަޅީގައި ޖައްސަން ކުރެވެން އޮތްހާކަމެއް ކުރިއެވެ.\nއެންމެފަހުން އޮފީސް ދަތުރެއްގެ ނަމުގައި ރާއިފްއާ އެކީ ދަތުރެއްދާން ޒީޝާން ހަމަޖެއްސީ ރޭވުމުގެ ތެރެއިންނެވެ. އޮފީސް ދަތުރުދާން ހަމަޖެއްސީ ރާއްޖެތެރޭން ރަށަކަށެވެ. ރާއިފްވެސް ވަރަށް ތައްޔާރުވެގެން ޒީޝާންއާ އެކީ އެދަތުރުދިޔައެވެ. ފަހަރެއްގައިވެސް މީ ރާއިފް އަށް ކިހާބޮޑު ނުރަށްކަލެއް އޮތް ދަތުރެއްކަމެއް ރާއިފަކަށް ނޭންގެއެވެ.\nރަށަށް ދެވުމާއެކު ޒީޝާންގެ ޝިކާރައަކަށް ވެފައިވާ ރާއިފްގެ ހިތް އަނބުރާލުމުގެ މަސައްކަތް ޒީޝާން ފެށިއެވެ. އޮފީހުގެ މަސައްކަތްތަށް ނިންމާލުމަށްފަހު ރާއިފްއާ އެކީގައި ރޭގަނޑުގެ ގިނަވަގުތުތަށް ހޭދަކުރިއެވެ. ދިރިއުޅުމުގެ ބައެއް ވާހަކަތަށް ހިއްސާ ކުރިއެވެ. ރޭގަނޑުގެ ގަޑިތަކުގައި ދުއްވާލަންގޮށް ބޭރުގައި ގިނަވަގުތުތަށް އުޅެންފެށިއެވެ.\nރާއިފަށްވެސް ނޭންގި ރާއިފްގެ އަމަލުތަށްވެސް ޒީޝާންއަށް ލެނބެމުންދިޔައެވެ. ޒީޝާންގެ އިޝާރާތްތަކަށް ހެއްލެން ފެށުނެވެ. ފިރިހެނަކަށް ވީތީ ރާއިފަށް އެހެންނުވާންވީ އެއްވެސް ސަބަބެއް ނެތެވެ. ޒީޝާން ހާދަ ކުޅަދާނައެވެ. އެ މަކަރުންފުރިގެންވާ ރޭވުމުގެ ޝިކާރައަކަށް ހަމަ ރަނގަޅަށްވެސް ރާއިފް ހަދައިފިއެވެ. އެ ހަށިގަނޑުގެ ހޫނުކަން ރާއިފަށް އިހްސާސް ކުރެވުނު ހިސާބުން މުޅިންހެން ރާއިފް ޒީޝާންއަށް ގޮސް ހުސްވިއެވެ. އޮފީހުގެ ނަމުގައި ދިޔަ ދަތުރު ރާއިފަށް ވަރަށް ހާއްސަ ވެއްޖެއެވެ. ޒީޝާންއާ އެކީ ހުރިހާ ވަގުތެއް ހޭދަކުރަންފެށީ ލޯބިން މާ ފޮޅުވުމުގައެވެ. އެކަކު އަނެކަކަށް ލޯބީގެ ގުލްދަސްތާ ހިއްސާކުރަމުންދިޔައެވެ. ޒީޝާންގެ އަތުތެރޭގައި ރާއިފްދިޔައީ ހުރިހާ އުފަލެއް ހާސިލް ކުރަމުންނެވެ. ރީތި މަލަކުން ފޮނިބޮމުންދިޔަ މާބުރެއްގެ މިސާލެވެ.\nދަތުރު ނިންމާލުމަށްފަހު ދެ ލޯބިވެރިންގެ ނަމުން ނަންދެމުން އެނބުރި މާލެ ދާން ދަތުރުފެށިއެވެ. ޒީޝާންގެ މަޤްސަދު ހާސިލްވެއްޖެއެވެ. އެއްލި މަޅީގައި ރާއިފް ހަމަ ރަނގަޅަށްވެސް ޖެހި ބެދިއްޖެއެވެ. އެއީ އަދި ޒީޝާންގެ ފުރަތަމަ މަރުހަލާއެވެ. ކުރިއަށް އޮތީ އެ މަޅިން ރަނގަޅަށް ރާއިފް ފިއްތާލުމެވެ. ކަރުގައި ލޭރަހަ ލައްވާލުމެވެ.\nޒީޝާންގެ ހިތާހިތުން ރާއިފްއަށް މަލާމާތް ކުރަމުންދިޔައިރު ރާއިފްގެ ޙިޔާލް މުޅިންތަފާތެވެ. ރާއިފްއަށް ކުރެވުނު ކަންތަކާމެދު ދެރަވާންފެށިއެވެ. ވިސްނެންފެށިއެވެ. މީހެއްގެ ފިރިއެއްގެ މަޤާމްގައިހުރެ ކުރެވުނު ކަންތަކާމެދު މާޔޫސްވިއެވެ. ރާއިފްއަށް ލަމްޔާ ކުރާ އިތުބާރު ހިތަށްއަރާފައެވެ. ދުވަހަކުވެސް ރާއިފް ލަމްޔާއަށް ދެރަގޮތެއް ހަދާކަށް ނުވިސްނައެވެ. ހަޔާތެއްފެށީ އުމުރަށް ލަމްޔާއާއެކުގައި އުޅޭށެވެ.\nއޮފީސް ދަތުރު ނިންމާލުމަށްފަހު ގެއަށް އައި، ރާއިފަށް މަރުޙަބާ ކިޔަން އަންހެނުން ލަމްޔާ އިނީ ކެތްމަދުވެފައެވެ. ރާއިފްގެ އިންތިޒާރުގައި ވަގުތު ގުނަ ގުނާ އިން ލަމްޔާއަށް ފިރިމީހާ ފެނުމާއެކު ގޮސް ބައްދާ ގަނެވުނެވެ. އަދި ރާއިފް ނެތުމުން ވަރަށް ހަނދާންވި ވާހަކައާ ދެން އެހާ އަވަހަށް ދޫކޮށްލާފަ ނުދިއުމަށް އެދުނެވެ. ވަރުބަލިވެފައިވާ ކަހަލަ ގޮތަކަށް ރާއިފް ލަމްޔާ ދުރުކޮށްލަމުން އަރާމްކޮށްލަން ބޭނުންވާ ވާހަކަ ބުނެ ކޮޓަރިއާ ދިމާއަށް ހިނގައިގަތެވެ. ލަމްޔާ ޝަކުވާއެއް ނުކުރެއެވެ. އެއަށްވުރެ މާ ބޮޑަށް ލަމްޔާ ރާއިފްދެކެ ލޯބިވެއެވެ. އަދި އިތުބާރު ކުރެއެވެ. ލަމްޔާ ރާއިފަށް ވަގުތު ދިނެވެ. އަރާމް ކުރާށެވެ.\nރާއިފް އެވަނީ ކުރެވުނު ކަންތަކާމެދު ހާސްވެފައެވެ. ލަމްޔާއަށް އޮޅުވާލެވުނީތީ އެކަމާ ވަރަށްބޮޑަށް ދެރަވާ ހާލުގައެވެ. އެކި ވިސްނުންތަކާއެކު ލަމްޔާ ކުރެން ވާހަކަ ދައްކާނެހާ ހިތްވަރުނެތީމައާއި އެކީގައި ރާއިފް ބޭނުންވަނީ އެކަނި ވަގުތުތަށް ހޭދަކުރާށެވެ.\nޒީޝާން ހުންނަނީ މިހާރު ވަރަށް ހިތްހަމަޖެހިފައެވެ. ޒީޝާންގެ ރޭވުން ފުރިހަމަވީމައެވެ. ޒީޝާން ބޭނުންވިގޮތަށް ކަންތަށްވަމުންދާތީއެވެ. ޒީޝާންއަށް ރާއިފްގެ ފިރިހެންވަންތަކަން ކަމުދިޔައީނޫންކަމެއް ނޭނެގެއެވެ. އަބަދުވެސް ޒީޝާން ބޭނުންވަނީ ރާއިފްގެ ކައިރިން އުފާހޯދާށެވެ. ކުރުކޮށްބުނާނަމަ ރާއިފް އާ އެކު ނަހަމަގޮތުގައި ގުޅުންހިންގާށެވެ. ޒީޝާންގެ ޙިޔާލް މިހެން ހުރިނަމަވެސް ރާއިފްއަކީ އެއްގޮތަކަށްވެސް ޒީޝާންގެ ހިޔާލާއެއްގޮތަށް އުޅެން ބޭނުންވާ މީހެއްނޫނެވެ.\nއެންމެފަހުން ޒީޝާންގެ އަމަލުތަށް ބޮށްސުންލާ ހިސާބަށް ދިއުމުން ރާއިފް ނިންމީ ޒީޝާންއާ ގުޅުން ކަނޑާލާށެވެ. ހަމައެކަނި އޮފީހުގެ އިސްވެރިޔާގެ ނަޒަރުން ދެކޭށެވެ. ރާއިފްގެ ނިންމުމާ ދެކޮޅަށް ޒީޝާން ނިކުތެވެ. އަދި ރާއިފްއަށް “އެޑިކްޓް” ވެފައިވާ ކަމަށް ބުނަމުންދިޔައެވެ. ޒީޝާންއަށް ރާއިފްއާނުލާ ނޫޅެވޭނެ ވާހަކަ ބުނަމުންދިޔައެވެ.\nއެކިގޮތްގޮތުން ވިސްނުމަށްފަހު ރާއިފް ނިންމީ ޒީޝާންއާ ދެއަންބަށް އިންނާށެވެ. ސަލާމާތްނުވާ ހިސާބަށް ދިޔަައިމައެވެ. އެގޮތަށް ރާއިފް ގުޅުންބާއްވަން ބޭނުންނުވާތީއެވެ. ޒީޝާންގެ ޖަވާބަކީ ކައިވެނި ނުކޮށް އުޅެން އޭނަ މާ ހިތްހަމަޖެހޭ ވާހަކައެވެ. ނަމަވެސް ރާއިފްވެސް ބޭނުންވަނީ ރަނގަޅު ގުޅުމެއް ޤާއިމް ކުރާށެވެ. ޒީޝާންއާ އެކީވެސް ދިރިއުޅުމެއް އުޅޭށެވެ. އުފާވެރި ހަޔާތެއް ވޭތުކުރާށެވެ.\nރާއިފްގެ އެދުމަށް ޒީޝާންކުރީ އިންކާރެވެ. އަދި އިންތިހާއަށް ރުޅިއައެވެ. ޒީޝާން ހިތްއެދޭގޮތާ ރާއިފް ޙިލާފްވީއެވެ. އެއީ ޒީޝާން ދުވަހަކުވެސް ދެކެންބޭނުންވި ދުވަހެއްނޫނެވެ. އަބަދުވެސް ޒީޝާންގެ، އެދުމަށް ކޮންމެ މީހަކުވެސް ޖެހޭނީ އާބަސް ބުނާށެވެ. އެގޮތަކަށް ރުހޭށެވެ. އެހެންނުވެއްޖެނަމަ އޭނަ ކިބައިން ބަދަލްހިފާނެއެވެ.\nދެމީހުންގެ ގުޅުމަށް ހީނަރުކަމެއް އައީ މިހާ ހިސާބުންނެވެ. ޒީޝާންއާ ދުރުވެވުނު ކަމުގެ އިހްސާސް ރާއިފަށް ކުރެވުނެވެ. ހިތަހަމަ ޖައްސާލީ އޭނަ ކިބަިއން ސަލާމާތް ވެވުނީކަމަށް ހީކުރަމުންނެވެ.\nއެހެނަސް ކަންތަށްވީ އެހެނަކުން ނޭނެވެ. ރާއިފްއަށް އޮފީސްތެރޭގައި އުޅުމަށް ދަތިވާން ފެށިއެވެ. ޒީޝާންގެ އުނދަގޫ އިންތިހާއަށް ބޮޑުވިއެވެ. އެކި ގޮތްގޮތުންނެވެ. މަސައްކަތް ކުރަން އިންނަވަގުތު އައިސް ގައިގައި އަތްލާ ހަދަންފެށިއެވެ. ބައެއްފަހަރު ހިފަހަށްޓާ ރާއިފް ގައިގައި ބީހެން މަސައްކަތްކުރިއެވެ. މި ހުރިހާ ކަމަކުން ރާއިފްއަށް ކުރުވީ އިތުރު އުނދަގުލެކެވެ. ނުރުހުމުގައި މީހަކުއައިސް ރާއިފަށް ޤޯނާ ކުރާކަމުގެ އިޙްސާސް ކުރެވޭތީއެވެ. ނަމަވެސް ރާއިފް މިވާހަކަ ހިއްސާކުރާނީ ވަކި ކާކާ ހެއްޔެވެ.؟ ލަމްޔާއަކީ ރާއިފްގެ އަނބިމީހާއެވެ. ހަމަހިލާ ލަމްޔާ ކައިރީގައި ބުނާކަށް ނުކެރޭނެއެވެ. އަނެއްކޮޅުން ޒީޝާންއަކީ ރާއިފްގެ އިސްވެރިޔާއެވެ. އެވާހަކަ ޤަބޫލްކުރާނީ ކާކުހެއްޔެވެ؟ ބޯ ހާސްވެފައިވާ ރާއިފްއަށް ވަނީ ގޮތްހުސްވެފައެވެ. އެތަށްދުވަހަކު އުންމީދާއެކު، ކިޔެވި ދާއިރާއިން މަސައްކަތް ކުރުމުގެ ފުރުސަތު ލިބުނު އެދާއިރާގައި ކިތަންމެހާވެސް މަސައްކަތް ކުރަން ބޭނުމެވެ. އެކަމަކު މިއަދު ރާއިފަށް އޮފީހުގެ މާހައުލުން ކުރިމަތިކުރުވާފައިވަނީ މާބޮޑު ބިރުވެރިކަމެކެވެ.\nއަބަދުވެސް މީހުންކިޔާތީ އަޑު އަހަނީ ފިރިހެނަކު އަންހެނަކަށް ޖިންސީ ފުރައްސާރަކުރާ ވާހަކައެވެ. ދުވަހަކުވެސް ފިރިހެނަކަށް އަންހެނަކު، ޖިންސީ ފުރައްސާރަ ކުރާވަހަކައަކީ މުޖުތަމަޢު ބަލައިގަންނަ ވާހަކައެއް ނޫނެވެ. ރާއިފަށް އެ ވަނީ އަންހެނެއްގެ ޤޯނާ އިންތިހާއަށް ޖެހިފައެވެ. އެއީ “ސެކްޝުއަލް ހެރޭސްމަންޓް” ނޫން ދެވަނަ އެހެން ބައްޔެއްނޫނެވެ. ރާއިފްގެ ވާހަކަ އެއްވެސް މީހަކު ޤަބޫލް ނުކުރާނެތީ މިހާރު ރާއިފް އެހުންނަކީ ވަޒީފާ ދޫކޮށްދާ ހިސާބުގައެވެ. ނަފްސާނީގޮތުން ވަރަށްބޮޑަށް އަސަރު ކޮށްފައެވެ. ހިތާ ދެކޮޅަށެވެ. އެހާ ބޭނުންވެގެން އަދާކުރަމުންދާ އެ ވަޒީފާ ދޫކޮށްލަން ރާއިފްގެ ހިތް އެދޭނެ ހެއްޔެވެ.؟\nދުވަސްތަށް ފާއިތުވަމުންދިޔައީ ލޯބިން ދިރިއުޅެމުންދިޔަ ލަމްޔާގެ އެ އުފާވެރި ހަޔާތް ދުވަހަކުވެސް ދެކެފައި ނުވާކަހަލަ ގޮންޖެހުންތަކަކާއެކީގައެވެ. އުފާވެރިކަމަށް ހީނަރުކަން އައިއްސިއެވެ. ރާއިފްގެ އުޅުން ވަރަށްބޮޑަށް ބަދަލްވިއެވެ. ގޭގައި އުޅޭވަގުތު މަދުވިއެވެ. ދަރިންނަށް އަޅާލުން ކުޑަވިއެވެ. ލަމްޔާއަށް އެއްގޮތަކަށްވެސް ވަގުތެއް ނުދެއެވެ. ގެއިން ކައިހަދާ ވަގުތު މަދުވެ އަބަދުވެސް ބޭރުން ކައިގެން އަންނަ ވާހަކަ ބުނަމުންދިޔައެވެ. ބައެއްފަހަރު ލަމްޔާއަށް އަށް ޝަކުވާ ކުރެވެން ފެށުނެވެ. އިންތިހާއަށް ރާއިފްގެ އަޅާލުމަށް އެދެމުންނެވެ. ލަމްޔާގެ ޝަކުވާތަކުގެ ޖަވާބަކަށް ރާއިފް ދެމުންދިޔައީ އެންމެ ޖަވާބެކެވެ. ކަމެއްނުވާކަމަށް ބުނަމުންނެވެ. ރާއިފްއަށް ކުރަމުންދާ އެކި އަސަރުތަކުގެ ސަބަބުން މިހާރު ރާއިފަށް ދިރިއުޅުމުގައި މާބޮޑު އިސްކަމެއްދޭނެ ފުރުސަތެއް ނުލިބެއެވެ.\nރާއިފަށް އެއައި ބޮޑުބަދަލާއެކީ ލަމްޔާ އަށް ކުރިމަތިކުރުވީ ބޮޑު ހިތާމައެކެވެ. އެ ހިތާމަތަށް ތަޙައްމަލް ކުރުން ނޫންގޮތެއް މިއަދު ލަމްޔާއަކަށް ނެތެވެ. ކުޑަކުޑަ ތިންކުދިންނަށްޓަކައެވެ. އެކުދިންގެ އުފަލަށެވެ. ރާއިފް ގެ ލޯބިން ދުރަށްދާން ނޭދޭތީއެވެ. އަދިވެސް އެ އުފާވެރި ދިރިއުޅުން ދަމަހަށްޓަން ބޭނުންވާތީއެވެ.\nއެހެން ދުވަސްތަކެކޭ އެއްގޮތަށް ރާއިފް އޮފީހަށް ދިޔައީ އެއްގޮަތަކަށްވެސް ދާހިތަކުން ނޫނެވެ. ޒީޝާން ކައިރިއަށް ދެވޭތީ އެކަމާ ހިތްހަމަނުޖެހި ހުރެއެވެ. އޮފީހަށްދާ ކޮންމެ ދުވަހަކީ ރާއިފަށް އެކިގޮތްގޮތުން ޒީޝާންގެ ގޯނާ ކުރިމަތިކުރުވާ ކަމަކަށްވާތީއެވެ. އޮފީހުގެ އެމާހައުލަކީ ރާއިފަށް ހުރި ބިރުވެރިކަމަކަށް ވެއްޖެއެވެ.\nއޮފީހަށް ދެވުމާއެކު ރާއިފަށް މަރުޙަބާ ކިޔީ އޮފީހުން ވަކިކުރިކަމުގެ ޗިޓްކޮޅެވެ. ހައިރާންވެފައި ރާއިފް އެ ކިޔާލުމާއެކު ފައިދަށުން ބިންގަނޑުން ދެމިގަތްކަހަލައެވެ. ހަތަރު އުދަރެސް ފެނުޖެހުނުކަހަލައެވެ. ވަށައިގެންވާ ހަތަރު ފާރު ރާއިފް ފިއްތާލި ކަހަލައެވެ. އެ ޗިޓް ކޮޅުގައިވަނީ އޮފީހުގައި މަސައްކަތްކުރާ އަންހެން މުއަށްޒަފަކަށް، ޖިންސީގޮތުން ގޯނާކޮށް އިތްފަތްތެރިކަން ފޭރިގަތުމަށް މަސައްކަތް ކުރިކަމުގެ ތުހުމަތުގައި ވަޒީފާއިން ވަކުކުރި ވާހަކައެވެ. އެންމެ ބޮޑަށް ރާއިފް ހައިރާންވީ މައްސަލަ ހުށެހެޅި ފަރާތެއްގެ ނަމަކަށް ޒީޝާންގެ ނަން އިނީމައެވެ. ހަމަ ރަނގަޅަށްވެސް ޒީޝާން، ރާއިފްގެ ކަރުގައި ލޭ ރަހަ ލައްވާލީތާއެވެ.\nރާއިފަށް ބުނާނެ އެއްޗެއް ނޭންގުނެވެ. ޒީޝާންއަކީ ކޮންކަހަލަ އަންހެނެއް ހެއްޔެވެ؟ ރާއިފަށް އެދިނީ ކޮންފަދަ ބޮޑު އަނިޔާއެއް ހެއްޔެވެ؟ ހުރިހާ ކަމެއް ޒީޝާންގެ ފަރާތުން ކުރިމަތިކުރުވި މީހަކީ ރާއިފްއެވެ. ނަމަވެސް މިއަދު ރާއިފްގެ ބޮލުގައި ހުރިހާ ޒިންމާއެއް އެޅުވުމުގެ ބޭނުމެއް އެއްގޮތަކަށްވެސް ނުވިސްނުނެވެ.\nއެކިގޮތްގޮތުން ރާއިފްގެ ކުށެއްނެތްކަން ސާބިތު ކޮށްދެން މަސައްކަތްކުރި ނަމަވެސް އޮފީހުގެ އިސްމީހުން މަލާމާތް ކުރީ ރާއިފަށެވެ. އަންހެނަކަށް ފިރިހެނަކަށް ޖިންސީ ޤޯނާ ކުރެވޭނެހޭ ކިޔަމުންނެވެ. ކަންތަށްވީ ރާއިފް ހަމަ ހިތަށް އެރިގޮތަށެވެ. މިއަދު ރާއިފްގެ ވާހަކަ ގަބޫލްކުރާނެ ހަމައެކަކުވެސްނެތެވެ. ކުރާނެ ކަމެއްނެތެވެ. ރާއިފް ކަރުގައި ޒީޝާން ހަމަރަނގަޅަށްވެސް ލޭރަހަ ލައްވާލީތާއެވެ.\nތެދެކެވެ. ރާއިފް، ޒީޝާންއާ ގުޅުމެއް ހިންގިއެވެ. އެއަށް ލޯބީގެ ގުޅުމޭ ކިއިދާނެއެވެ. ޒީޝާންގެ ރުހުމުގައެވެ. އޭނަ ބޭނުންވެގެންނެވެ. ދުވަހަކުވެސް ރާއިފްއަކީ މީހެއްގެ ކަރާމާތަށް ގެއްލުންވާނެ އެއްވެސް ކަމެއް ކުރާނެ މީހެއް ނޫނެވެ. ރާއިފްގެ ކުށަކީ އަންހެނަކާއެކީގައި ނަހަމަގުޅުން ހިންގަން ބޭނުންނުވާތީ، ކައިވެންޏަށް އެދެވުނު ކަމަށް ވަނީވަންޏާ އެކުށް އެއޮތީ ރާއިފަށް ކުރެވިފައެވެ. އޭގެ ބަދަލަކީ ރާއިފް ވަޒީފާއިން ކަނޑާލުން ހެއްޔެވެ.؟ އެހާބޮޑު ތުހުމަތެއްގައެވެ. ކޮންފަދަބޮޑު ބަދުނާމެއް ހެއްޔެވެ؟ އަންހެނަކާ ސިއްރުން ގުޅުމެއް ބަދަހިކޮށް އެ ގުޅުމަށް ނަމެއްދޭން އުޅުމަކީ މިފަދައިން ކުރިމަތިވާނެ ކަމެއްކަން އެނގުނު ނަމަ ރާއިފް އެކަމަށް ހިޔަނިވެސް ނޭޅީސްއެވެ.\nދެރަވެ މާޔޫސްވެފައި އިން ރާއިފް ގެއަށް ދިޔައީ ލަމްޔާއަށް ދަށްކާނީ ކޮންމޫނެއްކަމެއް ނޭންގިއެވެ. ބުނާނެ އެއްޗެއް ނޭންގިހުރެއެވެ.\nލަމްޔާއަށް ޗިޓް ދިއްކޮށްލުމާއެކު ދެކަކޫ މަށްޗަށް ރާއިފް ތިރިވިއެވެ. އަދި މާފަށް އެދި ރޯންފެށުނެވެ. “މިއަދު މި ކުރިމަތިވީ ކޮންފަދަ ބޮޑު އިމްތިހާނެއް ހެއްޔެވެ؟ އަހަރެންނަށް ވަރަށް ބޮޑު ކުށެއް ކުރެވިއްޖެއެވެ. ލަމްޔާއެވެ. އަހަރެންނަކީ ތި ޗިޓްކޮޅުގައި ތިބުނާ ކަހަލަ ނުބައި މީހެއް ނޫނެވެ. ދުވަހަކުވެސް ތިކަހަލަ ގޯސްކަމެއް ނުކުރަމެވެ. ނުވެސް ކުރާނަމެވެ. އެކަމަކުވެސް އަހަރެންނަކީ ލަމްޔާ ކުރިމަތީ ކުށްވެރިއެކެވެ. ވަރަށް ބޮޑު ކުށްވެރިއެކެވެ. ދުވަހަކު މާފް ހައްޤުނުވާ ވަރުގެ ކުށްވެރިއެކެވެ. އަހަރެންނަށް ލަމްޔާއަށް އޮޅުވާލެވިއްޖެއެވެ. ބޭވަފާތެރި ވެވިއްޖެއެވެ. އެހެންމީހަކާއެކީ ގުޅުމެއް ހިނގިއްޖެއެވެ. އަދި ލަމްޔާ ދެރަކުރެވިއްޖެއެވެ. ވަރަށް ރޮށްވައިފީމެވެ. މިއަދު އަހަރެންމިވަނީ މުޅިން ބަރުބާދު ވެފައެވެ. ކުށުގެ ހައްޤުއަދަބު އަހަރެންނަށް ލިބިއްޖެއެވެ. ދެންއިތުރަށް މިދުނިޔެމަތީގައި މިއަށްވުރެ ބޮޑު އަދަބަކީ ލަމްޔާ އަހަރެން ދޫކޮށްލާފައި ދިއުމެވެ. އަހަރެންނަށް މާފްކުރާށެވެ.”\nރާއިފަށް ކުރެވުނު ކުށުގެ އިހްސާސް ކުރެވި އެކަމާ ދެރަވެ ރޮމުންދިޔައިރު ލަމްޔާ މާހުށިޔާރެވެ. މަޑުމަޑުން ރާއިފްގެ ދެކޮނޑުގައި ހިފާ ކޮޅަށް ނެގިއެވެ. އަދި ބައްދާލިއެވެ. ރާއިފްއެވެ. ރާއިފްގެ ކުށަކީ އަހަރެންނަށް އޮޅުވާލެވުން ކަމަށްވަނީނަމަ އަހަރެން މާފް ކޮށްފީމެވެ. އެކަމަކު ރާއިފްގެ ތިކުށުގެ އަދަބަކީ މި ޗިޓްކޮޅު ކަމުގައި ވަނީނަމަ އަހަރެން ތި ޤަބޫލެއް ނުކުރާނަމެވެ. މީ ރާއިފްގެ ކުށެއްނޫނެވެ. މީ ރާއިފަށް ދީފައިވާ ބޮޑު އަނިޔާއެކެވެ. ކެހިވެރި ނުބައި އަންހެނެއްގެ މަޅީގައި ރާއިފްއަށް ޖެހެވުނީއެވެ. ރާއިފްއަކީ ދުވަހަކުވެސް މިކަމުގައި ކުށްވެރިއެއް ނޫނެވެ. ކުށްވެރިޔަކީ ޒީޝާންއެވެ. މިކަމުގައި އިންސާފް ހޯދަން އަހަރެން ރާއިފާ އެކީގައި ވަމެވެ.\nރާއިފަށް ލިބުނު ހައިރާންކަން އިންތިހާއެވެ. ލަމްޔާގެ މަޑުމޮޅި ހިތުގެ ހެޔޮކަން ފެނިފައެވެ. ރާއިފް ހިތަށް އެރިއެވެ. “އެވަރުގެ ދެރައެއް ދިނުމުންވެސް އަހަރެންނަށް މާފްކޮށްފިއެވެ. އަހަރެންނަށް ލަމްޔާ ކިހާ އިތުބާރު ކުރޭހެއްޔެވެ؟”\nރާއިފްގެ ހިތުގައި ޒީޝާންއާ މެދު އޮތް އިޙްތިރާމްވަނީ މާކުރިންވެސް ގެއްލިފައެވެ. އެހެނަސް އެ ކުރި އިތުބާރު މިހާރު ރާއިފްގެ ހިތުގައި އަނދަމުންދާ އަލިފާންގަނޑަކަށް ބަދަލްވެއްޖެއެވެ. ކޮންފަދަ ނުބައި ނުލަފާ މީހެއް ހެއްޔެވެ؟ ޒީޝާންގެ އަމިއްލަ އެދުމުންފުރިގެންވާ ރޭވުންތަކުގެ ސަބަބުން މިއަދު ރާއިފްއާ އެ ކުރިމަތި ކުރުވީ ކޮންފަދަ ބޮޑު ބޭއިންސާފެއް ހެއްޔެވެ؟ ތިން ދަރިންނާއެކު އުޅެމުންދިޔަ އުފާވެރި ދިރިއުޅުމުގައި ހުޅު ރޯކޮށްފިއެވެ. އަދި މުޅިދުނިޔެތެރެއަށް ބަދްނާމް ކޮށްފިއެވެ. އެއްވެސް ކުށަކާނުލާ މިވަނީ ޤާނޫނީގޮތުން ކުށްވެރިވެ ކުށުގެ އަދަބަކަށް އެއްވެސް އިންސާފެއް ނެތި އަމަލުކޮށްފައެވެ. ރާއިފް ހިތާހިތުން އަޒުމެއް ވަރުގަދަކުރިއެވެ. ކުށެއްނެތްކަން ސާބިތު ކުރާށެވެ. އެކަހަލަ ނުބައި އަންހެނެއްގައި އަވައިގައި ނުޖެހޭށެވެ. ރާއިފްއަކީ ޒީޝާންގެ ފުރަތަމަ ޝިކާރައެއް ނޫނެވެ. އޭގެ ކިތަށްވަނަ މީހާކަމެއް ނޭންގެއެވެ. މުޅި އުމުރުވެސް އޭނަ އެ ހޭދަކުރަނީ މަގާމްގެ ކުރިއެރުން ހޯދުމަށް އެ މަކަރުވެރިކަމުގައެވެ.\nއޭގެފަހުން މިހާރު2އަހަރުވެ ބޮޑުވީއެވެ. މިއަދު ރާއިފްއަކީ ރަނގަޅު އެހެން ވަޒީފާއެއްގައި އުޅެ ޤަދަރާ އިތްޒަތާ އަބުރުން ފުރިގެންވާ މީހެކެވެ. އަމިއްލަ މަސައްކަތްވެސް ކުރެއެވެ. ލިބުނު އެ ފިލާވަޅުން ރާއިފްއަށްވަނީ ދުނިޔެ ދަސްވެފައެވެ. ލަމްޔާއާ އެކުގައި އުފާވެރި ހަޔާތެއް މިހާރު އުޅެމުން ދިޔަނަމަވެސް އަދި ރާއިފް އިންސާފްހޯދަން ކުރާ މަސައްކަތް ހުއްޓާނުލައެވެ. ކޯޓްގައި މައްސަލަ ކުރިއަށް ދިޔަނަމަވެސް، ޒީޝާން މަޅީގައި ޖެހިފައިވާ ބޮޑެތި މީހުން އަދިވެސް މަށްސަލަ އޮށްބަން މަސައްކަތް ކުރެއެވެ. މިހާރު ޒީޝާންއަކީ އެ ހުރިހާ އެންމެން ކުޅެން ގެންގުޅޭ ރާޒުވާ ގޮނޑިއެއްގެ މިސާލެވެ. ކީއްހެއްޔެވެ؟ އޭނާއަކީ މިހާރު ޑިރެކްޓަރގެ މަޤާމް އަދާކުރަމުންދާ މީހެކެވެ.\nއަންހެނުންނަކީ، ފިރިހެނުން ނަރަކައަށް ވައްދާ ބައެކޭ ބުނާތީ އަޑުއަހަމެވެ. ޒީޝާންއަކީ އޭގެ މިސާލެކެވެ. ޖާހިިލުންގެ ތެރެއިންވާ އަންހެނެކެވެ.\nPewDiePie cutie pie pew die pie\nމިވާހަކައިގެ ކުންނެއް ނެތް. ނިންމުން ރަނގަޅެއްނޫން. ބޭކާރުވާހަކަ ގިނަވެފައި، ޖަޒުބާތު އުފެއްދުން ކުޑަ.\nއިންސާފު ލިބޭނެ ކަމެއް ނުލި ބޭނެ ނޭނގެ އަސްލު މި ވާހަކަ އަކުން.\nVaahaka Reeth ingey\nއިންސާފު ލިބޭނެ ބާ….؟\n“ރާއިފްއަކީ މީހެއްގެ ކަރާމާތަށް ގެއްލުންވާނެ އެއްވެސް ކަމެއް ކުރާނެ މީހެއް ނޫނެވެ” ?\nއެހާ އެއް ނޫން މި ވާހަކައެއް..ބޭކާރު ބައި ގިނަ..ސްކިޕްޑް ތްރޫ އިޓް ޓު ނޯ ވަޓް ހެޕެންޑް.\nsukunakaa alhaiganegen miulheny kaaku tha… komme vaahaka akah sukuney sukuney sukuney kiyaafa comment kuraa myha salhi sukun vaahakaeh liyebala… comment thah balaalaifiyya sukuney ge comment fennaane\nsukun rangalhu kuran jehey\nSalhi..thafaathu reethi vaahakaeh…..\nހުޅުމާލެ ބަސް ދަތުރުތަކުގެ ބައެއް ސްޓޮޕްތައް އުނިކޮށްފި


China ge hanguraama mathee jet thakun America ge mathindhaa boatakah huras alhaifi | Mihaaru\nއެމެރިކާގެ މަތިންދާ ބޯޓަށް ހުރަސް އެޅި ޗައިނާގެ ހަނގުރާމަ މަތީ ޖެޓާ އެއްވައްތަރުގެ ޖެޓެއް. --ފޮޓޯ:އޭއެފްޕީ\nޗަައިނާގެ ހަނގުރާމަ މަތީ ޖެޓްތަކުން އެމެރިކާގެ މަތިންދާ ބޯޓަކަށް ހުރަސް އަޅައިފި\n19 މެއި 2017 - 12:064comments\nޗައިނާގެ ސުކޮއި ސޫ-30 ގެ ޖެޓްތަކުން ހުރަސް އަޅާފައި ވަނީ އީސްޓް ޗައިނާ ކަނޑުގެ ސަރަހައްދުގެ މަތިން ދަތުރު ކުރި އެމެރިކާގެ ޑަބްލިއުސީ-135 ގެ ބޯޓަކަށެވެ. އެމެރިކާ އިން ބުނީ ޗައިނާގެ ޖެޓްތަކުން ވަނީ ބައިނަލްއަގުވާމީ ސަރަހައްދުގައި ވަނިކޮށް އެމެރިކާގެ ބޯޓާ 150 ފޫޓް (45 މީޓަރު) އާ ކައިރިކޮށްފައި ކަމަށެވެ. ޑިޕްލޮމެޓިކް އަދި އަސްކަރީ ޗެނަލްތައް މެދުވެރިކޮށް ޗައިނާ އަށް އެކަމުގެ ޝަކުވާ ހުށަހަޅާފައިވާ ކަމަށް އެމެރިކާގެ އެއާ ފޯސް އިން ބުނެފައިވެ އެވެ.\nއެމެރިކާގެ މަތިންދާ ބޯޓު އީސްޓް ޗައިނާ ކަނޑުގެ ސަރަހައްދުގައި ދަތުރުކޮށްފައި ވަނީ ނޯތު ކޮރެއާ އިން އެ ސަރަހައްދުގައި ނިއުކްލިއާ ޓެސްޓެއް ކޮށްފައިވާ ކަމުގެ އަސަރު ދެނެގަތުމަށް އެމެރިކާ އިން ބުނެފައިވެ އެވެ. އަދި ޗައިނާގެ ޖެޓްތަކުން ކުރި ނުރައްކާ އަމަލު ތަހުގީގު ކުރަމުންދާ ކަމަށް ވެސް ބުނެފައިވެ އެވެ.\nދެކުނު އަދި އިރުމަތީ ކަނޑުގެ މިލްކުވެރިކަމާ މެދު ޗައިނާ އިން އަބަދުވެސް ދައުވާ ކުރޭ.\nޚިޔާލު ތަފާތުވުން އުފެދިފައިވާ ސައުތު ޗައިނާ ކަނޑާއި އީސްޓް ޗައިނާ ކަނޑުގެ މިލްކުވެރިކަމާ ޗައިނާ އިން ދަނީ ދައުވާ ކުރަމުންނެވެ. އެކަމަކު ސަރަހައްދުގެ އެހެން ގައުމުތަކުން ވެސް ދަނީ އެ ދެ ކަނޑުގެ މިލްކުވެރިކަން ހޯދަން މަސައްކަތް ކުރަމުންނެވެ. ޗައިނާ އިން ދަނީ ސައުތު ޗައިނާ ކަނޑުގެ ބައެއް ފަޅުތައް ހިއްކާ އަސްކަރީ މަރުކަޒުތައް ހެދުމުގެ މަސައްކަތް ކުރަމުން ކަމަށް ބައެއް ގައުމުތަކުން ތުހުމަތުކޮށްފައިވެ އެވެ.\nއެމެރިކާގެ މަތިންދާ ބޯޓު އުފުލާ މަނަވަރަކާއި ހަނގުރާމަ މަތީ މަނަވަރުތަކުގެ ފްލީޓެއް ސައުތު ޗައިނާ ކަނޑަށް ފެބްރުއަރީ މަހު ވަނުމުން ޗައިނާ އިން ވަނީ އެ ގައުމުގެ މިނިވަން ކަމަށް ނުކުޅުމަށް އެމެރިކާ އަށް އިންޒާރު ދީފަ އެވެ. އަދި މިދިޔަ އަހަރު މެއި މަހު ސައުތު ޗައިނާ ކަނޑުގެ ސަރަހައްދުގައި ދަތުރު ކުރި އެމެރިކާގެ މަތިންދާ ބޯޓަކަށް ޗައިނާގެ ޖެޓްތަކުން ވަނީ ހުރަސް އަޅައިފަ އެވެ.